text:
Category: ኣህጉራዊ ዜና
ሚኒስተር ምክልኻል ዝመርሖ ላዕለዋይ ወኪል ፈረንሳ ኣብ ጂቡቲ ምብጻሕ ኣካይዱ
Radio Erena: 19 September 2022 ብሚኒስተር ምክልኻል ሰባስትያን ለኮርኑ ዝምራሕ ላዕለዋይ ወኪል መንግስቲ ፈረንሳ፣ ናብ ጂቡቲ በጺሑ። እቲ ልኡኽ ብ15 መስከረም ናብታ ሃገር ኣብ ዝበጽሓሉ፣ ብዛዕባ ህልዉ ወ [...]
ኣመሪካ፣ ኣብ ኤርትራ ተዓጊቶም ዘለዉ ውትሃደራት ሶማል ኣብ ምምላስ ክትተሓጋገዞም ፕረዚደንት ሓሰን ሓቲቱ
Radio Erena: 17 September 2022 ፕረዚደንት ኢሳይያስ ኣፈወርቂ፣ ኣብ ሶማል ዝጸንሐ ፖለቲካዊ ፍልልይ ክሳብ ዝፍታሕ፣ ካብ 2019 ኣትሒዞም ኣብ ኤርትራ ዝርከቡ ኣስታት 5 ሽሕ ሶማላውያን ወትሃደራት ናብ ዓዶም ከ [...]
ሓድሽ ፕረዚደንት ኬንያ፣ ኣብ ቀዳማይ መዓልቲ ስልጣኑ ንፕረዚደንት ሶማል ኣእንጊዱ
Radio Erena: 16 September 2022 ሓድሽ ፕረዚደንት ኬንያ፣ ዊሊያም ሩቶ፣ ናብ ቤት መንግስቲ ካብ ዝኣቱ ኣብ ቀዳማይ መዓልቲ ንፕረዚደንት ሶማል፣ ሓሰን ሸኽ ማሕሙድ ኣእንጊዱ። ንሱ ብ13 መስከረም ስልጣን ብወ [...]
ኢትዮጵያን ደቡብ ሱዳንን ኣብ ምትሕብባር ጸጥታ ዘተኮረ ስምምዕ ከቲመን
Radio Erena: 16 September 2022 ኢትዮጵያን ደቡብ ሱዳንን ኣብ ምትሕብባር ጸጥታ ዘተኮረ ስምምዕ ከምዝኸተማ ተገሊጹ። እቲ ብሰሉስ 13 መስከረም፣ ኣብ ኣዲስ ኣበባ ዝተኸተመ ስምምዕ፣ ኣብ ምልዋጥ ሓበሬታ፣ ኢ [...]
ቀዳማይ ሚኒስተር ኣብይ ኣሕመድ ኣብ ጂቡቲ ወግዓዊ ናይ ስራሕ ምብጻሕ ኣካይዱ
Radio Erena: 15 September 2022 ቀዳማይ ሚኒስተር ኢትዮጵያ ኣብይ ኣሕመድ፣ ኣብ ጂቡቲ ወግዓዊ ናይ ስራሕ ምብጻሕ ንምክያድ ብ14 መስከረም ናብታ ሃገር ኣትዩ። ዕላማ ዑደት እቲ ቀዳማይ ሚኒስተር ናብ ጂቡቲ [...]
ፕረዚደንት ግብጺ፣ ድሕሪ ናይ ኣባዕተ ዓመታት ምፍጣጥ ዲፕሎማሲ ናብ ቀጠር በጺሑ
Radio Erena: 15 September 2022 ፕረዚደንት ግብጺ ዓብደልፈታሕ ኣል ሲሲ፣ ኣብ ቀጠር ናይ ክልተ መዓልታት ዑደት ኣካይዱ። እቲ ፕረዚደንት፣ ካብ 12 ክሳብ 14 መስከረም ኣብ ቀጠር ኣብ ዝጸንሓሉ፣ ምስ ኣሚር [...]
መንግስቲ ኢትዮጵያ፣ ኣብ መቐለ ኣብ ዘካየዶ ደብዳን ድሮን ብውሕዱ 10 ሰባት ከምዝተቐትሉ ተገሊጹ
Radio Erena: 15 September 2022 መንግስቲ ኢትዮጵያ፣ ትማሊ 14 መስከረም ኣብ ከተማ መቐለ ብዝቐጸሎ ደብዳብ ሰብ ኣልቦ በረርቲ ወይ ድሮን ብውሕዱ 10 ሰባት ከምዝተቐትሉ፣ ንሰብ ሞያ ሕክምና ብምጥቃስ ሮይተርስ [...]
ዊልያም ሩቶ፣ መበል ሓሙሻይ ፕረዚደንት ኬንያ ኮይኑ ቃለ መሓላ ፈጺሙ
Radio Erena: 14 September 2022 ኣብ 9 ነሓሰ ኣብ ዝተኻየደ ፕረዚደንታዊ ምርጫ ብጸቢብ ዝተዓወተ ዊልያም ሩቶ፣ ትማሊ ሰሉስ 13 መስከረም፣ መበል ሓሙሻይ ፕረዚደንት ኬንያ ኮይኑ ቃለ መሓላ ፈጺሙ። ንሱ፣ ብ [...]
ግብጺ፣ ኣብ ቀይሕ ባሕሪ ንዝቖመ ፍሉይ ሓይሊ ዕማም ባሕርያ ክትመርሕ’ያ
Radio Erena: 14 September 2022 ግብጺ፣ መሪሕነት ናይቲ 153 ሃገራት ንዝሓቖፈ ሓባራዊ ዕማም ሓይሊ ባሕሪ ካብ ኣመሪካ ክትርከቦ'ያ። እቲ ፍሉይ ሓይሊ ዕማም፣ ኣብ ቀይሕ ባሕሪ፣ ብፍላይ ድማ ኣብ ከባቢ ባብ [...]
ፕረዚደንትታት ጂቡቲን ፈረንሳን ብዛዕባ ህሉው ኩነታት ሰሜን ኢትዮጵያ ተመያይጦም
Radio Erena: 12 September 2022 ፕረዚደንታት ጂቡቲን ፈረንሳን ብዛዕባ ህሉው ጸጥታውን ወትሃደራውያን ኩነታት ዞባ ቀርኒ ኣፍሪቃ ከምዝተመያየጡ፣ ቤተ መንግስቲ ኤሊዘ ኣብ ዘውጽኦ መግለጺ ኣፍሊጡ። ፕረዚደንት [...]


c: text/html

text:
ወታደራዊ ሓይሊ ናይጀሪያ ኣብታ ሃገር ንልዕሊ ኣርባዕተ ዓመት ክካየድ ዝፀንሐ ናዕቢ ብቕልጡፍ ከጥፍኦ እየ ኢሉ ዝሓለፈ ሰሙን ድሕሪ ምእዋጁ እቲ ምፍሳስ ደም ገዲዱዎ’ሎ።ዕጡቓት ንከተማታት ወሪሮም፣ንቤተ ክርስቲያንን ንኣውቶቡስን ብቦምብ ኣጥቒዖም።
ዝሓለፈ ዓርቢ ናይ ህፁፅ ኣዋጅ ካብዝተኣወጀለን ሰለስተ ክፍለግዝኣታት ሓንቲ ኣብ ዝኾነት ኣብ ኣዳማዋ ሓደ ካህን ተቐቲሎም።ብቕድሚ ትማሊ ቀዳም ለይቲ ድማ ኣባላት እስላማዊ ቦኮ ሓራም ተሓቢኦም ኣብ ዝተረኸቡላ ኣብ ከተማ ዛሪያ ናይ ሸኽ ኣዳም ኣልባኒ መኪና ብሓዊ ተቓፂላ።ኣብቲ መጥቓዕቲ እቶም ሸኽ፣ብዓልቲ ቤቶምን ውላዶምን ተቐቲሎም።
እቶም ካህን ኣኽረርቲ ኣብ ዝምልምሉሎም ከባቢታት ኣንፃር እቶም ኣኽረርቲ ድምፆም ብምስማዕ ይፍለጡ ይብሉ ኣብ ዋና ከተማ ናይጀሪያ ደላሊ ኣባይቲ ዝኾኑ ጋድዊን ኣዲዪ።’’ንሰላም ካብ ዝሰብኩ መራሕቲ ሃይማኖት ሓደ ነይሮም።ስለ ሰላም ብምስባኾም እዮም ዝቐንፀሉዎምን ንቤተሰቦም እውን ዝቐተልዎምን’’ኢሎም።
ዕጡቓት ኣኽራሪ ቦኮ ሓራም ኣብቶም ዝሓለፈ ኣርባዕተ ዓመትን ፈረቓን ኣብያተ ክርስቲያን፣መሳጊድ፣ኣብያተ ትምህርቲ፣መራኸቢ ብዙሃን፣ሓይልታት ፀጥታን ትካላትን መንግስትን ዒላም ብምግባር ንኣሽሓት ቐቲሎም ተባሂሎም ይኽሰሱ።
ዋና ፀሓፊ ጃናቱ ናስሪል እስላም ብዝብል ናይ ዝፍለጥ ኣብ ሰሜን ናይጀሪያ ንዝርከባ ትካላት ምስልምና እትጥርንፍ ትካል ንቪኦኤ ኣብዝሃብዎ ቃል እቲ ቕትለት ቦኮ ሓራም ከምዝፈፀሞ ከምዝዝረብን ሓላፍነት ዝወሰደ ኣካል ግን ከምዘየለን ይገልፁ።
ኣልባኒ ኣብ ሰሜናዊ ናይጀሪያ ትምህርቲ ንኽስፋሕፋሕ ፅኑዕ ሰባኺ ከምዝነበሩ ይገልፁ።
ኣብቶም ዝሓለፉ ሸሞንተ ኣዋርሕ ወታደራዊ ሓይሊ ናይጀሪያ ነቶም ናዕበኛታት ካብ ብዙሓት ከተማታት ደፊኦም ኣውፂኦምዎም።እቶም መጥቓዕትታት ግን ኣብ ገጠራት ቀፂሎም ኣለው።
ካልኦት ወሃቢቲ ሪኢቶ እቲ ቕትለት ጠጠው ንምባል እንኮ መንገዲ ዝርርብ ምክያድ እዩ ይብሉ።
ናይ ኣባይቲ ደላሊ ዝኾኑ ኣዲዪ ካብ ኣቡጃ ነቲ ህውከት ሃፍታማት ፖለቲከኛታትን ሰበስልጣንን ብገንዘብ ከምዝሕግዝዎ ይከራኸሩ።እዚ ዝውሃብ ሓገዝ እንተድኣ ተበቲኹ ቀንዲ መሳርሒ ዝኾኑ ድኻታት መናእሰይ ናብ ገዛውቶም ክምለሱ እዮም ይብሉ ብምስዓብ።

robotstxt: allowed

filter: keep


text:
ደቡብ ሱዳን ድሕሪ ፅባሕ ቀዳም ሃገር ንምዃን ኣብ እትቀራረበሉ ኣብዚ ሕዚ እዋን ኣብ ሰሜን ዝርከቡ ኣሽሓት ደቡብ ሱዳናዊያን ዝተረስዑን ንመጥቓዕቲ ዝተቓልዑን ገይሮም ንባዕሎም ከምዝሪኡ ኣብ ዋሽንግተን ዲሲ ዝመደብሩ Refugee International ዓለምለኻዊ ስደተኛታት ዝተብሃለ ንስደተኛታት ዝሕለቕ ትካል ሎማዕንቲ ገሊፁ።
ኣብዚ ሕዚ እዋን 17 ሽሕ ደቡብ ሱዳናዊያን ናብ ደቡብ ሱዳን ገፆም ንምኻድ ካርቱም ኣብዝርከቡ ኣብ 19 መተኣኻኸቢ ነቑጣታት ተኣኪቦም መጎዓዝያ እናተፀበዩ ይርከቡ።ኣብዘኦም ናይ መተኣኻኸቢ ነቑጣታት ዘሎ ኩነታት ፀጥታ እናሓመቐ ይኸይድ ኣሎ።ብፖሊስን ነበርቲ እቲ ከባብን ዝበፅሖም ምንክልባት’ውን እናዓብየ ከምዝኾነ ፀብፃባት ይሕብሩ።
መንግስቲ ደቡብ ሱዳን ንቶም ናብ ደቡብ ሱዳን ንምምላስ ዝደልዩ ሰባት ዘድልዮም ህፁፅ መጎዓዝያ ንምቕራብ ምስ ሰብኣዊያን ትካላት ንኽሰርሕ’ውን እቲ ትካል ይፅውዕ።
ኣብቲ ትካል ዳይረክተር ዞባዊ ፕሮግራም ዝኾና ኣንድሪያ ላሪ ኣሽሓት ኣብ ካርቱም ተቐርቂሮም ኣብ ሕማቕ ኩነታት ክህልዉ ተቐባልነት የብሉን ይብላ።
ብምቕፃል ’’ፅሩይ ማይ፡መናፅሂ ወይ’ውን ካልኦት መሰረታዊ ዝኾኑ ቀረባት ኣብዘይብሉ ኩነታት ይርከቡ’’ይብላ።
ኣባላት ጉጅለ ዓለምለኻዊ ስደተኛታት ኣብ ዝሓለፈ ወርሒ ለካቲት ነቲ ነቑጣ ኣብዝ ዝተዓዘብሉ ሓሙሽተ ሽሕ ሰባት ከምዝነበሩን ዝነበርሉ ኩነታት ድማ ኣዝዩ ሕማቕ ከምዝነበረን ኣብዚ ሕዚ ድማ እቲ በዝሒ ሰብ ብሰለስተ ዕፅፊ ዓብዩ ምርካቡ ኣዝዩ ዝተሓሳስብ እዩ ኢለን ኣንድሪ ላሪ።
ብተወሳኺ እውን ናብ ደቡብ ሱዳን ኣብ ልዕሊ ዘጎዓዕዛ ባቡራት ኣብ ሰሜን ብዕጡቓት ምልሻ መጥቓዕቲ ክፍፀመን ፀኒሑ’ሎ።ደሕንነት እቶም ተመለስቲ ንምርግጋፅ መንግስቲ ሱዳን ንተን ኮንቨያት ሓለዋ ንኽገብረለን ዓለምለኻዊ ስደተኛታት ፀዊዑ’ሎ።


text:
Radio Erena: 03 November 2020
ግብጺን ሱዳንን፣ ኣብ ወትሃደራውያን ጸጥታውን መደባት ብዝሓየለ መልክዑ ንምትሕግጋዝ ዘኽእለን ስምምዕ ኣካይደን።
እቲ ስምምዕ ዝተኻየደ፣ ብጠቕላሊ ሓለቓ ስታፍ ሰራዊት፣ ጀነራል መሓመድ ፋሪድ ዝምራሕ ላዕለዋይ ወትሃደራዊ ልኡኽ ግብጺ፣ ኣብ ዝሓለፈ ክልተ መዓልታት ኣብ ሱዳን ድሕሪ ዘካየዶ ወግዓዊ ናይ ስራሕ ምብጻሕ’ዩ።
እቲ ጀነራል ምስ ሱዳናዊ መዘንኡ መሓመድ ዖትማን ሑሰን፣ ኣብ ካርቱም ኣብ ዘካየዶ ርክብ፣ ወትሃደራዊ ምትሕግጋዝ ግብጽን ሱዳንን ብዓይነትን ብዝሕን ተመሓይሹ ክትርእይዎ ኢኹም ክብል መግለጺ ሂቡ።
ካብ መዝገብ ሽበራ ዝምውላ ሃገራት ዝተሰረዘት ሱዳን፣ ነቲ ንኣስታት 20 ዓመታት ብእገዳ ተዳኺሙ ዝጸንሐ ወትሃደራዊ ዓቕማ ዳግም ብዘመናዊ መልክዕ ንምህናጹ፣ ከም ቀንዲ ተሓጋገዝቲ ካብ ዝጠመተተን ሃገራት ሓንቲ ግብጺ’ያ።
ላዕለዋይ ወትሃደራዊ ልኡኽ ግብጺ ናብ ሱዳን ዝበጽሕ ዘሎ፣ ሓደ መዓልቲ ድሕሪ’ቲ ብኣቦ መንበር ሉኣላዊ ባይቶ ሱዳን፣ ጀነራል ዓብልፈታሕ ኣል ቡርሃን ዝምራሕ ላዕለዋይ ወኪል መሰጋገሪ መንግስቲ ኣብ ግብጺ ዘካየዶ ምብጻሕ’ዩ።
ብጉዳይ ኣጠቓቕማ ናይል ምስ ኢትዮጵያን ሱዳንን ክትሰማማዕ ዘይክኣለት ግብጺ፣ ምስ ንሱዳን ብወትሃደራውን ካልእን ምትሕግጋዝ ኣብ ጎና ንምስላፍ ከምእትሕልን ተንተንቲ የረድኡ።
=================


text:
ኣምነስቲ ኢንተርናሽናልን ሂዩማን ራይትስዎችን ብዘውፅእዎ ፀብፃብ ሰራዊት ጉጅለ ፋሽስት ኣብይ ኣሕመድ፣ ገበቲ ሓይሊታት ኣምሓራን ሰራዊት ውልቀ መላኺ ኢሳያስ ኣፈወርቅን ኣብ ልዕሊ ህዝቢ ዞባ ምዕራብ ትግራይ ንምእማኖም ዘፀግሙ ጀኖሳይድ፣ ምፅራይ ዘርኢን ገበን ኣንፃር ሰብኣዊነትን ከምዝተፈፀመ ምርግጋፁ ንመዓልቲ ጥዕና ዓለም ኣመልኪቱ ኣብ ዘውፀእዎ ሓበራዊ ፀብፃብ ዕላዊ ጌሮም፡፡
ተሓላቂት ሰብኣዊ መሰል ላቲሻ ባዳር ሓድሽ ኣብ ባይታ ዝተረኸበ ፀብፃብ ብገበቲ ሓይሊታት ኣምሓራን ብኣማሓደርቲ ኣምሓራን ምጥፋእ ህዝቢ ኣብ ምዕራብ ትግራይ ከምዝተፈፀመ ሪፖርት ወፂኡ ክትብል ገሊፃ፡፡
ከምዝፍለጥ ሲኤንኤን እቲ ሐዚ ብኣምነስቲ ኢንተርናሽናልን ሂዩማን ራይትስዎችን ዝወፀ ፀብፃብ ቅድም ክብል ሲኤንኤን ብዝሓለፈ ዓመት ለካቲት 2/2013 ዓ/ም ኣብ ዘውፀኦ ሕታሙ ዋና ፀሓፊ ጉዳያት ወፃኢ ኣሜሪካ ኣንቶኒ ብሊንከን እውን ኣብ ነበርቲ ዞባ ምዕራብ ትግራይ ገበን ምፅራይ ዘርኢ ተፈፂሙ ክኸውን ይኽእል እዩ ኢሎም ምንባሮም ይዝከር፡፡
ነዚ ስዒቡ ላዕለወይቲ ሓላፊት ሰብኣዊ ኮሚሽን ሕቡራት ሃገራት ሚሼል ባችሌት ዘይሻራዊ መፃረይ ኮሚቴ ክጣየሽ ይግባእ ምባለን ይዝከር፡፡ድሕሪ ሓደ ዓመት ፀብፃብ ሲኤንኤን ሎሚ ብኣምነስቲ ኢንተርናሽናልን ሂዩማን ራይትስዎችን ኣብ ባይታ እቶም ልፍንታውያን ሓይልታት ኣብ ዞባ ምዕራብ ትግራይ ገበን ኲናት ገበን ኣንፃር ሰብኣውነትን ጀኖሳይድን ምፍፃሞም ዘርእይ ፀብፃብ ወፂኡ ኣሎ፡፡
ሂዩማን ራይትስዎችን ኣምነስቲ ኢንተርናሽናልን ብጥምረት ዘውፅእዎ ፀብፃብ ከምዝሓበርዎ ሰራዊት ፋሽስቲ ኣብይ ኣሕመድ እውን ኣብ ልዕሊ ነበርቲ ምዕራብ ትግራይ ገበን ኲናት ከምዝፈፀሙን ወታደራዊ ዕላማ ብዘይፈሊ ኣብ ልዕሊ ንፁሃን ሰባት ደብዳባት ምክያዶምን ሃፍትን ጥሪትን ምዝማቶምን ከምኡውን ሰራዊት ውልቀ መላኺ ኢሳያስ ኣፈወርቂ እውን ጅምላዊ ቅትለትን ማእሰርትን ኣብ ልዕሊ ነበርቲ ዞባ ምዕራብ ትግራይ ከምዝፈፀሙ ከምዝተረጋገፀ ላቲሻ ባደር ገሊፃ፡ነዚ ፀብፃብ ስዒቡ ሴት ማንዴል ዝተብሃለ ተጣባቂ ሰብኣዊ መሰል ብወገኑ ኣብ ግራሚ ኣዋርድ ብዙም ኮንፈረንስ ክከታተሉ ኣይኽኣሉን እንታይ ደኣ? ህዝቢ ትግራይ ከም ህዝቢ ከጥፍእዎ ብዝደልዩ ሓይልታት ምኽባቦም እዩ ንቡር ሓቂ ክብል ገሊፅዎ ኣሎ፡፡
ብወይኣንተ ብዙነህ


text:
December 29, 2018
ደራሲ – ኣልኣሚን መሓመድ ስዒድ
(7)
ክልቲአን ስድራ-ቤታት እድሪስን እታ ኣብ ኸሽም ኣልግርባ (1) እትነብር ስድራ-ቤት ሓጎስ ኣርዓዶምን ኣዋርሕ ዝኸውን ስለ ዘይተራኸባ: እድሪስ ኩነታት ሓጎስን ስድራ-ቤቱን ኽፈልጥ ምስ በዓል-ቤቱ ወይዘሮ ፋጥማ ክበጽሖም ወሰነ።
ዕለት ምብጋስ ምስ ኣኸለ እድሪስ: ናይ ንግሆ ሰላት ሰጊዱ: ጎፍጓፍ ጀላብያኡን ሸውዓተ ሜትሮ ንውሓት ዘለዋ ዑማመቱን: ካብ ቈርበት ከብቲ ዝተሰርሐት ሳእኑን ወድዮ: ካብ ዕዳጋ ከሰላ ዝገዝኣ ውቅብቲ “ኑባዊት” በትሪ ዓቲሩ: ወይዘሮ ፋጥማ ብወገና ከምተን: ኣንስቲ ከተማ ከሰላ ዝኽደንኦ: ካብ ጡጥ ዝተፈትለ: ኣብ መላእ ሰብነት ዝጥምጠም ሕብራዊ “ቶብ” (2) ጌራ: ሓድሽ ሳእኒ ለቢሳ: ኣውቶቡስ ተሰቕሉ። ድሕሪ ገለ ሰዓታት ከኣ: ኣብታ ዝመደብዋ ከተማ በጽሑ። ካብ መዕረፍ ኣውቶቡስ ብእግሮም ተበጊሶም ኣብ ኣፍደገ ገዛ ሓጎስ ኣርዓዶም ደው በሉ። እድሪስ: ማዕጾ ምስ ኳሕኰሐ: በኹሪ ወዱ ንሓጎስ ኣብ ቅድሚኡ ደው በለ:-“ብሩኽ ድኻ?” ኢሉ ሓተተ። እድሪስ ኣብ መልክዑ ስለ ዝተጠራጠረ። ብሩኽ ንሱ ምዃኑ ብፍሽኽትኡ ስለ ዝመለሰሉ ከኣ:- “ሰብኣይ ኰንካ።” ዝብል ለቀበ ብምግራም፣ ኣስዒቡ:-“ኣቦኻ ኣሎ ዶ?።” ክብል ድማ


text:
HPV egenprovtagning i VästmanlandHPV egenprovtagning i Västmanland - tigrinskaThe content concerns Västmanland
ባዕላዊ ምውሳድ መርመራ ንቫይረስ HPV ኣብ ዞባ ቨስትማንላንድ ክትግበር እዩ
ኣብ ውሽጢ ዓመት 2022 ዞባ ቨስትማንላንድ ንካብ 30 ዓመት ንላዕሊ ዝዕድመአን ደቂ ኣንስትዮ ን HPV መመርመሪ ዝኸውን መጋበርያ ክሰድድ ክጅምር እዩ። እዚ ባዕላዊ ምውሳድ መርመራ-HPV ኣብ ክንዲ ብመዋለዲት ነርስ ዝውሰድ መርመራ ከም ኣማራጺ እዩ።
እቲ መርመራ እንታይ እዩ ዘርኢ
እዚ ዝውሰድ መርመራ ናይ HPV, (ሁማንት ፓፒሎን ቫይረስ) ክስተት ከይህሉ ንምርኣይ እዩ።እብቲ ናይቲ መርመራ ውጽኢት HPV ዝበሃል ቫይረስ ምህላዉን ዘይምህላዉን ክትፈልጢ ኢኺ።ነዊሕ ዝገበረ ረኽሲ ናይ HPV ኣብ ክሳድ ማህጸን ናይ ዋህዮታት ምቅይያር ከስዕብ ይኽእል cellförändringar på livmoderhalsen.
ኣንጻር HPV ክታበት ወሲድኪ እንተኾንኪ
ዋላኳ ክታበት ኣንጻር HPV ወሲድኪ እንተነበርኪ፡ ኣንጻር እቶም ኵሎም ናይ ዋህዮታት ምቅይያር ከስዕቡ ዝኽእሉ ጠንቅታት HPV ክከላኸል ስለ ዘይኽእል እዚ መርመራ እዚ ክትገብርዮ ኣሎኪ።
እዚ ናይ HPV ባዕላዊ መመርመሪ መጋበርያ ኣበየናይ ኵነታት እየ ክገብሮ ዘይብለይ?
- ኣብ ግዜ ጥንሲ ምኽንያቱ ድማ እቲ መርመራ ብመዋለዲት ነርስ ስለዝውሰድ።
- ኣቐዲሙ ማህጸንኪ ብመብጣሕቲ ለጊሱ እንተዀይኑ።
- ካልኦት ሕቶታት ምስዝህልወኪ ወይ ድማ ነቲ ምውሳድ መርመራ ሓገዝ ዘድልየኪ እንተዀይኑ።
ምቅያይር ዋህዮታት ኣብ ክሳድ ማህጸን
ምቅያያር ዋህዮታት cellförändringar ባዕሉ ክሓዊ ልሙድ ተርእዮ እዩ፡ ግን ሓድሓደ ናይ ዋህዮታት ምቅይያር ሕክምና ዘድልዮም ኣሎዉ እንተዘይኮይኑ ሕማም መንሽሮ/ካንሰር ከስዕቡ ይኽእሉ።
ነቲ መርመራ ብኸመይ ይወስዶ?
ኣብ ጫፉ ጡጥ ዘለዎ ስንጫር ኣብ ራሕምኺ/ብልዕትኺ ተእትውዮ። ነቲ ስንጫር ካብኡ ኣውጺእኪ ኣብቲ ብልቃጥ ብምእታው ኣብቲ ዝተሰደኪ ፖስታ/ሰታሪት ትዕሽግዮ። ነቲ ፖስታ/ሰታሪት ኣብ ተራ ፖስታ ኣእቲኺ ኣብ ተራ ፖስታ ሳጹን ተእትውዮ። ዝርዝራዊ ሓበሬታ ምስቲ መጋበርያ ኣሎኪ።
ድሕሪ ምውሳድ መርመራ እንታይ ይስዕብ?
እቲ መርመራ HPV ከምዘሎኪ እንተድኣ ኣርእዩ እቲ ውጽኢት ናይቲ መርመራ ካብ ዝመጸሉ መዓልቲ ኣትሒዙ እንተቐልጠፈ ድሕሪ 3 ኣዋርሕ መርመራ ናይ ምቅይያር ዋህዮታት ንኽትገብሪ ብመዋለዲት ነርስ መጸዋዕታ ይለኣኸልኪ። እታ መዋለዲት ነርስ ሓደ መርመራ ናይHPV ከምኡ እውን መርመራ ናይ ምቕይያር ዋህዮታት ኣብ ክሳድ ማህጸን ትገብረልኪ።
ኣብ ክሳድ ማህጸንኪ ምቅይያር ዋህዮታት ከምዘሎ እንተተራእዩ ብሓኪም ንኽትምርመሪ መጸዋዕታ ይለኣኸልኪ። HPV እንተዘይብልኪ ካልእ ዋላሓንቲ እትገብርዮ ነገር ኣይህሉን።
መልሲ ናይቲ መርመራን ተኸታታሊ መርመራ ንምውሳድን ስለምንታይ እዩ ነዊሕ ግዜ ዝወስድ?
እቲ ኣብ መንጎ መርመራታት ዘሎ ግዜ ነቲ ረኽሲ HPV ባዕሉ ንኽሓዊ ግዜ ንምሃብ እዩ። ነቲ ዝቕጽል ብመዋለዲት ነርስ ዝውሰድ መርመራ 3–4 ኣዋርሕ ምጽባይ ሓደገኛ ኣይኮነን።
ባዕላዊ ምውሳድ መርመራ HPV ልክዕ ከምቲ ብመዋለዲት ነርስ ዝውሰድ መርመራ HPV ርግጸኛ ድዩ ?
እወ። እቲ ናይ ነዊሕ ተመክሮ ናይ ምርምር መጽናዕትታት ከም ዘመላኽቶ፡ እቲ ባዕላዊ ምውሳድ መርመራ HPV ልክዕ ከምቲ ብመዋለዲት ነርስ ዝውሰድ መርመራ HPV ርግጸኛ ምዃኑ እዩ።
ብትኽክል ከምቲ እታ መዋለዲት ነርስ እትወስዶ መርመራ ከመይ ጌረ ክገብሮ ይኽእል?
እዚ ባዕላዊ ምውሳድ መርመራ ናይ HPV ከምቲ እታ መዋለዲት ነርስ እትገብሮ ናይ ዋህዮታት መርመራ ናብ ርሕምኺ/ብልዕትኺ ኣዕሚቝኪ ምእታዉ ኣየድልየክን እዩ። ነቲ ጡጥ ዘለዎ ስንጫር ቍሩብ ኣዙር-ኣዙር ምባል ይኣክል እዩ። ከምኡ ብምግባር እቶም HPV ምህላዉን ዘይምህላዉን ንምምርማር ዘድልዩ ዋህዮታት ይእከቡ።
ቅድሚ ሕጂ ምቅይያር ዋህዮታት ነይሩኒ ስለዝኾነ እቲ መርመራ ብግቡእ ከምእተወስደ ከረጋግጽ ኣገዳሲ እዩ፡ነዚ ባዕለይ ከማልኦ ከምዝኽእል ብኸመይ ክፈልጥ ይኽእል?
ኣብዚ ቀረባ እዋን ካብቲ ልሙድ ናይ መጸዋዕታ ኣሰራርሓ ፍልይ ዝበለ ጽዑቕ ምክትታል ዘድልዮ ምቅይያር ዋህዮታት እንተነይሩኪ ባዕላዊ መርመራ HPV ንኽትገብሪ ኣይክትሕተትን ኢኺ። በቲ ልሙድ ኣሰራርሓ/መጸዋዕታ ተኸቲሉ ዝግበር ክትትል ዝግበረሉ ምቅይያር ዋህዮታት እንተልዩኪ ግን ባዕላዊ መርመራ HPV ንክትወስዲ ትሕተቲ።
ባዕላዊ ምውሳድ መርመራ ናይ HPV ንኸመይ ዝበላ ይወሃብ ?
ዕድመኺ 30 ዓመት ወይ ካብኡ ንላዕሊ እንተኾይኑ እሞ ኣብዚ ቀረባ እዋን ምቅይያር ዋህዮታት ዘይነበረኪ ምስ እትኾኒ ባዕላዊ መርመራ HPV ንኽትወስዲ ትዕደሚ። ባዕላዊ መርመራ ናይ HPV ንኽትወስዲ እንተዘይተሓቲትኪ መርመራ ምቅይያር ዋህዮታት ንኽትገብሪ እቲ ልሙድ ኣሰራርሓ ተኺቲሉ ካብ መዋለዲት ነርስ መጸዋዕታ ይለኣኸልኪ።
እቲ ብመዋለዲት ነርስ ዝውሰድ መርመራ ዋህዮታትን እቲ ባዕላዊ ምውሳድ መርመራ HPV እንታይ እዩ ፍልልዩ?
መዋለዲት ነርስ ናይ ዋህዮታት መርመራ ክትወስድ እንከላ፡ዋህዮታት ካብ ክሳድ ማህጸንን ካብ ርሕምን/ብልዕትን እያ እትእክብ። ባዕላዊ መርመራ ናይ HPV ክውሰድ እንከሎ ግን እቶም ዝእከቡ ዋህዮታት ካብ ርሕሚ/ብልዕቲ ጥራይ እዮም። ካብ ክሳድ ማህጸን ባዕልኺ ዋህዮታት ክትእክቢ ዘይከኣል እዩ።


text:
ኔትዎርክ ጋዜጠኛታት ሱዳን ሰራዊት ሱዳን ጋዜጠኛታት ናብ ዞባ ዳርፉር ከይኣትው ይኽልክሎም ኣሎ ክብል ከሲሱ።ኣብ ዞባ ዳርፉር ኣብ ቀረባ ብዘጋጠሙ ግጭታት ብኣማኢት ዝቑጸሩ ሰባት ተቐቲሎም ልዕሊ 100,000 ሰባት ድማ ካብ መነባብርኦም ተመዛቢሎም ኣለው።ሰራዊት ሱዳን ነቲ ክልከላ መጀመሪያ ዝሃቦ ምክንያት ኩነታት ፀጥታ ዝብል ክከውን ከሎ ብቕድሚ ትማሊ ረቡዕ ኣብ ዘውፅኦ መግለፂ ግን ዝኾነ ይኹን እገዳ ኣይተገብረን ኢሉ ኣሎ።
ወኪል ቴሌቪዥን ኣልጀዚራ ናብ ዳርፉር ንምኻድ ፍቓድ ኣብ ዝሓተተሉ እዋን ብምኽልካል ከምዝጀመረን ፀኒሑ ግን ብዙሓት ጋዜጠኛታት ፍቓድ ከምዝተኸልኡ ተፈሊጡ ኣሎ።
ትካላት ሕቡራት ሃገራት ኣብ ዝሓለፈ ሰሙን ኣብ መንጎ ነገዳት ብሰንኪ ዝተኻየደ ግጭት 117,000 ሰባት ኣብ ውሽጢ ሃገር ካብ መነባብርኦም ምምዝባሎም ብኣሽሓት ዝቑጸሩ ድማ ናብ ጎረቤት ቻድ ምህዳሞም ገሊፆም ኣለው።


text:
Radio Erena: 21 September 2022
ኣብ ኤርትራ፣ ብሕማም፣ ሓገዝ ንስድራቤታት ይኹን ካልእ ምኽንያታት ኣብ ገገዝኦም ዝጸንሑ ኣባላት ሰራዊት ብዝቀልጠፈ ናብ ኣሃዱታቶም ክጽንበሩ ህጹጽ ጻውዒት ይቐርብ ኣሎ።
እቲ ጻውዒት፣ ክሳብ 55 ዓመት ንዝዕድሚኦም ዝምልከት ኮይኑ፣ ኮበርታ ወይ ኣንሶላን ንግዚኡ ዝኸውን ስንቂን ሒዞም ናብ ኣሃዱታቶም ክጽንበሩ ዝጠልብ’ዩ።
ዝምልከቶም ኩሎም ኣብ ውሽጢ ሓደ ሰሙን ናብ ኣሃዱታቶም እንተዘይተጸንቢሮም፣ ከቢድ መቕጻዕቲ ከምዝጽበዮም ‘ዩ ዘጠንቅቕ እቲ መጸዋዕታ።
ብእኩብ ክብገሱ ቅሩባት ንዝኾኑ፣ ኣብ ከከባቢኡ ንዘሎ ጨናፍር ሚኒስትሪ ምክልካል ወይ ድማ ብምምሕዳራት መካይን ክዳለወሎም ከምዝኽእል ‘ዩ ዝጠቕስ እቲ ዝበጽሓና ሓበሬታ።
ኣብ ሰሜን ኢትዮጵያ፣ ክልል ትግራይ ኣብ ዝካየድ ዘሎ ኵናት፣ ሰራዊት ኣዋፊሩ ዝርከብ መንግስቲ ኤርትራ፣ መንእሰያት ጥራይ ዘትኮኑ፣ ኣብ ትሕቲ ዑቑር ሰራዊትን ሚሊሻን ዝተሓቝፉ ኣረጋውያን’ውን ከይተረፈ የኽትት ከምዘሎ እቲ ሓበሬታ ብተወሳኺ የመልክት።
መንግስቲ ኤርትር፣ ብዘይካ’ቲ ኣቕሪብዎ ዘሎ ጻውዒት፣ ኣብ መላእ ሃገራ’ውን ጽዑቕ ግፋ ኣብ ምክያድ ይርከብ።
እዚ ብወገን ኤርትራ ዝካየድ ዘሎ ጻውዒትን ግፋን፣ ምስቲ ኣብ ትግራይ ዝካየድ ዘሎ ኵናት ብምትእስሳር፣ ህዝቢ ኤርትራ ኣብ ከቢድ ሻቕሎትን ፍርሒን ከምዝርከብ ካብ ኣስመራ ዝተላእከልና ሓበሬታ የነጽር።
ስእሊ፣- ካብ ማሕበራዊ ሜድያ
=================


text:
ብራዚል ትማሊ ዘጓነፋ ነጠባ ልዕሊ ትፅቢት ምኳኑ ናይ ኩሉ እምነት‘ዩ።ምስሊ ፅዋዕ ዓለም ሓቊፎምን ፀይሮምን ኣብ ስታድየማት‘ታ ሃገር ንሕርይቲ ጋንተኦም ዘይተኣደነ ደገፍ የስምዑን ይህቡን ንዝነበሩ ብራዚላውያን ግና ቃንዝኡ ሓያል ኮይኑ‘ሎ።
ብጠንቂ‘ቲ ኣብ ልዕሊ‘ታ ጋንታ ዝወረደ ከቢድ ውርደትን ስዕረትን፣ ክትከታተሎን ምስክር ክትከውንን‘ውን ዘቅንዙ‘ዩ ሓደ ጋዜጠኛ።
ኣብ ሓደ እዋን ንፔሌን ብርክት ዝበሉ ከዋኽብቲን ናብ ዓለም ዘላለየት ሓያል ሃገር፣ትማሊ ብጋንታ ጀርመን ዝተፈፀማ ስዕረት ንምፅዋሩ‘ውን ኣይተካኣለን ዘሎ ብብራዚላውያን።
ጋንታ ጥራሕ ኣይኮነትን ትማሊ ተሳዒራን ተዋሪዳን።እንታይ ዳኣ ንዘበናት ስም ክብሪን ኩዕሶ እግሪን ፀይራ፣ኣይዳነን ባሃሊትን ባሃላይን ህዝቢ ደጊም ንምኳና ናብ ጥርጣረ ዘውደቀ ኮይኑ‘ሎ።
ኣብ ሓደ እዋን ምስ‘ታ ጋንታ ዝተሰለፉ ብራዚላውያን፣ኣብ ሓደ ፀሓይ ዘጓነፈ ውድቀት ኣይኮነን፣ኣብ ክንድኡ ንዘበናት እናወደቀ ናይ ዝመፀ ፅፈትን ብቅዓትን ምልመላ፣ስልጠና ማእከላት ኩዕሶ እግሪ‘ምበር ይብሉ።
ብዝኾነ ብራዚል ነብሳ ትፍትሸሉ ጊዜን ዕድልን በፂሓ‘ላ።
ናብ ናይ ሎሚ ካልኣይ ግጥም ፍርቂ ፍፃመ ክንሰግር።ብልዮኔል መሲይ ትምራሕ ጋንታ ኣርጀንቲናን ብሩብን ትምራሕ ጋንታ ሆላንድን ክጣፋኣ ዳርጋ ሓደ ሰዓት ጥራሕ‘ዩ ተሪፉዎ።
ዝሳዓረት ሰንበት ኣንፃር ጀርመን ንፅዋዕ መን ዓተረ፣ዝተሳዓረት ንደረጃ ኣንፃር ኣንጉዓ ዝፈሰሰ ጋንታ ብራዚል ቀዳም ንደረጃ ክትፃወት‘ያ።ብኡ ኣቢሉ ናይ ሎሚ-ዘበን ፅዋዕ ዓለም ብራዚል 2014 ይዛዘም።


text:
ኣብ መንጎ ሞስኮን ኪየቭን ስምምዕ ድሕሪ ምብጽሑ ካብ ዩክሬን ዝተበገሰት ፈላመይቲ እኽሊ ዝጸዓነት መርከብ ናብ ቱርኪ ከም ዝበጽሐት ተፈሊጡ። ናብ ሊባኖስ ክበጽሕ ዝነበሮ ጽዕነት ግን ተደናጉዩ'ሎ።
ኣብ ሓደ እዋን ኣብ ዓለም እቲ ዝበዝሐ እኽሊ ናብ ወጻኢ ሃገራት ትሰድድ ዝነበረት ዩክሬን ድሕሪ'ቲ ናይ ሩስያ ወራር ዳርጋ ኹሉ ሰደዳ ደው ከተብሎ ተገዲዳ'ያ። እንተኾነ ኣብ ቀረባ ብሕቡራት ሃገራትን ቱርኪን ብዝተገብረ ሽምግልና ኣብ ቀረባ ሰደዳት ጸሊም ባሕሪ እንደገና ጀሚሩ'ሎ።
እታ ናይ ቱርኪ ናይ ጽዕነት መርከብ በቲ ዝተመደበላ ግዜ ናብ ቱርኪ ድሕሪ ምእታዋ ብመሰረት'ቲ ኣብ ዝሓለፈ ወርሒ ዝተበጽሐ ዓለምለኸ ስምምዕ ብማእኸል ሓባራዊ ምትሕብባር ጀሲሲ ክትፍተሽ'ያ። እታ መርከብ 12-ሽሕ ሜትሪክ ቶን ዕፉን ሒዛ ኣብ ዝሓለፈ ሰሙን ካብ ወደብ ኮሞሞስኪ ዩክሬን ተበጊሳ። ካልኦት ክልተ ዕፉንን ኣዳጉራን ዝጸዓና መራኽብ ብሰኑይ ካብ ናይ ዩክሬን ወደባት ጸሊም ባሕሪ ተበጊሰን'ለዋ።
ፕረዚደንት ዩክረይን ቮሎደመር ዘለንስኪ ብዛዕባ እዚ "ትግባረ ተበግሶ ሰደድ እኽሊ ቀጺሉ'ሎ። ካብ ዝሓለፈ 24 የካቲት ንነጀዉ ንፈለማ ግዜ ሎሚ ካብ ወደብ ፒቭደኒ ናይ ጽዕነት መርከብ ተበጊሳ'ላ። ኣብዚ እዋን ንኸምዚ ዝበለ ሰደዳት ናይ ምርግጋጽ ዕድል'ሎ። እንተኾነ ግን ከምቲ ኣብ ዝሓለፈ መዓልታት ካብ ሩስያ ዝግበር ዝኾነ ምትዕንቃፋትን ምግዳድ ዓለማዊ ቅልውላው መግብን ናይ ምምካት ተኽእሎ መሻርኽቲ ቀንዲ ነገር እዩ" ኢሎም።
እቲ ብቱርክን ሕቡራት ሃገራትን ዝተሸምገለ ውዕል ነቲ ኣብ ወደባት ዩክሬን ዝነበረ ዕጽዋ ሩስያ ዘልዓለን ሚልዮናት ቶናት ስርናይን ካልእ ዓይነት እኽልን ካብ መኽዘናት ወደባትን ዩክሬን ክወጽእ ንምጅማር ዘኽእል'ዩ።


text:
Radio Erena: 10 July 2019
ንህዝባዊ ናዕቢ ኣልጀሪያ ዝመርሑ ተቓወምቲ ውድባትን በርጌሳውያን ማሕበራትን፣ ኣብታ ሃገር ናጻ ፕረዚደንታዊ ምርጫ ክካየድ ጸዊዖም።
በርጌሳውያን ማሕበራት ኣልጀሪያ ብቀዳም 6 ሓምለ ኣብ ዘካየዱዎ ዋዕላ፣ ህዝቢ ኣልጀሪያ ንቡተፈሊቃ ካብ ስልጣኑ ዝኣለዮ መራሕቱ ባዕሉ ክመርጽ ስለዝደለየ’ዩ ድሕሪ ምባል፣ ኣብ ውሽጢ ሽዱሽተ ኣዋርሕ ፕረዚደንታዊ ምርጫ ክካየድ ጸዊዖም።
ድሕሪ ምእላይ ቡተፈሊቃ፣ ግዚያዊ መንግስቲ ኣልጀሪያ ኣብዚ ሒዝናዮ ዘለና ወርሒ’ዩ ምርጫ ክካየድ መዲቡ ኔሩ። እንተኾነ ንመሪሕነት ነብሶም ዝሓጸዩ ተወዳደርቲ ‘ብቕዓት የብሎምን’ ተባሂሎም ካብ መስርሕ ምርጫ ስለዝተገለፉ፣ እቲ ምርጫ ክናዋሕ ከምዝኸኣለ’ዮም ሰበስልጣን እታ ሃገር ዝገልጹ።
ግዚያዊ ፕረዚደንት ዓብደልቃድር ቤን ሳላሕ ኣብ ዝሓለፈ ሰሙን፣ ሃገራዊ ዋዕላ ክካየድ ምጽዉዑ ይዝከር። እንተኾነ ኣብቲ ዝወደቐ ስርዓት ሰበስልጣን ዝነበሩ ውልቀሰባት ገና ኣብ ስልጣን ስለዘለዉ፣ ብገበን ንዝሕተቱ ምቕያድ፣ ቀሊል መስርሕ ከምዘይከውን ይግመት።
ብኻልእ ወገን ኣማኻሪ ፕረዚደንት ነበር ሰኔተር ጃመል ዓበስ፣ ብብልሽውናን ምጥፍፋእን ተኸሲሱ ኣብ ትሕቲ ቀይዲ ኣትዩ።
እቲ ላዕለዋይ በዓል ስልጣን ዘይሕጋዊ ውዕላት ምፍራም፣ ገንዘብ ህዝቢ ምጥፍፋእ፣ መንግስታዊ ደኩመንታት ምስናዕ፣ ወዘተ… ዝብሉ ክስታት ተመስሪቱዎ እዩ ተቐዪዱ ዘሎ።
ኣብ ወርሒ ለካቲት ዝጀመረ ህዝባዊ ናዕቢ ኣልጀሪያ ንቡተፈሊቃ ድሕሪ ካብ ስልጣኑ ምእላዩ፣ ሓለቓ ስታፍ ሰራዊት እታ ሃገር ኣሕመድ ጋይድ ሳላሕ፣ ንኩሎም’ቶም ኣብ ዝሓለፈ ስርዓት ብገበን ዝተቖማጥዑ ሰበስልጣናት ናብ ፍርዲ ከቕርቦም ምዃኑ ቃል ምእታዉ ይዝከር።


text:
ኣመንቲ እስልምና ዓለም ናይ ሓደ ወርሒ ፆም ረመዳን ካብ ዝጅምሩ ሓደ ሰሙን ገይሮም ኣለው።ረመዳ እዋን ፆም፣እዋን ምልውዋጥ ሓሳብ ንሓሳብ እዋን መተኣኻኸቢ ማሕበረሰባት እዩ።ዝተፈላለየ ድሕረ ባይታን ዓሌታዊ መቦቀልን ዘለዎም ሙስሊም ኣሜሪካዊያን ኣብ መላእ ኣሜሪካ ኣብ ዝርከቡ እስላማዊ ማእኸላት ንፀሎትን ምስጋናን ይራኽቡ።
ኣሜሪካዊያን ኣመንቲ እስልምና ልክዕ ከም ኣብ ካልኦት ናይ እስልምና ዓለም ዝርከቡ እስልምና በቲ ልሙድ ስርዓት የኽብሩዎ።መራሕቲ ስድራታት ካብ መሸጢ ስጋ ድኳን ሓላል ንመፍጠሪ ዝኸውን መግቢ ይዕድጉ።ካብ ንጉሆ ክሳብ ምሸት ዝዘልቕ ፆም ምስ ስድርኦም ኣዕርኽቶምን ኮይኖም የፍጥሩ፣ይፅልዩ ንድኻ ይሕግዙን።
ሻኪር ኤልሰይድ ኢማም ኣብ ቨርጂናይ ናይ ዝርከብ ዳር ኣል ሂጅራ እስላማዊ ማእኸል እዮም።እቲ ማእኸል ካብ 42 ዝተፈላለያ ሃገራት ንዝመፁ ኣመንቲ እስልምና ማሕበረሰባት ኣገልግሎት ይህብ።
“ረመዳን ዝተፈላለየ ባህልዊ፣ናይ ዓሌትን ናይ ቋንቋን ድሕረባይታ ዘለዎም ሰባት ናብ ሓደ ንምምፃእ ኣዚዩ ጠቓሚ ዝኾነ ዕድል ዝህብ እዩ።ኩላትና ኢንግሊዝኛ ንዛረብ ኢና።ኢንግሊዝኛ ከም ንኹሉና ዝጠምር ቋንቋ ኢና ንጥቀመሉ።እዚ ከምዚ ኢሉ እንከሎ ብፍላይ ኣብ እዋን ረመዳን ንገብሮም ምንቅስቓሳት ንኹሉ ዝሓቁፍ እዩ።”
ሻኪር እቲ ማእኸል ንሙስሊማት ማዕልታዊ ፆሞም ዘፍጥርሉ ምግቢ የቕርበሎም፤ኣብ እዋን ረመዳን ምሸታዊ ፀሎት የዳልው።ኣሜሪካዊያን ሙስሊማት ፀወምቲ ብዘይኮኑ መሳርሕቶም ተኸቢቦም ይፆሙ።ንግብፃዊ ኣሜሪካዊ ኢርብራሂም ራዲ እዚ ፀገሙ ኣይኮነን።
“ክፀውም ኣለኒ ምኽንያቱ ሃይማኖታዊ ግቡአይ እዩ።ካሊእ ሰብ እንታይ ይሰርሕ ዘገድስ ኣይኮነን።”
ብዓልቲ ቤቱ ናዲያ ግን ኣብ ሞሮኮ ብዙሓት ኣባላት ስድርኣ ተኣኪቦም ዘኽብሩዎ ኣዚያ ትንፍቖ።
“ዓብዮ ፍልሊ ኣለዎ፤ኣብዚ ሃው፣ሓፍቲ፣ወዲ ሓፍቲ፣ኣኮ፣እኖሓጎን ኣቦሓጎን ዝኣመሰሉ ኣባላት ስድራ የብላክን።ኣብ ክንዲ ብ10 ሰባት ተኸቢብና ንኸብሮ ክልቴና ጥራሕ ኢና ዘለና።”
ሙስሊም ኣሜሪካዊያን ኣብ እዋን ረመዳን ሃይሞንታዊ ግብኦም ንምፍፃም ዝገብሮም ናይ ስራሕ ማዕልቶም ነዊሕ ክመስል ይኽእል እዩ።
ኣሚና ታንቦሽ መቦቀላ ሰኔጋል እዩ።
“ኩሉ ሰብ ገለ ምግቢ ሰሪሑ የምፅእ’ሞ ኩላትና ድማ ሓቢርና ንበልዕን ሓቢርና ንፅልን።ብዛዕባ ሃይማኖት ምስልምና ንዝቲ፣ነንሕድሕድና ንመሃሃር።ኣብ ስራሕ እውን ኣብ እዋን ምሳሕ ስዓት ሓቢርና ንሰግድ።”
ንጉጅለታት ሙስሊም ኣሜሪካዊያን ረመዳን ንህዝቢ ኣሜሪካ ብዛዕባ ሃይማኖታዊ ብዓልን ብሓፈሻ እስላማዊ እምነትን ንምምሃር ዝጥቀምሉ እዩ።
ኣብዚ እዋን ኣብ ከባቢያዊ መስጊዳትን እስላማዊ ማእኸላትን ብዛዕባ ረመዳን ኣስተምህሮ ይውሃብ።ስዓብቲ ዝተፈላለየ ሃይማኖት ብሓባር ናይ መፍጠሪ ድራር ምብላዕን ሙስሊማት ኣካል ማሕበረሰት ዩናይትድ ስቴትስ ምዃኖም ብቴሌቪዥን ኣቢልካ ንህዝቢ ምፍልጣን ይሓውስ።
ኢማም ሻኪር ኤልሰይድ እስላማዊ ማእኸሎም ንኣሜሪካዊያን ስዓብቲ ክርስትናን ኣይሁዳዊያንን ብምግባዝ ኩልሻዕ ረቡዕ ሓቢሮም ድራር የፍጥሩ።እዚ ኣብ እዋን ረመዳን ዝካየድ ኣብ መንጎ ዝተፈላለዩ ሃይማኖታት ዝካየድ ዘተ ኮይኑ የገልግል።
ኣብ እዋን ወርሒ ፆም ረመዳን ኣብ መንጎ ስዓብቲ ዝተፈላለየ ሃይማኖት ዝካየድ ምዝርራብ ኣብ መንጎ ስዓብቲ ዝተፈላለዩ እምነታት ዝሐሸ ምርድዳእ ኣብ ምፍጣር ይሕግዝ ይብሉ ፈላማ ሙስሊም ኣሜሪካዊ ኣባል ኮንግረስ ዩናይትድ ስቴትስ።
“ክነካይዶ ዘለና ኣገዳሲ ዘተ እዩ።ኩሉ ዓይነት ቀለም ዘለዎም ሰባት፣ኩሉም ባህልታትን ሃይማኖታትን ብሓባር ኮይኖም ኣበይ ይፈላለዩ ከምዘለው ክዘራረቡ ኣለዎም።ሽዑ ከመይ ክንሓብር ከምዘለና ክንፈልጦ ኢና።”
ካብ መጀመሪያ 1990ን ጀሚሩ ናይ ዩናይትድ ስቴትስ ፕሬዝዳንታት በብዓመቱ ኣብ ዙሪያ ዓለም ንዝርከቡ 1.5 ቢሊዮን ሙስሊማት ናይ ረመዳን ሰላምታ የመሓላልፉ።
ኢማም ሻኪር ኤልሳይድ እቲ ፕሬዝዳንታዊ ሰላምታ ኣሜሪካዊን ብዛዕባ ረመዳን ኣፍልጥኦም ልዕል ክብል ከምዝሓገዘ ይኣምኑ።


text:
January 12, 2019
ደራሲ – ኣልኣሚን መሓመድ ስዒድ
(2)
እድሪስ ብ1956 ከሰላ ኣብ ዝኣተወሉ እዋን፡ እታ ከተማ ብሰንኪ ምውድዳር ፖለቲካዊ ሓይልታት ሱዳንን ዘውጽኡዎ ዝነበሩ ተገራጫውን ነንበይኖም ኣዋጃትን መግለጺታትን፡ ኣብ መንጎ’ቶም ለውጢ ዝደልዩን ዘይደልዩን ኣባላትን ወገናትን ሰልፊ ሃገራዊ ሕብረት(1) ብሓደ ሸነኽ፡ ኣብ መንጎ ሰልፊ ሃገራዊ ሕብረትን ብመሰረት ሳልሳይ ጉባኤኡ ብምክያድ ንኣቶ ዓብዱልኻልቅ ማሕጁብ፡ ዋና ጸሓፊኡ ዝመረጸ ኮሚኒስታዊ ሰልፊ በቲ ኻልእ ሸነኽ፡ ኣብ ዓሚቚ ፖለቲካዊ ወጥሪ ክትሕመስ ረኸባ።እድሪስ፡ ከም’ቲ ኣብ ኤርትራ ዝተራእየ፡ ፖለቲካውያን ሓይልታት ሱዳን’ውን ፖለቲካዊ ዒላማታቶም ንምጭባጥን ጽልዋታቶም ንምስፋሕ ቀቢላውን ሃይማኖታውን ዓቕምታቶምን ጽልዋታቶምን ተጠቒሞም፡ ንሰዓብቲ ቀቢላታቶምን ሃይማኖታቶምን ከንቀሳቕሱ ከለዉ፡ ገሊኦም ድማ ብዝተፈላለዩ ድሑራት ኣገባባት ንሰራሕተኛታትን ሓረስቶትን ሱዳን ክኸስቡ ክንቀሳቐሱ ብምዕዛቡ፡ እቲ ኣብ መንጎ ፖለቲካውያን ሓይልታት ሱዳን ዘሎ ፖለቲካዊ ምስሕሓባትን


text:
August 29, 2020
ብሳላሓዲን ዓሊ
መጽሓፍ ሃምድ እድሪስ ዓዋተ 1915-1962፡ ታሪኽ-ህይወት ናይቲ ኣብ ሓባራዊ ዝኽሪ ኤርትራውያን ትእምርቲ ሃገራዊ ጅግንነት ዝዀነን ኣብ ኤርትራ ብረታዊ ቃልሲ ዝጀመረን ሓምድ እድሪስ ዓዋተ እተዘንቱ መጽሓፍ ኰይና፡ ውጽኢት ናይቲ ን35 ዓመታት ዝተካየደ ዝተኻየደ ንማሕበራዊ፡ ወተሃደራዊትን ፓለቲካዊን ተመኲሮ ሓምድ ዝምልከት ትሕዝቶ ዘጠቓልልት ፈላሚት ውጽኢት ዓሚቚን ዕቱብን መጽናዕቲ እያ። ኣብዛ መጽሓፍ፡ ታሪኽ-ህይወት ሓምድ ኣብ 12 ምዕራፍትን ሓደ ድሕረ-ጽሑፍን ዝተዘርዘረ ኮይኑ፡ ካብ ስድራቤታዊ ድሕረባይታኡ፡ ተወሊዱ ዝዓበየሉ ማሕበራዊ ከባቢ፡ ኣብ ዕስክርና ጣልያን ንዘሕፍለፎ ውግኣትን ዘጥረዮ ወተሃደራዊ ተምኲሮን፡ ኣብ 1940ታት ኣብ ኤርትራ ግኑን ዝነበረ ሽፍትነት ዝተጸንበረሉ ኲነታትን፡ ብምሕረት ናብ ሰላማዊ ህይወት ክሳብ ዝምለስ ዝፈጸሞም ተግባራትን ብዝርዝር ቀሪቡ`ሎ። ኣብ ግዜ ፈደረሽን ከም ሓረስታይ ኰይኑ ዘሕለፎ ህይወት ብሓጺር ብምዝንታው ድማ፡ ንመስርሕ ኣጀማምራ ብረታዊ ቃልሲ ብመንገዲ ህይወት ሓምድ ተዘንተ።ጸሓፊ ንታሪኽ-ህይወት ሓምድ እድሪስ ዓወተ ብምጽናዕ፡ ክምልሶም ዘንቀደ ሕቶታት ኣብ መቕድም ብኸምዚ ዝስዕብ ኣስፊሩዎም ኣሎ።


text:
—-
ፍሉይ መፃረይ ኮሚሽን ሰብኣዊ መሰል ውድብ ሕቡራት ሃገራት ኣብ ኤርትራ ልኡኹ ክናዋሕ ወሲኑ፡፡
ኣብ #ኤርትራ ዘሎ ግህሰት ሰብኣዊ መሰልን ኣስገዳድ ዕስክርናን ዝነቐፈ ላዕለዋይ ኮሚሽን ሰብኣዊ ሰመል ውድብ ሕቡራት ሃገራት፤ ንዝሓለፉ 3 ዓመታት ኣብ ኤርትራ ክገሮ ዝፀንሐ ፍሉይ ክትትል ንተወሳኺ ሓደ ዓመት ክናዋሕ ወሲኑ፡፡
ኣብ ጉዳይ ሰብኣዊ ግህሰት ኤርትራ ፍሉይ መርማሪ ሰብኣዊ መሰላት፣ ዝሓዞ ልኡኽ ብሓደ ዓመት ክናዋሕን ተዋሂበምዎ ካብ ዝነበሩ ዕማማት ብተወሳኺ ኣብ ውሽጣዊ ምምዝባልን ኣብ ልዕሊ ደቂ ኣነስትዮ ዝበፅሕ ስቅያትን ሓዊሱ ከፃሪ ኮሚሽን ሰብኣዊ መሰላት ውድብ ሕቡራት ሃገራት ወሲኑ፡፡
ብ21 ድጋፍ፣ ብ10 ተቓውሞን 16 ድምፀ ተኣቅቦን ዝፀደቐ መማሓየሺ መርማሪ ጉጅለ ጉዳይ ግህሰት ሰብኣዊ መሰላት ኤርትራ፤ ንተወሳኺ ሓደ ዓመት ስርሑ ክቕፅልን ኣብ መበል 53 ስሩዕ ኣኼባ ላዕለዋይ ኮሚሽን ሰብኣዊ መሰላትን መበል 77 ሓፈሻዊ ጉባኤ ኮሚሽን ሰብኣዊ መሰላት ውድብ ሕቡራት ሃገራትን ብፅሑፍ ሪፖርት ከቕርብ ልኡኽ ተዋሂብዎ፡፡
ብሰንኪ ኣብ ኤርትራ ዘሎ ውልቀ ምልክነትን ገደብ ኣልቦ ኣስገዳድ ዕስክርናን፤ ኣብቲ ሃገር ፆታዊ መጥቃዕቲን ፆታ መሰረት ዝገበረ መድልዎን ክዓምም ተወሳኺ ልኡኽ ዝተውሃቦ ፍሉይ መርማሪ ሰብኣዊ መሰላት ውድብ ሕቡራት ሃገራት ኣብ ኤርትራ፤ ኣብዞም ጉዳያት ዘተኮሩ ፀብፃባት በብዓመቱ ፀብፃብ ከቕርብ ትፅቢት የግበረሉ፡፡
ስርዓት ውልቀ መላኺ ኢሳያስ ኣፈወርቂ ብኮሚሽን ሰብኣዊ መሰል ውድብ ሕቡራት ሃገራት ንዝተጣየሸ መርማሪ ጉጅለ ክተሓባብር ይግባእ ዝበለ እቲ ካውንስል፤ እቲ መርማሪ ጉጅለ ኣብ መበል 52 ኣኼባ ብመሰረት ዘቕረቦ ፀብፃብ ግና ምንም ዓይነት ምትሕብባር ከምዘይተገበረሉን ናብቲ ሃገር ኣትዩ ከፃሪ ከም ዝተኸልከለን ሓቢሩ፡፡
#ንኣሜሪካን #እንግሊዝን ሓዊሱ ብ21 ድጋፍ ዝፀደቐ ምንዋሕ መርማሪ ኮሚሽን ሰብኣዊ መሰል ውድብ ሕቡራት ሃገራት ኣብ ኤርትራ፣ #ቻይናን #ኩባን ብዝርከብአን 10 ሃገራት ተቓውሞ ገጢምዎ ምንባሩ ፀብፃብ ላዕለዋይ ኮሚሽን ሰብኣዊ መሰል ውድብ ሕቡራት ሃገራት የማላኽት፡፡
ስርዓት ውልቀ መላኺ ኢሳያስ ኣፈወርቂ፣ ንዝሓለፉ 31 ዓመታት ባህጊ ናፅነት ህዝቢ ኤርትራ ጨውዩ ፃማ ቃልሲ ህዝቢ ኤርትራ ናብ ባርነት ቀይርዎ ምህላዉን፤ ምስ ጉጅለ ፋሽስት ኣብይ ኣሕመድን ገበቲ ሓይልታት ኣምሓራን ተሓባቢሩ ኣብ ልዕሊ ህዝቢ ትግራይ ዝፈፀሞ ጀኖሳይድ ነቲ ኣብ ልዕሊ ህዝቢ ኤርትራ ክፍፅሞ ዝፀንሐ ጥሕሰት ሰብኣዊ መሰላት መቐፀልታ ምዃኑ ሚዲያታት ይገልፃ ኣለዋ፡፡
ብገ/ሄር ሃይሉ


text:
Radio Erena: 10 December 2015
እስራኤል፣ ነቲ ምስ ሲናይ ዘዳውባ ከባቢታት ምሉእ ብምሉእ ብሓጹር ድሕሪ ምዕጻዋ፣ 200 ዜጋታት ኤርትራን ሱዳንን ናብታ ሃገር ከምዝኣተዉ ተገሊጹ።
እቶም መብዛሕቶም ዜጋታት ሱዳን ዝኾኑ ስደተኛታት፣ ነቲ ኣስታት 6 ሜትሮ ዝውንሓቱ ሓጹር ብመሳልል ተሓጊዞም ድሕሪ ምስጋር ብኡ ንብኡ ኣብ ኢድ ሓይልታት ጸጥታ እስራኤል’ዮም ኣትዮም።
ሓያሎ ካብኣቶም ካብቲ ሓጹር ንምዝላል ኣብ ዝፈተንሉ እዋን ብዝወረዶም ጉድኣት፣ ንሕክምናዊ ረዲኤት ኣብ ባር- ሸቫ ናብ ዝርከብ ሶሮካ ሆስፒታል ከምዝተወስዱ ማዕከናት ዜና እስራኤል ሓቢረን።
ኣብዚ ዓመት’ዚ ኤርትራውያን ዝርከብዎም 2,900 ስደተኛታት ካብ ኣስራኤል ክወጹ እንከለዉ፣ በንጻሩ 211 ስደተኛታት ከኣ ናብታ ሃገር ክኣትዉ ክኢሎም።
እስራኤል፣ ኣብቲ ብክፉት ቤት ማእሰርቲ ዝፍለጥ ሖሎት ናይ ዝቀየደቶም ዜጋታት ኤርትራን ሱዳንን ብዝሒ ናብ 3,360 ክብ ክብል ምዃኑ’ዩ ዝግለጽ።
እስራኤል፣ ዶባታ ብሓጹር ድሕሪ ምዕጻዋን ኣብ ልዕሊ ስደተኛታት ከኣ ብእትኽተሎ ዘላ ፖሊስን፣ ናብታ ሃገር ናይ ዝኣቱ ብዝሒ ሓተቲ ዑቅባ ናብ ዜሮ ከምዘውረደቶ’ያ ክትገልጽ ጸኒሓ።
እዞም ናብታ ሃገር ዝኣተዉ ኣስታት 200 ስደተኛታት ከኣ ብሰንኪ ድኽመት ሓለዋ ዶባት ግብጺ ምዃኑ’ያ ትጠቕስ።
ሓለዋ ዶባት ግብጺ፣ ምስቶም ኣብ ምስግጋር ስደተኛታት ዝነጥፉ ዘለዉ ዕጡቓት በደው ኣብ ግጭት ንኸይኣትዉ፣ እቶም ስደተኛታት ብመሳልል ነቲ ሓጹር እናሰገርዎ፣ ብስቕታ ከምዝተዓዘቡ’ውን ትነቕፍ።
ሓለዋ ዶባት ግብጺ ናብ እስራኤል ንምስጋር ዝወጠኑ 15 ዜጋታት ሱዳን ድሕሪ ምቕታሎም፣ ምስ ሱዳን ኣብ ዲፕሎማስያዊ ምፍጣጥ ኣትያ ከምዝቐነየት ይፍለጥ።
=====================


text:
ኣብ ኤርትራ ፈጻሚ ጉዳያት ኤምባሲ ሕቡራት መንግስታት ኣሜሪካ፡ ስቴቨን ሲ ዌከር ተለቪዥን ኤሪሳት ን11 ሰነ 2022 ኣዳልያቶ ኣብ ዘላ ስፖዚየም 2022 ብቐጥታ ካብ ኣስመራ፡ ዕዱም ጋሻ ኮይኖም መደረ ከም ዘስምዑ ኤሪሳት ሓቢራ። ቀንዲ ኣርእስቲ ናይቲ ኣብ ከተማ ዋሽንግተን ”ካቶሊክ ዩኒቨርሲቲ ኣሜሪካ” ዝካየድ ስፖዚየም “ግደ ናጻ ፕረስ ኣብ መስርሕ ዲሞክራስን ኣበርክቶ ኤሪሳትን” ከም ዝኸነን ብዝተፈላለዩ መደባት ከም ዝስነን ተፈሊጡ።
ኤምባሲ ሕቡራት መንግስታት ኣሜሪካ ካብ ኣስመራ፡ ብተኸታታሊ ኣብ ኤርትራ ዘሎ ህልዊ ኩነታት ኣብ ምንጽብራቕ ሓበሬታ ክዝርግሕ ዝጸንሐ ብምዃኑ፡ እቶም ፈጻሚ ጉዳይ ኣብዚ ስፖዚየም ዘቕርብዎ መደረ ድምጺ ናይቲ ድምጹ ዝተዓብሰ፡ ብሓፈሻ ህዝቢ ኤርትራ ብፍላይ ድማ ህዝቢ ከተማ ኣስመራ ክኸውን ትጽቢት ይግበረሉ። ብዘይካዞም ኣሜሪካዊ ዲፕሎማት፡ ኤርትራውያን ጋዜጠኛታት ወይዘሮ ይርገኣለም ስብሃቱን ኣቶ ዘካርያስ ክብረኣብን ከምኡ ድማ ካብ ነዊሕ ግዜ ጀሚሩ ፖለቲካዊ ኩነታት ኤርትራ ዝከታተል ጋዜጠኛን ተመራማርን ዳን ኮነል ዕዱማት ኮይኖም መደረታት ከም ዘስምዑ ናይቲ ስፖዚየም ፕሮግራም የረድእ።
ድሕሪ ናይቶም ኣጋይሽ መደረታት መድረኽ ሕቶን መልስን ምይይጥን ዝህሉን እዩ። ኣብ መወዳእታ ድማ ኣብ ግዜጠኝነትን ምልዕዓልን ልሉይ ኣስተዋጸኦ ንዘበርከቱ ሰባት ናይ ኣፍልጦ ምስክር ወረቐት ከም ዝወሃብን ናይ ምዝንጋዕ መደብ ከም ዝህሉን ካብቲ ዝወጸ መደብ ምርዳእ ይከኣል።


text:
Radio Erena: 21 October 2019
ኤርትራ፣ ነቲ ተነዲፉ፣ ብሰንኪ ኵናት ንሓያሎ ዓመታት ትግባሪኡ ተደናግዩ ዝጸንሐ ቅዋም ኣብ ግብሪ ከተውዕሎ ከምዝእትደሊ ሚኒስተር ጉዳያት ወጽኢ ኤርትራ ኣቶ ዑስማን ሳልሕ ገሊጹ።
እቲ ሚኒስተር፣ ምስ ሓንቲ ካብ ማዕከናት ዜና ጀርመን ኣብ ዘካየዶ ቃለ መጠይቅ፣ ብዛዕባ ሰብኣዊ መሰላት፣ ምትካል ደሞክራስያዊ ትካላዊ መንግስቲን ጠንቂ ስደት’ዩ እናተባህለ ዝግለጽ ናይ ግዜ ገደብ ግዜ ዘይብሉ ሃገራዊ ኣገልግሎትን ተሓቱቱ ኣብ ዝሃቦ ምላሽ፣ ኤርትራ ሰራዊት ናይ ምጥያስ መደብ ከምዘለዋ ብምሕባር፣ እዚ ግና ብተብተብ ዝኸውን ከምዘይኮነ ጠቒሱ።
ድሕሪ ርክብ ሰላም ምስ ኢትዮጵያ ኣብ ኤርትራ ዝመጸ ምምሕያሻት እንተሎ ንዝሃቦ መልሲ ድማ፣ ካብ ጎረባብትና ዝሓሸ ናይ ሰላም ሃዋሁ ኣሎና፣ ምፍጣር ስራሕ ነዚ ዘሎና ጸጥታን ርግኣትን ከውሕስ ይኽእል’ዩ ድሕሪ ምባል፣ እዚ ድማ ኣብ ልዕሊ’ቲ ዘሎና ጸጋ፣ ኣህጉራዊ ወፍሪ’ውን ሓጋዚ ምዃኑ ኣመልኪቱ።
ዋሕዚ ኤርትራውያን ናብ ስደት ብሰንኪ ሃገራውት ኤውሮጳ ንኤርትራውያን ዝሃብኦም ሓለፋ’ዩ ተደፋፊኡ ድሕሪ ምባል፣ ብዙሓት ዜጋታት ጎረባብቲ ሃገራት ብስም ኤርትራውያን ዑቅባ ከምዝሓቱ ገሊጹ።
መንግስቲ ጀርመን፣ ንዘቕርቦ ዘሎ ከም ምምሕያሽ ሰብኣዊ መሰላትን ምትካል ደሞክራስያዊ መሓውራትን ዝኣመሰለ ጠለባት ብዝምልከት ሚኒስተር ዑስማን፣ ኤርትራ፣ ሓጽብታትን ዲጋታትን ብምህናጽ፣ ቀረባት ማይ ብምውሓስ፣ ናጻ ትምህርቲ ብምሃብ፣ ጥዕና ዜጋታት ኣብ ምርግጋጽን ዘመዝገበቶ ሸቶታት ሚልዮንዮ ንባዕሉ ሰብኣዊ መሰላት’ዩ ክብል መሊሱ።
ጀርመን ኣብዚ መዳይ’ዚ ብዘይ ቅድመት ኩነት መሻርኽቲ ክትከውን ከምእትኽል’ውን ገሊጹ።
ንሱ ብተወሳኺ፣ እቲ ንነዊሕ ዓመታት ኣብ ግብሪ ዘይውዓለ ቅዋም፣ ንምትግባሩ ድሌት ከምዘሎ ብምእንፋት፣ እዚ ግና ብዘይ ምምሕያሽ ቁጠባ ክዕወት ከምዘይክእል ሓቢሩ።
ፕረዚደንት ኢሳይያስ፣ ኣብ ሓደ ኣጋጣሚ ጽምብል መዓልቲ ናጽነት ኣብ ዘስምዖ መደረ፣ ሓድሽ ቅዋም ንነድፍ ኣሎና ከምዝበለ ኣይርሳዕን።
ሚኒስተር ዑስማንን እማኻሪ ፕረዚደንት ኣቶ የማነ ገብርኣብን ሳሕቲ ዝህብዎ መግለጺታት ምስቲ ፕረዚደንት ኢሳይያስ ዝህቦ መግለጺታት ፈጺሙ ዝሳነ ኣይኮነን።
ሚኒስተር ዑስማን ሳልሕ ኣቐዲሙ ምስ ሬድዮ ፈረንሳ ኢንተርናሽናል ኣብ ዘካየዶ ቃለ መጠይቅ፣ ካብ 2001 ኣትሒዞም ኣብ ማእሰርቲ ዝርከቡ ሰበ ስልጣን ነበርን ጋዜጠኛታትን ናይ ፖለቲካ እሱራት’ዮም ከምዝበለ ይዝከር።
ፕረዚደንት ኢሳይያስ ብኣንጻሩ፣ ኤርትራ ናይ ፖለቲካ እሱራት የብላን ኢሉ’ዩ ዝምጉት።
=======================


text:
ኣብ ክልል ኣምሓራ ዞባ ሰሜን ወሎ ከተማታት ወልድያ፣ መርሳን ቆቦን ወጥሪ ምቕፃሉን ኣብያተ ዕዮን ትካላት ንግድን ተዓፂዮም ከምዘለውን መናእሰይ ይእሰሩ ከምዘለውን ዘዘራረብናዮም ነበርቲ ገሊፆም።
መንነት መሰረት ዝገበረ መጥቓዕቲ ከምዝተፈፀመ ሓላፊ ጉዳያት ኮሚኒኬሽን ናይቲ ክልል እውን ገሊፆም ኣለው።
ኣብ ዞባ ሰሜን ወሎ ከተማታት ወልዲያ፣ቆቦን መርሳን ተቓውሞ፣ግጭት፤መቕተልትን ዕንወት ንብረት ካብ ዝጅመር መበል 11 መዓልቱ ኣቑጺሩ’ሎ።
ከም መግለፂ ነበርትን ናይቲ ክልል መንግስትን ኣብ ናይ ቀዳም ናይ መርሳ ግጭት እንተወሓደ ሓሙሽተ ሰባት ተቐቲሎም፡ ቆሲሎም ንብረት ዓንዩን።ሎሚ ድማ ብርክት ዝበሉ ዓበይቲ ዓድን መናእሰይን ናብ ቤት ፅሕፈት ከንቲባ ብምኻድ እሱራት ንክፍትሑ ምሕታቶም ተዛሪቦም ኣለው።
ዓበይቲ ዓዲ ምስቶም ከንቲባ ክዘራረቡ ከለው መናእሰይን ዕጡቓትን ብዝተፈጥርዎ ግጭት ሰባት ከምዝተቐጥቀጡ ኣብቲ ከባቢ ነይረ ዝበለን ስሙ ከይግለፀሉ ዝሓተተን ይገልፅ።
“ኣብ ማእኸል መንገዲ ቀርቂሮም ኣምበርኪኮም ብዝለዓለ ደረጃ እዮም ቀጢቂጦም ወሲዶምዎም።ሕዚ ናብ ፅሪጊያ ምውፃእ ኣይክኣልን ኣዚዩ ዘፍርሕ እዩ።”
ከንቲባ ከተማ መርሳ ኣቶ ኣድሴ መለሰ እታ ከተማ ምዕናዋን ብደረጃ ኢትዮጵያ ዘሰቅቕ ዝበሉዎ ናይ ንብረት ምዕናውን ምብራዕ ተግባር ተፈፂሙ ክብሉ ዓበይቲ ዓዲ ኣውጊዞምዎ እዮም ይብሉ።
“ምስ መራሕቲ ሃይማኖት ኣብ ዝተኻየደ ልዝብ ዝተፈፀመ ተግባር ትኽክል ኣይኮነን ክብሉ ኣውጊዞምዎ እዮም።ኣብ ህይወት ሰብ ብፍላይ ድማ ኣብ ልዕሊ ሓይልታት ፀጥታ ዝተደርበየ ቦምብ ንሕብረተሰብ ዘቖጥዐ እዩ።”
ኣገልግሎት ክቕፅል ብምሉእ ተረዳዲእና ኣመንቲ እስልምባ ብዱዓ ክርስትያን ድማ ብፀሎት ኢና ተፈላሊና ኢሎም።
ሓደ ሽሞም ክግለፀሎም ዘይደለዩን ኣብቲ ልዝብ ነይረ ዝበሉን ግን እቶም መናእሰይ ክፍትሑ ዘቕረብናዮ ሕቶ ተቐባልነት ስለዘይረኸበ ብኡ ኢና ተፈላሊና ኢሎም ኣለው።
ኣብ ወልዲያ ቆቦን እውን ዝኾነ ይኹን ናይ ስራሕ ምንቅስቓስ ከምዘየለ ተፈሊጡ’ሎ።
ዋና ዳይረክተር ጉዳያት ኮሚኒኬሽን ክልላዊ መንግስቲ ኣምሓራ ኣቶ ንጉሱ ጥላሁን መንነት መሰረት ዝገበረ መጥቓዕቲ ይፍፀም ኣሎ ንዝብል ሕቶ ኣብ ወልዲያ ይኹን ቆቦ እቲ ግጭት ናይ ህዝቢ ዘይምዃኑን ብምግላጽ ከምዚ ኢሎም።
“ኣብ ልዕሊ ገለ ትካላት ውልቀሰባት ብምትኳር እቲ ግጭት ናይ ብሄር ክኸውን ንምግባር ዝተወሰኑ መንነት መሰረት ዝገበሩ መጥቓዕቲ ክፍፀም ዝሰርሑ ፈሊዮም ንብረት ሰብ ሃብቲ ንምዕናው ዝተፈተንሉ ኣብ መወዳእታ ግን እቲ ጉዳይ እናሰፈሐ መፂኡ ካብ መንነት ዘሊሉ ንኹሉ ናይቲ ከባቢ ህዝቢ፡ መሪሕነት እውን ሓዊሱ ዘጥቐዐ ጉድኣት እዩ ወሪዱ።”
ኣብ መንነትን ብሄርን መሰረት ዝገበረ መጥቓዕቲ ዝተፈፀሞም ውልቀሰባት ከምዘለው በዚ ምኽንያት እውን ዝተመዛበሉን ጉድኣት ዝወረዶም ሰባት ኣለው ኢሎም።ግን ድማ ምስ ነበርቲ ናይተን ከተማታት ይካየድ ኣብዘሎ ዝርርብ እቲ ህዝቢ ነዚ የውግዞ ከምዘሎ ሓቢሮም።
ን42 ዓመታት ኣብ ከተማ ማርሳ ዝነበሩን ናይ ንግዲ ትካሎምን መንበሪ ገዝኦምን ሓዊሱ ዝዓነዎምን ዝነደዶምን ኣቶ ገብረመድህን ወልደኣናንያ ካብ መቐለ ከምዚ እውን ነባሪ ከተማ ቆቦ ዝኾነን ወናኒ እንዳ ወርቂ ኣክሊሉ ገብረዋህድ እውን ንብረቱ እንዳወርቁ ተወሪሩ ከምዝተቓፀለ ይገልፅ።ኣብታ ከተማ ን10 ዓመታት ከምዝተቐመጠ ይዛረብ።ካብታ ከተማ ከምዘይወፀን ኩነታት ኣዚዩ ሕማቕ ከምዝኾነን እውን ይዛረብ።


text:
መንግስትን ህዝብን ኢትዮጵያ ንበርቓዊ ዝምድና ምስ መንግስቲ ኤርትራን ኢስያስን ዝምልከት
ጋዜጣዊ መግለጺ ዲሞክራስያዊ ውድብ ብሄረ ብሌን ኤርትራ/ሆደ
ኽበርኩምን ዝኸበርክንን ህዝቢታት ኤርትራ፡ መንግስቲ ኢትዯጵያ ድሕሪ ጠ/ሚ/ ዶር ዓቢይ ዓሊ ኣብ ስልጣን ዝመጹ ጀሚሩ፡ ኣፍሪቓዉያን ካብ መራሕትና ንጽበዮን ንትስፈዎን ንብህጎን ቓልን ግብርን አሳንዩ ኣብ ቐርኒ ኣፍሪቓ ከኣ ከም ጸሓይ ንግሆ ክብርቐልና ንደልዮ ንርእን ንሰሚዕን ኣሎና። ዪመላኣዮ ንብል። ብፍላይ ጠ/ሚ/ ዶር ዓቢይ ዓሊል ነቲ ንዘመናት ልቡ ይቕረን ፍቕርን ዘይፈልጥ፡ ብቅድሚኡ ዝነበሩ መራሕቲ ኢትዮጵያን መላእ ህዝቢ ኤርትራን ንዕስራ ዓመታት ላሕ ኣቢሉ ዒጭ ኢሉ ዝንበረ ዲክታቶር ኢስያሳ ክኸፍት ስለ ዝኸኣለ ብስምናን ብስም ህዝብናን ምስጋና ነቅርበሉ።
እዚ አብ መንጎ ኢትዮጵያን ኤርትራን ብኽጅመር ዝነበሮ ዘይጀመረ ሰላም፣ ስለ ዝኾነ ህዝብናን ደንበ ተቓዉሞናን ብዙሕ ሕቶታት ከልዕሉ ንቡር’ዩ። ካብ ኩሉ ሽርሒ ኢሳያስ ዝኣረግናሉ ስለ ዝኾነ እንቛዕ ባሕሪ ተኸፍተልና ኢልኩም ኣይትደሃለሉ ቀደምስ ህዝቢ ኤርትራ እኳ ኣይዓጸወኩምን። ህዝብታት ኤርትራ ግን በዚ ሕጂ ዘለዎ ሕሱም ናብራ ተደፋፊኡ፣ ሰላም ዋሕስ ሂወት፣ ሰላም ዋሕስ ተስፋ ስለ ዝኾነት ኣዕሉሉ ኮበሮ ሃሪሙ ብምቕባሉ መጉስኩሞ የቐንየልና። እንተኾነ ነቲ ተሰኪምዎ ዘሎ ኣርዑት ተረድእዎ፣ ኪኢልኩም ሓግዝዎ፣ ሓሚቕኩም ድማ ቁስሉ ኣይትተንክፍዎ። ሙሉእ ብሙሉእ ነቲ ሰላም ሪዒምሉ ኢልካ ፈንጥዝያ ምግባር ጽባሕ ከየቀያይመና ርግእ በሉ ንብል።
ኽቡር ህዝቢ ኤርትራ እዚ በርቓዊ ዉሳኔ ገባቲ ስርዓት ኢሳያስ ሱቕ ኢሉ ዝመጽኤ ዘይኮነስ ጽንዓትካን ተጻዋርነካን ደፊኡዎ‘ዩ ዝገብሮ ዘሎ። ዮሃና ንብለካ፡ እንተኾነ ሕጅኸ እንታይ ዝተረፎ እህሉ ኢልካ ከይተገራህካ ነፍስኻን ደቕኻን ሓሉ፣ ክሳብ ሙሉእ ሓርነት ትረክብ ድማ ከም ቀደምካ ነዚ ሓዲስ ኲነታት ተጠቂምካ ንመሰላትካ ክሳብ ሙሉእ ሓርነት ተቓለስ፣ ብዝይካ ቓልሲ ካልእ ምርጫ የብልካን።
መንግስታዊ ጾር ዘለዎ ኢሂወደግ አብ ዘካየድዎ ገምጋም ንህዝቢ ኢትዮጵያ አብ ዝሓለፈ ግዜ ዘበደልናካ ይቅረ በለልና፡ ድሕሪ ሕጂ ድማ ሱር ነቀል ለዉጢ ክንገብር መብጽዓ ነትወልካ ምስ በሉን፣ አብ ውሽጢ ሓጺር እዋን ብዙሕ ለውጥታት ተራአዩ ፡አብ ጉኒ ሓዋትና ኢትዮጵያውያን ንሕና’ውን ብዙሕ ሓጎስ ተሰሚዑና። ጠ/ሚ/ ዶር ዓቢይ ዓሊ ካልኦት ኣጋይሽን ዝሓዛ ነፈርቲ ካብ አዲስ አበባ ንአስመራ ክኣትዋ ከለዋ ነበርቲ ከተማ አስመራን ከባብን ንዓለም ዝደነቕ ጭዋ ኣቐባብላ ክገበሩሎም ከለው ድማ ተዓዚብና። እንተኾነ ገለ መሳፍንቲ ኢትዮጵያን ብዓቢኡ ከኣ ዲክታቶር ኤርትራ ነዚ መነትናን ኣብ ዉሽጢ ተደጉሉ ዘሎ ናይ ቓልሲ ወንናን ክርድኡ ስለ ዘይደልዩ ንዕላማኦም ዝምጉስ ጽንብል ከምስልዎ ፈቲኖም፣ ሕልምታቶም ካብ ሓቂ ዝረሓቐ ኮይኑ፡ ጋሻ ብኽብሪ ምቅባል ባህልና’ዩ። ኣብ ታሪኽና ግን እቶም ኣጋሽ ኢልና ልብናን ገዛናን ከፊትና ዝተቐበልናዮም ጽቡቕ ኣይፈደዩናን እሞ ሓደራ ሕጂ’ውን ከይትጎድኡና።
ደፋር ጓልሲ ንዲኣ ሕርሲ ተምህራ ከም ዝበሃል፡ ህዝቢ ኤርትራ ካብ ጥንቲ ጥቅምቲ ፍትሒ እንዳባ ገይሩ ንጉዳዩ ክሳብ ሕልፈት ሂወት ብባይቶ ዝፍትሕ ንደም ብጋርን ብጓልን ዘድቅስ ዪቅረን ፍቅርን ኣብ ባህልታቱ ኣስሚሩ ዓድን ወረዳን ኣዉራጃን ምምሕዳራዊ ስርዓት ኣቑሙ ተውሃሂዱን ተደማሚሩ ናይ ዉልቒ ዪኹን ናይ እኩባትን ናይ ብሄራት ይኹን እምነታት መሰላት ኣኽቢሩ ክሳብ እዚ ናትኩም ኢሳያስ መንግስቲ ዝተክል ብሰላም ዝነብር ዝነበረ ህዝቢ’ዩ። ምስ ጎረባብቱ’ውን ብሰላም ዝነብር ዝነበረ`ዩ። ብፍቕርን ምክብባርን ግን ንዘለዎ ክዉስኸሉን ከዕብዮን ምኽሪ ዝጽልእ ኣይኮነን። እንተ ኣይተ ኢሳያስ ግን ደላይ ሰላም ኮይኑ ክሽለም ህዝቢ ኤርትራ ግን ሕጂ ፍቕርን ምድማርን ሀሁ ክንብሎም ኢና ዝብል ተርድኦ ግን ካብ ሓቂ ዝረሓቐ ጥራይ ዘይኮነ እቲ ንዓመታት ኣብ ቅድሚ ዓይንኹም ንዝወረደና ዝነብረን ዘሎን ንሱ ዝጻሕተሮ ኲናት ዝገደፈልና ስንብራትን፣ ኣብ ቤት ማእሰርቲ ዝሓቑ ንዘለዉ ኣቡናትናን ኣቕሽሽትና መፍቲታትናን ናይ ፕሎቲካን ሕልናን እሱራትና ጀጋኑና ትኽሕዱ ከይትህልዉ ደጊምኩም ህድእ በሉ ንብል።
ከም’ቲ ጠ/ሚ መለስ ዜናዊ (ነፍሱ ዪምሓሮ) ዝበሎ ዝምድናታትና ዝወርድን ዝድይብን ዝጸንሔ ፍትሒ ማእከል ዘይገብረ ካብ ጥንቲ መንግስታት ኢትዮጵያ ምስ ገለ መሳፍንቲ ከም’ዚ ሕጂ ምስ ዲክታቶር ዝግበር ስምምዓት ንረብሓ ናይ ህዝቢ ማእከል ዘይገበረ ስለ ዝኾነ’ዩ። እንተኾነ ንሰላም ክንደሊ ዝተጋደልና ዝተሰዋእና ዝሰንከልና ዝተኣሰርና ዝተሰደደና ስለ ዝኾና ልዕሊ ኩሉ ህዝቢ ዓለም ኤርትራዊ ንሰላም ዪብህጋ፣ ንሕና’ውን ከም ውድብ ንደግፎ ከም ጠ/ሚ/ ዶር ዓቢይ ዓሊ ዝበሎ ሕጅውን ኣብ ኤርትራ ፍቅሪ ኣሸኒፋ ክትወጽእ ንምኔ ኣሎና።
ንጠ/ሚ ንዶክቶር ዓቢ ኣሊን ንመንግስቲ ኢትዮጵያን ክነመሓላልፎ ንደሊ ለበዋ፣
- ብጥዕናኡ እንተኾነ ኢስያስ ‘’ድሕሪ ሕጂ መራሒና ዶር ዓቢይ’ዩ’’ ኢሉ ነዚ ድማ ደጋጊሙ ‘’ንቓል ዓለም ኣይኮነን’’ ንሕና እኳ ‘’እዛ ቡርኲታ እምኒ ኣላታ’’ ንብል እንተኾነ ካብ ክቡር ጠ/ሚ ኢትዮጵያ ዶር ዓብይ ክንሰምዖ ደስ ስለ ዝብለና እዚ ከም ዝበልካዮ ቓል’ዩ። ቓል ድማ ሂወትን ሓቕን መንፈስን ስጋን’ዩ ኢልካ። ክንላበወካ ነዚኣ ቓል ዝምልከት መብርሂ ንደሊ ኣሎና። ነዚ ስልጣን ተቐቢልካዮ እንተኾንካ ጭብጥና ምሳኻ ክንግብር መርገጺኻ ክንፈልጥ ንደሊ።
- ኣብ ማእከል ኢትዮጵያ ስደተኛን ብፍቓድን ዝነብር ኣሎ፣ ገለ ድማ ድማ ተሓቢኡ ከይትሓዝዎ ተሸቑሪሩ ዝንበር ኣሎ፣ ገለ ድማ ኣብ ቓልሲ ሙሉእ ሂወቱ ሂቡ ኣብ ጸግዕኹም ኣሎ፣ ብሓቒ ፍቕርን ምድማርን እሞ ነባርን ህዝቢ ዝሓቑፍን እንተኾነ ምስ’ዚ ኣብ ሃገርኩም ዝነብር ዘሎ ህዝብና ክትጀምርዎ፣ ሓደራ ንብል። ምስ ኢስያስ ጥራይ ንድመር እንተኾነ ግን ኣብ ታሪኽ ዓቢ ገበን ተትርፉ ኣሎኹም ነዚ ክልተ ህዝብታት ድማ ነፍቕረካ እናበልካ ምድማይ ከይከዉን ሕሰቡሉ።
- እዚ ብተበተብ ዝግበር ዘሎ ሰላም ዝተሓስስብ’ዩ። ካብ ኩሉ ብሃገራት ዓረብ ሽልማት ምቕባል ምስ ተዓዘብና ሕጂ’ውን መንግስቲ ኢሳይስ ንደቕና ካብ ዶባትኩም ሲሒቡ ናይ ካዝናኡ ክመልእ ንኣብነት ነዞም ንዓመታት ክጣየሱ ዝጽበዩ ዝነበሩ ደቕና ንየመን ከይስግሮ ንሻቐል ኣሎና። ነዚ ዝምልከት ኣፍልጦ እንተሎኩም ዳጊምኩም ናይ ኣጼ ሚኒልኪ ጌጋ ከይትፍጽሙ ሓደራ ንብለኩም።
- ዶብ ምሕንጻጽ ንፍቕርና የደልድሎ እንበር ኣየዕብሮን’ዩ። በቲ ሕጊ ዘቕዶ ኣገባብ ኣብ ግብሪ ክዉዕል ክደፍኡሉ ንላቦ። ነናትካ ምስ ፈለጥካ ካብኡ ክትመቓቐልን ክትልግስን ከሎኻ’ዩ፣ ፍቕሪ።
- ወፍርን ካልእ ንኢትዮጵያ ዝገደስ መደባትን ኣብ ኤርትራ ክትገብሩ ክትበሩን ክትህንጠዩን ህዝቢ ኤርትራ ተዕዛቢ ኮይኑ ኣሎ። ኤርትራዊ’ውን ከም ኢትዮጵያዊ ክምዕብልን ከዉፍርን ክነግድን ድልየት ኣለዎ። እንተኾነ ኤርትራ ካብ 1991ዓም ጀሚራ ክሳብ ሎሚ ለይቲ እዛ ጽሕፍቲ ትወጽእ ሲኦል ምድሪ ንዜጋታት’ያ። ዲሞክራስያዊ ቑዋን ባይቶን ነጻ ፕረስን የብላን። እዛ ሃገር ናይ ሓደ ሰብ ርስቲ ኮይና ኣብ ዘላትሉ ኩሉ ጻዕርታትኩም ኮንቱ ከይከዉን ዳግም ክትሓስቡሉ ንላበወኩም። እንተ ኤርትራዊ ግን መራሒኡ ዝጠለሞ ስለ ዝኾነ ኣምላኽ መዓልትና ክሳብ ዝህበና ወላ ኣብ ጉቡጥሽ የእትወና ካብ ቓልሲ ደዉ ክንብል ኢልኩም ኣይትሓሰቡ።
ንህዝብና ክንብሎ ንደሊ እንተሎ ክብርን መሰልን ከም ገጸ በረኸት ከም ዘይወሃብ ዝተሞኮርናሉ’ዩ። እቲ ቓልሲ ክሳብ ሙሉእ ሓርነት ንጭብጥ ሕጂ’ውን ቐጻሊ’ዩ። ናይ ትማሊ ኣብ ጎቦ ዘሎ ንንፋስ ኣብ ሩባ ንዘሎ ዉሕጅ እዉሰዶ ኢልና፣ ንሰማእታትናን ኣኽቢርና ንናይ ፖሎቲካ እሱራትን ከም ምስሊ ቓልስና ሒዝና ሓዲስ ኣገባብ ቓልሲ ክንቅይስ ልዕሊ ህዝብን ሃገርን ካልእ ስለ ዘየሎ ሓቢርና ሓድሽ አገበብ ክንክተል ደጊምና ንጹዉዕ።
ዲሞክራስያዊ ውድብ ብሄረ ብሌን ኤርትራ/ ሆደ፣ ንፈጻሚት ሽማግለን ንመንግስትን ኢሃወደግ ብፍላይ ድማ ናይ ጠ/ሚ/ ዶር ዓቢይ ዓሊ ነቲ ናይ ሰላም ተብግሶኡ ካልኣይ ግዜ እና ሞጎስናን እናደገፍና ነዚ ቕሬታትና ዘርዚርና ስለ ዘሎና ዕሽሽ ከይብልዎ ለበዋና ብስም ህዝብና ነምሓላልፍ። መንግስትን ውድብን ኣቶ ኢሳያስ ኣፍወርቒ ግዜ ከሎኩም ግዜ ኣይትጸበዩ፣ ንጎረቤትኩም ሃገር ብዓይንኹም ከም ዝረኤኹሞ መጠነ ሰፍሕ ምዕባሌ ብሕግን ብፖሎቲካን ቑጠባን ባህልን ተዓዚብኩም ኣሎኹም፣ ዪኣክል ናታትኩም መግዛእቲ ኢሉ ህዝቢ ከይተላዕለኩም ስልጣን ህዝቢ ዋንኡ ስለ ዝኾነ ንህዝቢ ኣስረክቡ። ይቕረ ጥራይ ዘይኮነ ሕድገት’ውን ንዝፈልጥ ንህዝቢ ኤርትራ ዪኣክል ሓሳረ መከራ ኢልኩም ሕረስ ሓረስታይ በሉ።
መስርሕ ሰላምን ዲሞክራስን ፍትሕን ኣብ ኩሉ ይዓንብብ።
ክልተ ሃገራት ኢትዮጵያን ኤርትራን ንዘለኣለም ብሰላም ዪንበራ።
ዓወት ንሰማእታትና!
ዲሞክራስያዊ ውድብ ብሄረ ብሌን ኤርትራ/ሆደ
Short URL: https://english.farajat.net/?p=11091


text:
34 ናይ ህወሓት ፋይናንሳውን ዝተፈላለዩ ኢንዱስትሪያዊ ትካላትን ናይ ባንኪ ሕሳበን ከምዝኣገደ ናይ ፈደራል ጠቕላሊ ዓቃቢ ሕጊ ኣፍሊጡ።
ጠቕላሊ ዓቃቢ ሕጊ ንሃብቲ'ተን ትካላት ዝሕሉ ኣመሓዳሪ ከም ዝሸውም'ውን ተገሊጹ'ሎ።
ሱር ኮንስትራክሽን፥ ጉና ትካል ንግዲ፥ ትራንስ ኢትዮጵያ፥ መስፍን እንዳስትሪያል ኢንጂነሪንግ፥ ሰላም ናይ ህዝቢ መመላለሲ ማሕበር፥ መጋ ትካል ሕትመት፥ ኤፈርት፥ ገንዘቦም ካብ ዝተኣገዶም 34 ትካላት ገሊኦም'ዮም።
ኣብ ቤት ጽሕፈት ዓቃቢ ሕጊ ዳይሬክተር ክፍሊ ምምላስ ብገበን ዝተታሕዘ ሃብቲ ዕላማ ተኣግዶ እተን ትካላት ምስ ዘይሕጋውያን ኣካላት ርክብ ብምግባርን ብምትሕብባርን ከምዝተጠርጠራ ሓቢሩ'ሎ።
ከምኡ'ውን እተን ትካላት ሃብተን ንምህዳም ይፍትና ከምዘለዋ እኹል መረዳእታ ስለዝተረኽበ እቲ ንብረት ከይሃደመ ግቡእ ቁጽጽር ምግባር ኣድላዪ እዩ ኢሉ።
ነተን ትካላት ዝሕሉ ሓዲሽ ኣመሓዳሪ ከምዝሽወም ዝገለጸ ዓቃቢ ሕጊ ኢትዮጵያ፥ እቲ ኣመሓዳሪ ክሳብ ዝምደብ ግን ሓለፍቲ'ተን ትካላት ዝግባእ ሓለዋ ክግብሩ ተነጊሮም ከምዘሎ ኣፍሊጡ'ሎ።


text:
Växjö
ናይ መጠረሽታ ዝተሓደሰሉ፡ 17 11 2020
እንቋዕ ናብ ቨክሾ ብደሓን መጻእኩም - ናይ ኤውሮጳ ዝያዳ ሓምላዊት ዝኾነት ከተማ! - እዛ ናይ ኤውሮጳ ዝሓምለወት ከተማ ድልዱል መጻኢ ኣለዋ። እቲ ዕላማ፡ ሓምላዊት ከተማ ኾይና በቲ ፈጠራ ዝመልኦን ሰፊሕን ናይ ኣከባቢ ስራሓትን ሓያል ምዕባለን፡ ክፉትነትን ጣዕምን ሓባራዊ ስራሕን ንኽትፍለጥ እዩ። ብሓደ ዄንና ፍልልይ ከነርኢ ንኽእል ኢና!
ሓበሬታ ብዛዕባ ምምሕዳር ከተማ
ብዝሒ-ህዝቢ93,827
ስፍሓት መሬት1,914 ኪሜ²
ርሕቐት ካብ ዓበይቲ ከተማታት
- Karlskrona 107 ኪሜ
- Kalmar 109 ኪሜ
- Halmstad 131 ኪሜ
መንበሪ-ገዛ
ቨክሾ ብዙሕ መንበሪ ኣባይቲ ዘለዋን እትሰፍሕን ዘላ ከተማ እያ። ኣብኡ ክትካረ ወይ ገዛ ክትዕድግ ይከኣል። ኣብ ከተማ፡ ኣብ ገጠር ወይ ኣብ ገለ ግሩም መራኸቢታት ዘለዎ ቦታ ክትቅመጥ ትኽእል። ኣብቲ ናይቲ ኮሙን መርበብ ኢንተርነት ናይቲ ወኪል ገዛውቲ ቤትጽሕፈት ሓበሬታ ክትረክብ ትኽእል።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ቨክሾ ብዙሕን እተፈላለየ ቋንቋታትን ይዝረብ፣ ከም ኣብነት ዓረብ፡ ሶማሊ፡ ትግርኛ፡ እንግሊዝ፡ ኩርዲስካ/ሰሜን፡ ፋርስ/ዳሪ፡ ታይላንድ፡ ዩክረይንን ሮማንያን።
ማሕበራትን ምትእኻባትን
ኣብ ቨክሾ ሰፊሕ ማሕበራዊ ህይወት ኣሎ። ነተን እትግደሰለን ማሕበራት ኣብቲ ናይ ኮሙን ደብተር ማሕበራት ባዕልኻ ክትረኽበን ትኽእል። ኣብቲ ደብተር ማሕበራት ብዛዕባተን ማሕበራት ናይ ርክብ ሓበሬታ ክትረክብ ትኽእል።
ኣብቲ ከባቢ ብቐረባ እንታይ ይርከብ
ኣብን ወጻእን ናይቲ ሰንትሩም ብዙሓት ሰከንድሃንድ ቡቲካት ኣለዋ፡ ኣብኡ ድማ ሕሱርን ጽቡቕን ነገራት ክትረክብ ትኽእል። ንኹሉ ዕድመ ዘማልእ እተፈላለየ መራኸቢ ቦታታት ኣሎ፡ ኣብኡ ድማ እተፈላለየ ንጥፈታት ከተካይድ ይከኣል ወይ ድማ ቡን ንምስታይን ንምዕላልን።
እቲ ኣብ ኣራቢ ዝርከብ ቤት ጽሕፈት ዜጋታት (Medborgarkontor) ኣብቲ ማሕበረሰብ ንምጽምባር መገዲ ንምርካብ ብዝበለጸ ኣገባብ ይሕግዘካ። ነቶም ሓደስቲ ስድራ ዘለዎም ስደተኛታት ድማ መቐበሊ ማእከል ስፕሮክ ኦክ ኮምፐተንስሰንትሩም (ናይ ቋንቋን ብቕዓትን ማእከል) ኣለዎም።
ኣብቲ ከባቢ ብቐረባ እንታይ ይርከብ
ኣገልጎት ክንክን ወይ ሕብሐባ ቆልዑ
ደቂ 1-5 ዝኾኑ ህጻናት ናይ ኣጸደ ህጻናት ንጥፈታት ብመልክዕ ኣጸደ ህጻናትን ትምህርታዊ ክንክንን ዚውሃብ ኣሎ። ብኮሙን ዚካየድ ኣጸደ ህጻናት ከምኡውን ብብሕታውያን ዋኒናት ዚካየድ ኣጸደ ህጻናት ኣሎ።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ብቨክሾ ኮሙን ዚመሓደሩ ኣስታት 40 መባእታውን ሰለስተ ድማ ካልኣይ ደረጃን ኣብያተትምህርቲ ኣለዋ። ብዘይካ ናይቲ ኮሙን ኣብያተትምህርቲ ብዙሓት ናጻ ወይ ብሕታውያን ኣብያተትምህርቲ እውን ኣለዋ። ኣብቲ ናይቲ ኮሙን መርበብ ኢንተርነት ብዛዕባ ነፍስወከፍ ቤትትምህርቲ ብተወሳኺ ከተንብብ ትኽእል፡ ብዛዕባ ናይ ርክብ ሓበሬታተን እውን ክትረክብ ትኽእል።
ዕድላት ትምህርቲ
እቲ ናይቲ ኮሙን ናይ ኣባጽሕ ስልጠና ንኹሉ ኪምሃር ዚደሊ በጽሒ እዩ። ካብ መሰረታዊ ክሳዕ ላዕለዋይ ደረጃ ትምህርቲ ንህብ። ነቶም ሓደስቲ ሓተትቲ ዕቝባ ወይ ስደተኛታት ድማ ኤስኤፍኢ ማለት ትምህርቲ ቋንቋ ሽወደን ንስደተኛታት ዚብሃል ስልጠና ኣሎ።
ኣብቲ ናይ ኮሙን መርበብ ሓበሬታ ብኣና ኣቢልካ ከተመልክቶ እትኽእል ኵሉ ዓይነት ትምህርትታት ኣሎ። ቨክሾ ድልድልቲ ናይ ትምህርቲ ከተማ እያ። ትምህርቲ ክትቅጽል ምስ እትደሊ ብዘይካ ህዝባዊ ቤት ትምህርቲ ከምኡ'ውን ሊነዩኒቨርሲቲ ኣሎ።
ብዛዕባ ኣብዚ ኮሙን ዘሎ ትምህርቲ ኣባጽሕ ብዝያዳ ኣንብብ።
ኣገልጎት ጥዕና
ኣብቲ 1177 ቮርድጊደን ሕቶ ሓቲትካ ምኽሪ ክትረክብ ትኽእል፡ ከምኡውን ነቲ ናይ ቨክሾ ናይ ክንክን ጥዕና ክሊኒክ ዚምልከት እኩብ ሓበሬታ ክትረክብ ትኽእል። ነቲ መርበብ ኢንተርነት www.1177.se ክትበጽሖ ትኽእል ወይ ድማ ናብ 1177 ደውል።
ሓልዮት፡ ክንክን ጥዕናን ክንክን ሕማምን ኣብዚ ኮሙን
ናይ ቋንቋ ድግፍ-ተርጓሚ ምርካብ
ቋንቋ ሽወደን ዘይትዛረብ ወይ ዘይርድኣካ ምስ እትኸውን ኣብ ኩሉ ምስ ሰበስልጣንን ንእትገብሮ ርክብ ተርጓማይ ኪህልወካ መሰል ኣሎካ። ቨክሾ ኮሙን ኣብ ኩሉ ርክባት ተርጓማይ ንጽውዕ ኢና፡ ከም ኣብነት ኣብ ናይ ወለድን ዘተ ምዕባለን ማሕበራዊ ምምሕዳርን ወዘተ ዚግበር ኣኼባታት።
ኣገልግሎት መጎዓዝያ
ናብ ቨክሾ ንምምጻእ ነፋሪት፡ ባቡር፡ ኣውቶቡስን ማኪናን ምውሳድ ቀሊል እዩ። ኣብ ቨክሾ በተን ንኣከባቢ ዘይብክላ ኣውቶቡሳት ዚግልገል ግሩም ናይ ኣውቶቡሳት መስመራት ኣሎ። እታ ከተማ ብብሽክለታ ንዚግበር ስፖርት ተተባብዕ እያ፡ ኣብኣ ድማ ብማእከልን ብከባቢ ከተማን ዚሓልፍ ብዙሕን ጽቡቕን ናይ ብሽክለታ መገድታት ኣሎ።
ስራሕን ትካላት ናይ ምምስራት ተኽእሎታትን
ሓደስቲ ሰብ ዋኒን ነቲ ናይቲ ኮሙን ቤትጽሕፈት ቢዝነስ ኪውከሱዎ ይኽእሉ እዮም። ንሳቶም ብዛዕባ ዝበዝሕ ሓደስቲ ኩባንያታትን መወከሲአንን ዓቢ ፍልጠት ኣለዎም። እዚ ድማ ንኣኻ ነቲ ትልምታትካ ንምትግባር የቃልለልካ። ነቲ ጉዳይ ኣጸቢቑ ኪሳለጠልካ ንማለት ድማ ካብቲ ኣማኻሪ ዋኒን ሓገዝ ክትረክብ ኢኻ። ንሱ ኣብቲ ኮሙን መሪሕ ኪኾነካ እዩ።


text:
ApploadForHelp/ናይ ሓገዝ ሕቶ ምቕራብ
ብጀርመንኛ ዝተፅሓፈ ደብደቤ ንኣብነት ካብ መንግስታዊ ምምሕዳር እንተበፂሕዎም ነገር ግን እቲ ቋንቋ እንዲሕር ዘይተረዶኦም ወይም ታይ ክገብሩ ከምዘለዎም ንዘይፈልጡ ብ ApploadForHelp ኣቢልና ሓገዝ ንህብ
ናይዚ ኣፕ ኣጠቓቕማ?
- ApploadForHelp ዝህል ኣፕ (app) ኣብ ሲልኮም ይፅዓኑ.
- ሕቶኦም በዚ ኣፕ ኣቢሎም የቕርቡ
- መልሲ ዝወሃበሎም ቋንቋ ካብ ኢንግሊዝኛ ወይም ብጀርመኛ ይምረፁ
- ናይቲ ዝቕረቡዎ ሕቶ መልሲ ይወሃቦም
ታይ ዓይነት ምላሽ እየ ክረክብ?
ኣብ ናይ ጽሑፍ ደብዳቤኦም ግዜ ወሲድና ብምርኣይ ኣብ 48 ሰዓታት ብ ኢንግሊዝኛ ወይም ብ ጀርመንኛ መልሲ፣ቐፃሊ ክገብርዎ ዝግበኦም ን ካበይ ሓገዝ ኽረኽቡ ከምዝኽእሉን ነፍልጦም።
ሕጋዊ ሓገዝ ዘኮነ ነገር ግን ምስ ናይ ደብዳቤኦም ዝተትሓዘ ኣንፈት መትሓዚ ዝኾን ሓገዝ ንህብ
ንመልሶም ምላሽ ክንህብ ኣይንኽእልን፤ንምንታይ?
ብዝተኽኣለና መጠን ኩሉ ሓታቲ ናይ ግልጋሎትና ተጠቃሚን ኣብ ግዜ ምላሽ ንክረክብ ንፅዕር ኢና ።በቢ መዓልቲ ብቁፅሪ ብዙሓት ዝኾኑ ሕቶታት ስለ ነስተኣናግድ ብበዝሒ ፅዕንቶ ስራሕ ምኽንያት ንመልሶም ምላሽ ክንህብ ኣይንኽእልን።
ነገር ግን እንህቦ መልሲ ብደምቢ ግልፂ ብዝኾነ መልክዕ ናይ ሓታቲ ሕቶታት ብግልፂ ዘብራህርህን ዝበለፀ ሓገዝ ከመይ ከምዝረክብን ዝሕብር።ምስ እዚ ኣፕ ዝተትሓሓዘ ሓገዝቲ ዝብልዎም ሓሳባት ወይም ሃነፅቲ ርኢቶታት እንተሃልይዎም በዚ ዝስዕብ ኢሜል ኣድራሻ ኣቢሎም ይፅሓፉልና apploadforhelp@allesrechtens.de


text:
ምስጢረ ንስሓ
I.ትርጉም
ምእመናን ብምስጢረ ጥምቀት እኳ ዳግም ዝተወልዱ እንተኾኑ፡ ብምስጢረ ሜሮን ድማ ጸጋ መንፈስ ቅዱስ ዝተቐበሉ እኳ እንተኾኑ፡ ኣይዕንቀፉን ወይ ሓጢኣት ኣይገብሩን ማለት ግን ኣይኮነን። ኣብርሃም፡ ይስሃቅ፡ ያዕቆብ፡ ሙሴ፡ ዳዊት፡ ወዘተ ኣብ ብሉይ ኪዳን፡ ጴጥሮስ፡ ዮሃንስ፡ ወዘተ ድማ ኣብ ሓድሽ ኪዳን፡ ኩሎም ሓጢኣት ጌሮም እዮም። በዚ ምኽንያት እዚ፡ ዝበደለ ሰብ ምስ ኣምላኹ ዝዕረቐሉ፡- ምስጢረ ንስሓ ተኣታተወ። ክርስቶስ ጐይታና ንደቀመዛሙርቱ፡ ነቶም ብስሙ ኣሚኖም ሓጢኣቶም ዝንስሑ ዘበሉ ሕድገት ክህቡ፡ ብዝሃቦም ስልጣን መሰረት ድማ እቲ ተነሳሒ፡ ብጸሎት እቲ ዘነስሕ ካህን: ሕድገት ሓጢኣት ይረክብ ምስ ኣምላኹ ድማ ዕርቂ ይገብር። እዚ ድማ ብፍላይ ቀቅድሚ ምቕባል ቅዱስ ቍርባን፡ ሰብ ርእሱ ክምርምርን ክንሳሕን ኣድላዪ ስለዝኾነ፡ ምስጢረ ንስሓ ኣድላዪ ኮይኑ ተረኽበ። “ግናኸ ሰብ ንርእሱ ይመርምር፡ ከምኡ ኸኣ ካብዛ እንጌራ እዚኣ ይብላዕ፡ ካብዛ ጽዋእ እዚኣውን ይስተ። እቲ ዚበልዕን ዚሰትን ንስጋ ጐይታ እንተ ዘየለለየ፡ ንርእሱ እዩ ፍርዲ ዚበልዕን ዚሰትን።” (1 ቈረ. 11: 28, 29)
II. እቲ ምስጢር ዝተጀመረሉ
እዚ ምስጢር እዚ ጐይታናን መድሓኒናን ኢየሱስ ክርስቶስ ሰለስተ ግዜ ብዝተዛረቦ ቃል ተስፋ ተመስረተ።
- ሃዋርያ ቅዱስ ጴጥሮስ ንጐይታናን መድሓኒናን ኢየሱስ ክርስቶስ፡ ንስኻ ክርስቶስ ወዲ ህያው ኣምላኽ ኢኻ ኢሉ ምስ መስከረ፡ ጐይታና ድማ “መርሖታት መንግስተ ሰማያት ክህበካ እየ፡ ኣብ ምድሪ ዝኣሰርካዮ ዅሉ ኣብ ሰማይ እሱር ኪኸውን እዩ። ኣብ ምድሪ ዝፈታሕካዮ ዅሉ ድማ ኣብ ሰማይ ፍቱሕ ኪኸውን እዩ” በሎ (ማቴ. 16:19) ።
- ንደቀመዛሙርቱ ድማ ከምዚ ኢሉ ቃል ተስፋ ሃቦም፡ “ኣብ ምድሪ ዝኣሰርኩምዎ ዅሉ ኣብ ሰማይ እሱር ኪኸውን እዩ። ኣብ ምድሪ ዝፈታሕኩምዎ ዅሉ ድማ ኣብ ሰማይ ፍቱሕ ከም ዚኸውን፡ ብሓቂ እብለኩም አሎኹ።” (ማቴ18:18)
- ድሕሪ ትንሳኤኡ፡ ንደቀመዛሙርቱ ተገሊጹ ከምዚ እናበለ ለኣኾም፡ “ሽዑ ኢየሱስ ከም ብሓድሽ፡ ሰላም ንኣኻትኩም ይኹን። ከምቲ ኣቦ ንኣይ ዝለኣኸኒ፡ ኣነውን ከምኡ እልእከኩም አሎኹ፡ በሎም። እዚ ኢሉ ኡፍ በለሎም እሞ፡ መንፈስ ቅዱስ ተቐበሉ፡ ሓጢኣቶም ንዝሐደግኩምሎም ይሕደገሎም፡ ንዝሐዝኩምሎም ከኣ ይተሐዘሎም እዩ፡ በሎም። (ዮሃ 20: 21-23)
III. እቲ ደጋዊ *(ኣፍኣዊ) ምልክት
ኣብዚ ምስጢር እዚ ክልተ ዝስምዑ፡ ደጋዊ ምልክታት ኣለው። ቀዳማይ፡ እቲ ተነሳሒ ነቲ ዘነስሖ ካህን ሓጢኣቱ ክናዘዝ ከሎ እዩ። ካልኣይ ድማ እቲ ካህን ነቲ ተነሳሒ ዘስምዖ ቃለ ምዕዳንን ዝህቦ ቀኖናን እዩ።
- እቲ ተነሳሒ ነቲ ዘነስሖ ካህን ሓጢኣቱ ክናዘዝ ከሎ እዩ። እዚ ምንዛዝ እዚ፡
- በቲ ዝተገብረ ሓጢኣት ብምሕዛንን “እምበኣርስኸ ሓጢኣትኩም ምእንቲ ኺድምስሰልኩም፡ ካብ ገጽ እግዚኣብሄር ከኣ ዘመን ዕረፍቲ ምእንቲ ኺመጻልኩም፡ ነቲ ቕድም ንኣኻትኩም እተሐርየ ክርስቶስ ከኣ ምእንቲ ኺሰደልኩምሲ፡ ተነስሑን ተመለሱን” (ግብ 3:19) ብዝብል መሪሕ ኣገባብ ክትግበር ይግባእ።
- ናብቲ ሓጢኣት ንዘይምምላስ ምውሳን፡ እቲ ጥፉእ ወዲ ናብ ቤት ኣቦኡ ምስ ተመልሰ፡ ብኡ ንብኡ እዩ ምሕረት ረኺቡ። እዚ ዝኾነሉ ምኽንያት ድማ እቲ ወዲ ተመሊሱ ናብቲ ጠፊኡሉ ዝነበረ ዓዲ ከምዘይምለስ፡ እቲ ኣቦ ርግጸኛ ስለዝነበረ እዩ።
- ሕድገት ሓጢኣትን ምሕረትን ካብ እግዚኣብሄር ዘርክብ እምነት ክህሉ የድሊ። ዝኾነ ምሕረትን ሕድገት ሓጢኣትን ደልዩ ኣብ ምድሪ ዝንሳሕ ዘበለ ሰብ፡ ብመጠን እቲ ባዕሉ ዝኣመኖ እምነት፡ ወይ ከአ ብውሑዱ ብእምነት ናይቶም ሒዞሞ ዝመጹ ሰባት “ሓጢኣትካ ተሓዲጉልካ እዩ” ዝብል ርድኢት ንኽሓድሮ፡ እዚ ምስጢር እዚ ተሰርዐ።
- ሓጢኣትካ ንካህን ምንዛዝ፡ ዘድልየሉ ምኽንያት እዚ ዝስዕብ እዩ፡
– ብእኡ ኣቢልካ፡ ሕድገት ሓጢኣት ምእንቲ ክትረክብ
– እቲ ተነሳሒ፡ ፈተነታት ክሰዕረሉ ዘኽእል ምኽርን መንፈሳዊ ብርታዐን ምእንቲ ክረክብ፡
- ንተነሳሒ ብካህን ዝዝረብ ቃለ ምዕዳን። ምስጢረ ንስሓ ማለት ፈውሲ መንፈሳዊ ሕማም ማለት እዩ።ካህን ድማ ነቲ ሕማም ንምፍዋስ ዘገልግል ሓኪም ማለት እዩ።
ስለዚ እምበኣን ንነፍሲ ወከፍ ጉዳይ ከከም ጉዳዩ ብጥንቃቐ ክምርምር ይግብኦ። “ማህተመ ንስሓ” ማለት እቲ ተነሳሒ ነቲ ካህን ዝነግሮ ጉዳያት ብኸቢድ ምስጢር ክተሓዝ ከምዝግብኦ ክዝንጋዕ ዘይብሉ እዩ። እዚ ምስጢር እዚ፡ ሕድገት ዘይግበረሉ ዝለዓለ ምዕቃብ ዘድልዮ ልዑል ምስጢር እዩ። እዚ ድማ ብባህርያዊ፡ ሰማያውን መንፈሳውን ሕጊ ቅቡል ኮይኑ ብኹሉ ክሕሎን ክዕቀብን ዘድልዮ ምስጢር ድማ እዩ። እቲ ተነሳሒ ምስ ሞተ’ውን እንተኾነ፡ እቲ ምስጢር ክዕቀብ ይግብኦ። ከምዚ ክኸውን ዝድለየሉ ምኽንያት ድማ ግሉጽን ርዱእን እዩ።
IV. እቲ ዘይርአ ጸጋ
እቶም በዚ ምስጢር እዚ ኣቢሎም ዝግሃዱ ዘይረኣዩ ጸጋታት፡ እዞም ዝስዕቡ እዮም።
- ሕድገት ሓጢኣት
- ዕርቂ ምስ ኣምላኽ
V. ሕድገት ዝረክብ ሓጢኣት
- ዝኾነ ዓይነት ሓጢኣት፡ ዕብየቱ ብዘየገድስ፡ ብንስሓ ኣቢሉ ሕድገት ክረክብ ከምዝኽእል፡ መጽሓፍ ቅዱስ ይምህረና፡ እዚ ድማ እቲ ተነሳሒ ናብ እግዚአብሄር ክምለስ ሓሊኑ ብንስሓ እንተተመልሰ ማለት እዩ። “ሽዑ ምጹ እሞ ንሓድሕድና ንማጐት፡ ይብል እግዚኣብሄር፡ ሓጢኣትኩም ከም ጁዂ እኳ እንተ ቔሔ፡ ከም በረድ ክጽዕዱ ከም ዝዋውዕ እኳ እንተ ቔሔ ከም ጻዕዳ ጸምሪ ኪኸውን እዩ።” (ኢሳ 1: 18)
- እግዚአብሄር ንኹሉ ክምሕርን ክቕበልን ድልው ምዃኑ ድማ ብተወሳኺ ይምህረና፡ “ኣቦይ ዚህበኒ ዘበለ ናባይ ኪመጽእ እዩ፡ ነቲ ናባይ ዚመጽእ ከቶ ንወጻኢ ኣይድርብዮን እየ።” (ዮሃ6: 37) “እዚ ኣብ ቅድሚ እቲ ዅሉ ሰብ ኪድሕን ናብ ፍልጠት ሓቂውን ኪመጽእ ዚፈቱ እግዚኣብሄር መድሓኒና ጽቡቕን ቅቡልን እዩ።” (1 ጢሞ 2:4) እቲ ክልተ ዓበይቲ ሓጢ፡ኣት ዝፈጸመ ዳዊት ካብ እግዚአብሄር ምሕረት ረኺቡ እዩ። እቲ ብዘሕፍር ኣገባብ ን ጐይታና ኢየሱስ ሰለስተ ግዜ ዝኸሓዶ ጴጥሮስ፡ ምሕረት ረኺቡ እዩ። እታ ክትምንዝር ኢድ በኢድ ዝተታሕዘት ሰበይቲ ምሕረት ረኺባ እያ (ዮሃ 8:11) ጐይታናን መድሓኒናን ኢየሱስ ክርስቶስ ነቶም ኣብ መስቀል ዝሰቕልዎ ዝነበሩ ከይተረፈ ምሕረት ክረኽቡ ጸለየ።
- ኣብ ማቴ. 12:31 ከምዚ ዝብል ንረክብ “ንሰብ ኵሉ ሓጢኣትን ጸርፍን ዘበለ ይሕደገሉ እዩ፡ ነቲ ንመንፈስ ዝጸረፈ ግና ኣይሕደገሉን።” እዚ ማለት እቶም ንናይ መንፈስ ቅዱስ ዕዮን ዝነጽጉን ዝቃወሙን ምሕረት ኣምላክ ከይቅበሉ ድማ ዝኣብዩን ምሕረት ኣይረኽቡን እዮም ማለት እዩ።
VI. ቅዱስ ቅጽዓት
ኣብ ገለ ኣጋጣሚታት እቲ ካህን፡ ቃል ተግሳጽ ክህብ ኣገዳሲ ኮይኑ ዝርከበሉ ኣጋጣሚ ኣሎ። ኣብ ከምዚ ኩነት፡ እቲ ካህን ነቲ ተነሳሒ፡ ንገለ መዓልትታት ክጸውም፡ ንንውሕ ዝበለ ግዜ ብጸሎት ክተግህ፡ ካብ ገንዘቡ ንድኻታት ክህብ፡ ንዝተወሰነ ግዜ ካብ ቅዱስ ቍርባን ክኽልከል፡ ወይ ካልእ ስርዓት ከትሕዝ ይኽእል እዩ ዝበሎ መቕጻዕቲ ክውስነሉ ይኽእል።
- እዚ ስልጣን እዚ ክርስቶስ ባዕሉ ንደቀመዛሙርቱ ዝሃቦም ስልጣን እዩ። ክፈትሑ ጥራይ ዘይኮነስ፡ ክኣስሩ’ውን እዩ ስልጣን ሂብዎም (ማቴ. 16:19); ሓጢኣት ክሓድጉ ጥራይ ዘይኮነስ፡ ከይሓድጉውን እዩ ስልጣን ሂብዎም (ዮሃ20:23)
- ሃዋርያትውን ባዕሎም ተጠቂሞሙሉ እዮም፡ “እዚ ኸምዚ ዝገበረ፡ መንፈሱ በታ መዓልቲ ጐይታና ኢየሱስ ምእንቲ ኺድሕንሲ፡ ንጥፍኣት ስጋኡ ንሰይጣን ኪውሃብ፡ ከም ምሳኻትኩም ኰይነ ድሮ ፈሪደ ኣሎኹ። (1 ቈረ. 5:5) ነዞም ዝስዕቡ እውን ተመልከት2 ቈረ. 2: 6,7 ከምኡ’ውን 1 ጢሞ 5:20።
- እዚ ከምዚ ዝኣመሰለ መቕጻዕቲ ዘድልየሉ ምኽንያት ድማ፦
- እቲ ሓጢኣተኛ፡ ዓስቢ ሓጢኣት ሞት ምዃኑ ምእንቲ ክርዳእ
- በቲ ቅኑዕ ዝኾነ ንስሓ ተነሲሑ ምሕረት ምእንቲ ክረክብ፡ እቲ ኣብ ቈረንቶስ ሓጢኣት ዝገበረ እሞ ዝተቐጽዐ ሰብ ተነሲሑ እዩ። እታ ቤተክርስቲያን ክትቅበሎ ከምዝግባእ ድማ ሃዋርያ ቅዱስ ጳውሎስ ጸሓፈ፡ “ነዚ ኸምዚ ዝበለ እቲ ካብቶም ብዙሓት ዝረኽቦ መግናሕቲ ይኣኽሎ። እምብኣርሲ ነዚ ኸምዚ ዝበለ፡ ምናልባሽ ብብዝሒ ጓሂ ኸይውሐጥ፡ ይቕረ ደኣ በሉሉን ኣጸናንዕዎን።” (2ቈረ. 2: 6,7)
- ካልኦት ተመሳሳሊ ሓጢኣት ካብ ምግባር ምእንቲ ክቝጠቡ ሓደው ምእንቲ ክፈርሁ ”ነቶም ሓጢኣት ዝገበሩውን፡ እቶም ካልኦት ምእንቲ ኺፈርሁ፡ ኣብ ቅድሚ ዅሉ ግንሓዮም።” (1. ጢሞ. 5:20)
- ከምቲ ሓደ ሓኪም ነቶም ዝተፈላለዩ ዓይነታት መድሃኒት ብጥንቃቐ ዝዕድሎም፡ ከምኡ ድማ እቲ ነዚ ምስጢር እዚ ክፍጽም ስልጣን ዝተዋህቦ አገልጋሊ፡ ኣዝዩ ጥንቁቕ ክኸውን ይግብኦ እዩ። ቅልል ንዝበለ ሕማም ከም ከቢድ ሕማም ወሲድካ ከቢድ መድሃኒት ኣይትእዝዘሉን ኢኻ።
“ከምቲ ንሕሙም ብጥንቃቐ ዝሕዝ ሕያዋይ ሓኪም ኩን። ነቲ ሓሚሙ ዘሎ፡ ገለ መድሃኒት ኣዚዝካ ኸተድሕኖ ጸዓር። ከቢድ መድሃኒት ዘይኮነስ ፍኹስ ዝበለ ኣገባብ ኣፈዋውሳ ጌርካ ኸአ ፈውሶ። ነቲ በጺሕዎ ዘሎ ማህሰይትን ጉድኣትን አሊኻ፡ ብዘጸናንዕ ቃል ኣበርትዓዮ። እቲ ማህሰይቲ ከቢድ እንተኾይኑ፡ መዓገሲ ስቓይ ድዩ ካልእ ነቲ መስርሕ ዝሕግዘካ መድሃኒት ተጠቐም። ብተሃዋስያን ዝተበከለ እንተኾይኑ፡ ጸረ ተሃዋያንን መድሃኒትን ጌርካ፡ እዚ ማለት መግናሕቲ ኣብ ዘድሊ መግናሕቲ፡ ምጽንናዕን ምብርታዕን ኣብ ዘድሊ ግዜ ድማ ከምኡ ከከም ኩነታቱ ኣለሊኻ እቲ ዝግባእ ግበር። እቲ ኩነታት እናጸንከረን ለውጢ ዘየምጽእን እናኾነ እንተኸይዱ ድማ፡ ነቲ ዝንሳሕ ዘሎ ሰብ ብዛዕባ እቲ ናይ መወዳእታ ፍርዲ ኣዘኻኺርካ፡ ንዝተወሰነ ግዜ ከምዝጸውም ክትእዝዞ ትኽእል። ዝኾነ መድሃኒት ክትረኽበሉ እንተዘይክኢልካ ግን ነቶም ክኢላታት ሓካይምን ሰብ ተሞኩሮን ኣካፍሎም። ፈጺሙ ዘይፍወስ እንተኾይኑ፡ ማለት ነቲ ዝለመዶ ሓጢኣት ክሓድግ ድሌት ዘይብሉ እንተኾይኑ፡ ንኻልኦት ምእንቲ ከይልክም ንበይኑ ክፍለ ከምዘለዎ ክትገብር ትኽእል ኢኻ። ተቐላጢፍካ ከምዚ ዓይነት ስጉምቲ ክትወስድ ከምዘይግባእ ግን ከኣ ኣስተብህል።
“ፍትሒ ዝጐደሎ ውሳነ ኣብ ልዕሊ ካልእ እንተሕሊፍካ፡ እቲ ፍርዲ እቲ ናባኻ ተገልቢጡ ከምዝመጽእ ኣይትዘንግዕ። “ኣብ ልዕሊ ኩሎም ዓይነታት ሓጢኣት ሓደ ዓይነት ውሳነ ኣይተሕልፍ። ንነፍሲ ወከፍ ሓጢኣት ንዕኡ ዝመጣጠን ምኽርን ውሳነን ኢኻ ክትወስድ ዝግባእ። ብጸሎት ጥራይ ከተፋንዎም ዝግባእ ክህልው ይኽእሉ እዮም። ንገሊኦም ጾም ክጾሙ ከምዘለዎም ክትገብር ትኽእል። ንገሊኦም ከአ ከከምቲ ክብደት ሓጢኣት ብምርኣይ፡ ንዝተወሰነ ግዜ ኣብ ሕብረት ቤተክርስቲያን ከይጽምበሩ ክትክልክሎምውን ትኽእል ኢኻ”(ዲድስቅልያ ምዕ.8)
- ቤተክርስቲያን ሮማ ግን እዞም መቕጻዕትታት እዚኦም ፍትሒ ኣምላኽ ንምቕላል ይሕግዙ እዮም ትብል እያ። እዚ ግን ብመሰረቱ ጌጋ እዩ፡ እዚ ዝኾነሉ ምኽንያት ድማ፡ ብጀካ እቲ ንድሕነትና ዝፈሰሰ ደም ክርስቶስ እንተዘይኮይኑ ፍትሒ ኣምላኽ ከቃልል ዝኽእል ካልእ ምንም ነገር ስለዘየልቦ እዩ፡ (ሮሜ3:25; ቆሎሴ, 1:20; 1 ጴጥ 2:24 ወዘተ. )
VII. ነዚ ምስጢር እዚ ንምፍጻም ስልጣን ዘለዎ መን እዩ፧
እዚ ስልጣን እዚ፡ ከምቲ ልዕል ኢልና ዝረአናዮ ቅድም ንሃዋርያት እዩ ዝተዋህበ። ድሕሪኦም ድማ ነቶም ዝሰዓብዎም ጳጳሳት ተዋህበ፡ ድሕሪኦም ድማ ምስቶም ምስ ህዝቢ ቀጥታ ርክብ ዘለዎም ካህናት ተዋህበ።
ቀሺ ማርቆስ ዳውድ፡ ምስጢራተ ቤተክርስቲያን ዘኦርቶዶክስ
ቤት ማሕተም ትንሳኤ ዘጉባኤ ኣዲስ ኣበባ ግንቦት 1952


text:
Radio Erena: 30 September 2020
ፕረዚደንት ኡጋንዳ፣ ዩዌሪ ሙሴቬኒ፣ ዝሓለፈ ዓመት ኣብ ዋንጫ ሃገራት ኣፍሪቃ ዝናኣድ ውጽኢት ንዘመዝገበት ሃገራዊ ጋንታ ኩዕሶ እግሪ ዝኣተዎ ናይ 1 ሚልዮን ዶላር መብጽዓ ክኸፍል ሓላው ልዳት እታ ጋንታ ሕቶ ከምዘቕረበሉ መርበብ ሓበሬታ ጎል ኣፍሊጡ።
35 ዓመት ዝዕድሚኡ፣ ፕሮፌሽናል ተጻዋታይ ዴኒስ ኦንያንጎ፣ ነቲ ሕቶ ዘቕረበ፣ ብምኽንያት ጽምብል መበል 76 ዓመት እቲ ፕረዚደንት’ዩ።
ንሱ ኣብ መልእኽቱ፣ ክቡር መራሒና፣ ብምኽንያት ዕለተ ልደትካ ነቕርበልካ ፍሉይ ነገረ እኳ እንተዘይብልና፣ ኣብ ሓምለ 2019 ኣብ ዋንጫ ሃገራት ኣፍሪቃ፣ ናብ ኣውዲቓ ምሕላፍ ድሕሪ ምብጽሓ ዝኣተኻልና ናይ 1 ሚልዮን ዶላር መብጽዓ ክትህበና ግና የዘኻኽረካ ኢሉ።
እቲ ፕረዚደንት፣ ነታ ብፈረንሳዊ ሰባስትያን ደዛብረ እትእለ ዝነበረት ሃገራት ጋንታ ናይ 1 ሚልዮን ዶላር መቑሽሽ ክወሃባ፣ ካብ ቤት መንግስቲ መብጽዓ ዝኣተወ፣ እታ ጋንታ ድሕሪ 1978 ታሪኻዊ ግስጋሰ ኣስለዘርኣየት’ዩ።
እንተኾነ፣ ዛጊት ሓደ ዓመቱ መሊኡ፣ እቲ ዝተመባጽዖ መቑሽሽ ንተጻወቲ ናይታ ብክሬንስ እትፍለጥ ሃገራዊት ጋንታ ክወሃቦም ከምዘይክኣለ ይግለጽ።
=============


text:
ህዝቢ ኤርትራ ነታ ህይወት ብሉጻት ደቁ ከፊሉ ዝጨበጣ ናጽነቱ ኣብ ወርሒ ግንቦት ኣብዝጠዓሞ ቦታ ኮይኑ ንዘለኣለም ከኸብራ ከም ዝነበር ነጋሪ ዘድልዮ ኣይኮነን።
ምዕራፍ ኣርባዕተ
ከም’ቲ ኣብ 2ይ ክፋል ዝገለጽክዎ ናብ’ቲ ስኑድ መዛግብቲ ባዕሉ ንኽዛረብ ኣቐዲመ ገለ ክብል ምኽንያቱ ኢትዮጵያ ነዚ ሕጂ ኣብ ኣዲስ ኣበባ ንኽካየድ ዘአንገደቶ ዋዕላ ቅድሚ ምወላ ምክያዳ ካብ 1991 ዝሓለፈቶ ናይ በይና ናይ ውድባትን ውልቀ ሰባትን ምቁጽጻር ሹኩ-ሹኳ መድርኽ ነይሩ ኢዩ
እቲ ንኽነቅፍ መሰል ዘለዎ። ንኽሕግዝ ከኣ ልቢ ኣለዎ፣ ስለ ዝኾነ
ከይወዓሉ ይወዓዓሉ። ከይተኣማመኑ ኸኣ ይመሓሓሉ፣
ኣብ ምስሪ፡ ኣብ ሓውሲ ደሴት ሲናይ ኣብ እትርከብ ከተማ፡ ሓያለ ኤርትራውያን ዝርከቡዎም 70 ስደተኛታት ብነጋዶ-ሰብ ኣብ ትሕቲ-መሬት ብሰንሰለት ተኣሲሮም ከም ጅሆ ተታሒዞም ድሕሪ ምቕናይ፡ “5 ሽሕ ዶላር ኣረክቡ ወይ ድማ ህይወትኩም ክትስእኑ ኢኹም” ተባሂሎም፡ ብኤለትሪክ ክፍልታት ኣካላቶም እናነደደ ይሳቐይዩ ከምዘለዉ፡ ዛጊት 10 ካብኣቶም ብኣሰቃቒ መንገዲ ከምዝተቐትሉ፡ እቶም ዝተረፉ ኸኣ ህይወቶም ኣብ ከቢድ ሓደጋ ከምዘሎ ምንጭታት ሓቢሮም።
ኣብ ኖርወይ እትቕመጡ 16 ግዱሳት ኤርትራውያን፡ ኣዕሩኽ ኣሰና ብምምስራት ብዝተወደበ መንገዲ 13800 ክሮነር ቅጽበታዊ ሓገዝ ከወፍዩ ከለዉ ዓመታዊ ነፍሲ ወከፎም £132 ብድምር £2112 ከበርክቱ ተመባጺዖም። ካልኦት ግዱሳት ተቐማጦ ነርወይ ክተሓባበሩዎም ከኣ ጸዊዖም። ድምጺ ኣሰና፡ ንኣዕሩኽ ኣሰና ኣብ ነርወይ ብስም ተኸታተልታ ብፍላይ ድማ ብስምቲ ኣብ ውሽጢ ሃገር ድምጹ ተዓቢሱ ዘሎ ውጹዕ ህዝቢ ኤርትራ ልዑል ምስጋናኣ ተመሓላልፈሎም።
ውልቀ መላኺ ኩሉ ናይ ውልቀ ሰባት ሕጋዊ ንግዲ ፍቓድ ስለዝኸልከለን፡ እቲ ሕጋዊ ፍቓድ ዘለዎ እውን እንተኾነ፡ ስማዊ ድኣ እምበር ብግቡእ ስለዘይሰርሕን ናይ መንግስቲ ማሕለኻታት ስለዝበዝሖን፡ 90 ሚእታዊት ንኤርትራ ዝኣቱ እቕሑትን፡ እቲ ዝርካቡ ካብ ኤርትራ ዝወጽእ ሰደድን ኮንትሮባንዳ ኮይኑ ከምዘሎ እቶም ምንጭትት የርድኡ።
ኣብዛ ሓንቲ ዓለም ክልተ ህይወት ኣሎ። ኣብዚ ከም ስደተኛታት እንነብረሉ ዘለና ምዕራባዊ ኩርናዕ፡ ሰባት ኣመና ሰቢሖም፡ ከሲዖም ክሞቱ ምርኣይ ልሙድ እዩ። እዚ ንሳቶም ክሰዐ (Obesity) ዝብሉዎ መግቢ ካብ ምግፋጥ ዝኽሰት፡ ዓቐኑ ዝሓለፈ ክብደት ኣስዒቡ ንሰባት ዘልምስ፡ ኣብ መወዳእታ ኸኣ ዝቐትል ተረእዮ፡ ከም ኣዝዩ ሓደገኛ ማሕበራዊ ጥዕናዊ ጸገም መበል 21 ክፍለዘመን ጠሚቶም ሰበልጣን ናይዘን ሃገራት ከም ዕዙዝ ፖለቲካዊ ጉዳይ ጎስጓሳት የካየደሉ። በንጻሩ ኣብ ሃገርና ሰብ ብኽቱር ጥምየት ይመወት ኣሎ። ቃል ንቓሉ ሰብ ብጥምየት ይመውት ኣሎ።
ስርዓት ህግደፍ ደቆም ባዕሉ ዝረሸነሎም ስድራቤታት፡ ናይ ዝተቐትሉ ደቆም መቕጻዕቲ ገንዘብ ክኸፍሉ ናብ ምምሕዳር ዓዲዃላ ጸዊዑዎም ከምዘሎ፡ እዚ ስግንጢራዊ ስራሕ ናይቲ ባዕሉ ገበነኛ ክንሱ ንግዳያት ዘዐዲ ስርዓት ንህዝቢ ኣርሚሙዎም ከምዘሎ እቶም ምንጭታት ብኣንክሮ ገሊጾም።
ኩነታት መነባብሮ ህዝቢ ኤርትራ ካብ ግዜ ናብ ግዜ ናብ ኣዝዩ ዝኸፍአ ደረጃ የንቆልቍል ኣሎ።


text:
Radio Erena: 05 November 2020
ኣብ ሓያሎ ከባቢታት ኤርትራ፣ ግፋ ኣብ ዝካየደሉ ዘሎ እዋን፣ ”ወያነ ጠቕሊሉ ምስ ተኣልየ፣ ምስኡ ብዝተሓሓዝ ዝተኣስሩ ኤርትራውያን” ክፍትሑ’ዮም ዝብል ወረ ይጋዋሕ ምህላዉ ተሓቢሩ።
ፈደራላዊ መንግስቲ ኢትዮጵያ፣ ኣንጻር ህዝቢ ትግራይ ኣብ ዝኸፈቶ ኵናት፣ “ኢሳይያስ’ውን ሰራዊት ንምስዳድ ይዳሎ ኣሎ። ሕጂ ኸ ወዲ መን’ዩ ክመውት? ክንደይ ስድራቤታት ከ ክዝኽትማ’የን? ዝብል ስክፍታት፣ ኣብ መላእ ሃገራት ሰፊንሉ ኣብ ዘሎ እዋን፣ ህግደፍ ብወገኑ፣ “ወያነ ናይ መወዳእታ ምስ ተጸርገት፣ ንሓያሎ ዓመታት ተኣሲሮም ዝጸንሑ ኤርትራውያን ክፍትሑ’ዮም” ዝብል ወረ ይነዝሕ ከምዘሎ እቶም ነዚ ሓበሬታ ዝልኣኹ ምንጭታት ኣመልኪቶም።
እቲ ስርዓት፣ ኣብ መስከረም 2001 ዝኣሰሮም ሰበ ስልጣናቱ ነበርን ጋዜጠኛታት ናብ ብሕቲ ጋዜጣን፣ ናብ ቤት ፍርዲ እኳ እንተዘየቕረቦም፣ ብካድራቱ ኣቢሉ ምስ ወያነ ብምትሕብባሮም’ዩ ዝኸሶም።
ብደም ህዝቢ ምጽዋት ዝለመደ ስርዓት፣ ሕጂ’ውን ደም ህዝቢ ክኽዑ ይዳሎ ኣሎ ዝበሉ ሓያሎ ኤርትራውያን ወገናት ድማ፣ ነቲ ኣብ ልዕሊ ህዝቢ ትግራይ ተኣዊጁ ዘሎ ኵናት ኮኒኖም።
ሓያሎ ኤርትራውያን ፖለቲካውን ውድባት፣ ምንቅስቓሳትን ማሕበራትን በብወገንን፣ ነቲ ዝተኣወጀ ኵናት ብምኹናን፣ ህዝቢ ኤርትራ፣ ነዚ ብደም ደቁ ዝጻወት ስርዓት ከይእዘዝ ለበዋታት የሕልፉ ኣለዉ።
ኣብ ኢትዮጵያ፣ ኣንጻር ህዝቢ ትግራይ ተወሊዑ ዘሎ ኵናት፣ ኣብ መወዳእትኡ ብፖለቲካዊ ዘተ ምፍትሑ ንዘይተርፎ፣ ህዝቢ ንምህላቕን ብደም ደቁ ንምጽዋትን ዝግበር ናይ ትዕቢት ፕሮፖጋንዳታትን ዘመተን ደው ክብል’ውን ኤርትራውያን ጻውዒት የቕርቡ ኣለዉ።
እዚ ከምዚ’ሉ እንከሎ፣ ኣብ ክልል ትግራይ ኣብ ዝካየድ ዘሎ ውግእ፣ ፈደራላዊ መንግስቲ ኢትዮጵያ ዓወታት ከምዝተጎናጸፈ ክገልጽ እንከሎ፣ መንግስቲ ትግራይ ብወገኑ፣ ሓይልታት ጸጥትኡ፣ ኩሉ’ቲ ዘድሊ ኣጽዋር ዓጢዑ፣ ንናይ ውሽጥን ናይ ግዳም ሓይልታት ንምምካት ኣብ ዘተኣማምን ደረጃ ከምዘሎ ኣፍሊጡ።
ተፋንዮም ዝነበሩ ሰለስተ ጀነራላት ናብ ስራሕ ክምለሱ ጻውዒት ዘቕረበ ቀዳማይ ሚኒስተር ኣብይ ኣሕመድ፣ ሓይልታት ጸጥታ ህወሓት፣ ካብ ኤርትራ ወራር ንዝተፈነዎም ንምምሳል፣ ንገለ ኣባላት ሓይልታቶም ናይ ኤርትራ ወትሃደራዊ ክዳን የልብስዎም ኣለዉ ክብል ገሊጹ።
ኵናት ትግራይን ፈደራላዊ መንግስትን፣ ብፖለቲካዊ ዘተ ጥራይ ክፍታሕ ከምዝኽእል ዝምጉቱ ሓያሎ ኢትይጵያን ምሁራት ብወገኖም፣ ፈደራላዊ መንግስቲ፣ ንውሽጣዊ ጉዳይ፣ ውልቃዊ ፖለቲካዊ ረብሓታት ንዘለዎም ናይ ግዳም ሓይልታት ኣሕሊፉ ምሃቡ ነቒፎም።
ኣብ ዶባ ኤርትራን ኢትዮጵያን ዓስኪረን ዝነበራ ገለ ኣሃዱታት ፈደራላዊ መንግስቲ፣ ናብ ኤርትራ ክሰግራ ከምዝተኣዘዛ፣ ፕረዚደንት ክልል ትግራይ ዶ/ር ደብረጽዮን ኣብ ዘሕለፎ መልእኽቲ ገሊጹ ኣሎ።
ዶ/ር ደብረጽዮን፣ ብምዕራብ ትግራይ ውግእ ይቕጽል ከምዘሎ ብምምልካት፣ ብክልል ዓፈር’ውን ተደራቢ ሓይልታት ይልእኹ ምህላዎም ሓቢሩ።
ስእሊ፣- ካብ ኣርካይቭስ ኢንተርነት
=============


text:
ብህወሓት ዝምራሕ መንግስቲ ክልል ትግራይ፡ ብኣፍሪቃዊ ሕብረት ዝምእከል ዘተ-ሰላም ኢትዮጵያ ክቕበልን ቅልጡፍ ምቍራጽ ተጻብኦታት ክግበርን ድሉው ምዃኑ ብሰንበት ብመገዲ ቤት ጽሕፈት ዝምድናታት ወጻኢ ኣቢሉ ኣብ ዘውጽኦ መግለጺ ኣፍሊጡ።
ኣብቲ ዘተ ዝሳተፉ ኣባላቱ ጀነራል ጻድቃን ገብረትንሳኤን ኣይተ ጌታቸው ረዳን ምዃኖም ንፈለማ እዋን ዝረቝሐ እቲ መግለጺ፡ ብኣፍሪቃዊ ሕብረት ዝግበር ኵሉ-ሓቆፍ ዘተ ክቕበል ድሉው ምዃኑን ንምስላጥ እቲ ዘተ ድማ ዝከኣሎ ክግብርን ምዃኑ ጠቒሱ።
ክልል ትግራይ ኣቐዲሙ ብኬንያ እምበር ብኣፍሪቃዊ ሕብረትን ፕረዚደንት ናይጀሪያ ነበር ኦሊሰገን ኦብሳንጆ ዝምእከል ዘተ-ሰላም ከም ዘይቅበል’ዩ ክገልጽ ጸኒሑ። እዚ መግለጺ ዝወጽእ ዘሎ ድሕሪ ኣዋርሕ ዝኸደ ምቍራጽ ተጻብኦታት ሓድሽ ኲናት ብ24 ነሓሰ ድሕሪ ምጅማሩ’ዩ።
ኣቦ-መንበር ኣፍሪቃዊ ሕብረት፡ ዋና ጸሓፊ ሕቡራት ሃገራት፡ ሓላፊ ዝምድናታት ወጻኢ ኤውሮጳዊ ሕብረትን ሚኒስትሪ ወጻኢ ጉዳያት ኣመሪካን፡ ብስሙ ረቚሖም፡ ክልል ትግራይ ብሓጐስ ምቕባሎም ኣፍሊጦም ኣለዉ። ክልተ ወገናት ነቲ ዝተባህለ ከይዲ ሰላም ንምትግባር ዝከኣሎም ክሰርሑ ምዃኖም’ውን ጠቒሶም።
መንግስቲ ኢትዮጵያ ኣቐዲሙ ብኣፍሪቃዊ ሕብረት ዝዝወር ዘተ ሰላም ጥራይ ከም ዝቕበል’ዩ ከፍልጥ ጸኒሑ። ንሓድሽ መግለጺ ክልል ትግራይ ኣመልኪቱ ግን ብወገን መንግስቲ ዛጊት ዝተዋህበ ምላሽ የሎን።


text:
ሆስፒታላት ብሕሙማት ኮቪድ ኣብ ዝመልኡሉ እዋን እቲ ፈለማ ኣብ ብሪጣንያ ከምዝተረኽበ ዝፍለጥ ሓዱሽ ባህሪ ዘለዎ ቀልጢፉ ዝመሓላለፍ ዓይነት ኮቪድ 19 ዝተታሓዘ ሰብ ኣብ ካሊፎርኒያ'ውን ተረኺቡ። እዚ ነቲ ፈላማይ ኣብ ኮሎራዶ በዚ ሕማም ዝተታሓዘ ሰብ ምርካቡ ስዒቡ ዝተረኸበ'ዩ።
ኣመሓዳሪ ግዝኣት ካሊፎርኒያ ጋቪዮን ኒውሶም ኣብ ኣሜሪካ ላዕለዋይ ተመራማሪ ተላገብቲ ሕማማት ምስ ዝኾኑ ኣንቶኒዮ ፋውቺ ብቀጥታ ኣብ ዝተመሓላለፈ ዝገበርዎ ዘተ ሓዱሽ ባህሪ ቫይረስ ኮቪድ 19 ዘለዎ ሰብ ኣብ ግዝኣቶም ከምዝተረኽበ ተዛሪቦም እዮም ። ዶክተር ፋውቺ'ውን በቲ ኩነታት ከምዘይተገረሙን ካሊፎርኒያ ብለበዳ ኮቪድ ብሓያሎ ዝተጠቅዐት ፣ ብዝሒ ቁፅሪ መወቲ ይዛይድ ኣብዘለሉን ሆስፒታላት ኣዚዮም ብዝሓመሙ ሰባት ኣብ ዝተጨናነቃሉን ኩነታት ምርካቡ ዘገርም ኣይኮነን ። ምናልባት 'ውን መጠን ተጠቃዕቲ እቲ ቫይረስ ኣብ ዝመፅእ ሰሙናት ቁፅሩ ክውስኽ ይኽእል'ዩ ኢሎም ። ብዛዕባ እቲ ሓዱሽ ባህሪ ዘለዎ ዓይነት ኮቪድ 19 ዝፈልጥዎ'ውን ኣብቲ እዋን ኣክፊሎም እዮም ።


text:
"ኣብ ገዛ ዘድሊ ጽገና " ዝህብ ሰራሕተኛ ንምዃን ፣ ዘኽእል ስልጥና ንምርካብ
ምስ ኣብ each One ኤች ዋን
እንታይ ኢዩ?
ስልጠና "ኣብ ገዛ ዘድሊ ጽገና " ዝህብ ሰራሕተኛ ንምዃን ፣ ዝኽፈሎ ስልጠና ን 3 ኣዋርሕ። "Tናይ ቴክኒክ በዓል ሞያ " ኣብ FNAC DARTY ኣብ ኢልደፍራስ en Île-de-France.
ንመን ኢዩ ፧
ናይ መኪና ምዝዋር ፍቓድ ፐርሚ Bን ዘለዎም
ን 3 ኣዋርሕ
ዞባ\ ዴባርትሞ
ናይ መኪና ምዝዋር ፍቓድ ፐርሚ Bን ዘለዎም
ን 3 ኣዋርሕ
ዞባ\ ዴባርትሞ
ስለምንታይ እዩ እዚ ጉዳይ ኣገዳሲ ኾይኑ፧
ዝኽፈሎ ስልጠና
እዚ ሰልጠና ኣዚ ን 3 ኣዋርሕ ሰልተንቲ እናተኸፈሎም፣ዝስልጥንሉ እዩ።
ቅልጡፍ ዝኾነ ስልጠና ንምርካብ
እዚ ዝልጠና እዚ፣ ኣብ ገዛ ን ዘድሊ ናይ ቴክኒን ጽጋናታት ብ ፍላይ ኣብ ኣብቲ ብ service après-vente Fnac-Darty. ዝፍለጥ ቦታ እዩ ተደልዩ ዘሎ።
i ኣገዳሲ ሓበሬታ!እቲ ናይ ስልተናን ስራሕን መደብ ክሳብ 12ኣዋርሕ ናይ ምኻድ ተኽእሎ ኣለዎ።
ነይ ቋንቋ ፈረንሳ ክእለትኩም ንምምዕባል
ብሳላ እዚ ስልጠና እዚ ኣብ ምልከት ናይ ቋንቋ ፈረንሳ ክእለትኩም ኣብ ዓውደ ስራሕ ክብ ከብል ይኽእል እዩ።
ብ ኸመይ ኣብርክቶይ ይሳተፍ
ነዞም ዝስዕቡ ረቓኡሒታት እተመልኡ ምስ እትኾኑ
- ኣብ ፈረንሳ ን ምስራሕ VISA ምስ ዝህልወኩም
- ናይ ቋንቋ ብቕዓትኩም B1 እንተወሓደ (ኣብ ዘረባን ጽሕፈትን ) ምስ ዝኸውን
- ናይ ምመርሒ ፍቓድ መኪና ፐርሚ B ምስ ዝህልወኩም
- ናይ ቴክኒካዊ ስራሕት ተውህቦን ናይ ስራሕ ፍቕሪን ምስ ዝህልወኩም
- ኣብዚ ሕጂ እዋን ኣብ ስራሕ ዘይተዋፈርኩም እንታይ ደኣ ሓተቲ ስራሕ ምስ እትኾኑ
ናይ ስልጠና ዕለት
- ሓባራዊ ፈላሚ ኣኼባ : 1 ሰነ 2022
- ናይ ምምራጽ እዋን : 13 ሰነ 2022
- ምጅማር ስልጠና : 29 juin 2022
ሕቶ እንተለኩም ርኸቡና
ብ ኢመይልና info-formation@eachone.co


text:
ኣብ ሃገረ ኖርወይ ኣብ ቀረባ ማዓልታት ዓመታዊ ጉባኤ ብምግባር መሳርሒ ዉልቀመላኺ ኢሰይያስ ዝኾነ ኣኼባ መንእሰያት ህግደፍ ዝተወደበ ንመንግስታዉያንን ዘይመንግስታዉያንን ትካላት ነርወይ ብምድንጋርን ምትላልን ዝተረኽበ ገንዘብ ምዃኑ ኣገልግሎት ቴሊቪዥን ነርወይ ሎሚ ኣማስይኡ ኣብ ዝዘርግሖ ሓበሬታ ኣቃሊዑ ኣሎ፡፡
ኣብ ዝሓለፈ እዋን ነቶም ኣብ ሃገረ ግብጺ ሓደጋ ኣንጸላሊዎም፡ ናብ ኤርትራ ክምለሱ እውን ዝገደደ ከምዝጽበዮም ፈሊጦም ናብ ኢትዮጵያ ክምለሱ ዝጠለቡ ዜጋታትና ንምሕጋዝ ኩሉኹም ኤርትራውያን ካብ ኩሉ ኩርናዓት ዓለም ሓገዝ ከምዝገበርኩም ይፍለጥ።
ኣብ ሳንታ ሮዛ ዝወዓለ ኣኼባ ሽማግለ ንጉባኤ፡ ብጉዳይን ህዝብን ሃገርን ኤርትራን፡ ሃገራዊ ኮምሽን ዘካይዶ ዘሎ ንጥፈታትን ዘትዩ። ኣብ ውሽጢ ምምሕዳር ሽማግለኡ ዝርከብ ስርርዓት፡ ዘለዎ ሓላፍነቱን ዝዓሞ ስርሓትን በብሓደ ምስ ኣኼበኛ ብምልላይ፡ ነቲ ኣኼባ ከፊትዎ።
ብቀዳም ዕለት 19/02/2011 ኣብ ከተማ ሸፊልድ ብተቐማጦ እታ ከተማ ዝተወደበን ዝተጸውዐን ዕዉት ናይ ተቓውሞ ሰላማዊ ሰልፊ ኣንጻር እቲ ብዕሱብ ተስፋሚካኤል ገራህቱ ኣምባሳደር ስርዓት ህግደፍ ኣብ ዓባይ ብሪጣንያ ዝተጸውዐ ኣኼባ ተኻይዱ ነይሩ። እንተኾነ ግን ብመንጽር ካብ ሞንጎ ልዕሊ 1200 ተቐማጦ እታ ከተማ ክርአ ከሎ ሒደት ዚተሳተፍዎ ኣኼባ ኢዩ ኣካይዱ።
ሓደ ተራ ቱኒዝያዊ፡ “ ሎሚ እቲ ኣብ ዝሓለፈ እዋን ርእየዮ ዘይፈልጥ ገጽ ቱኒዝያ እርኢ ‘ለኹ። ቅድም፡ ኩላትና ንሕሱ፡ ብሓሶት ነንሕድሕና ንጠቓቓዕ ኔርና። ሎሚ (እቲ መላኺ ምስ ተኣልየ) ግን ነንሕድሕድና ተኣማሚና ኢድ ንኢድ እናተሓጋገዝና ብሓባር ንሰርሕ ኣለና።” ይብል።
ብመከራን ስቓይን ህዝቦም ዝግደሱ፡ ኣብ መልበርን፡ ኣውስትራልያ ዝርከቡ ውፉያት ኤርትራውያን፡ ሎሚ 8 ጥሪ ጸረ ዲክታቶርያዊ ስርዓት ህግደፍ ዕዉት ሰላማዊ ሰልፊ ኣካይዶም።
ብዕለት 6 ኅዳር 2010፡ ዶ/ር ክብርኣብ ይሥሓቕ፡ “ነባሪ ሰላም ብመትከላት (መገዲ) ሃገራዊ ዋዕላ” ኣብ ዝብል ኣርእስቲ፡ ትምህርቲ ንሕዝቢ ኣቕሪቡ ነበረ። ኣቶ ጸጋዘኣብ ዮውሓንስ ኣብ ምምሕዳር’ቲ ኣኼባ፡ ከምኡ መምህር ማሕሙድ ኣደም ናብ ቛቓንቛ ዓረብ ብምቱርጋም ተሓባበሩ።
ሚልክያስ ምሕረትኣብ ዮውሃንስ
ትማሊ ምሸት ሰንበት ሕዳር 5፣ 2010 ኣብ ከተማ ዋሽንግተን ዲሲ፤ ሓደ ኣዝዩ ኣገዳስን እዋናውን ኣኼባ ተጋቢኡ ኣምስዩ።
ጸሊም መዝገብ ወይጦታት ስርዓት ህግደፍ ይገንጸል ! 3ይ ጸብጻብ
ጸሊም-መዝገብ ሃሱሳትን ወይጦታትን ህግደፍ ይገንጸል ! – 2ይ ጸብጻብ
ጸሊም-መዝገብ ሃሱሳትን ወይጦታትን ህግደፍ ይገንጸል ! – 2ይ ጸብጻብ
ብመሰረት እቲ ቅድሚ ሰለስተ ሰሙን ኣቢሉ ኣብ መርበብ ሓበርታታትን ብስልክን ብኢመይልን ዝትዘርግሔ መጸዋዕታ ሕዝባዊ አኼባ ትማሊ ቀዳም ዕለት 16 ጥቅምቲ ኣብ ከተማ ስቶክሆም ብርክት ዝበሉ ኤርትራውያን ካብ ፖሊቲካዊ ውድባትን ብርገሳዊ ማሕበራትን፣ ውልቀ ሰባትን ዝተሳተፍዎ ኣኼባ ኮሚስዮን ንደሞክራስያዊ ለውጢ ተኻዪዱ።
እቲ ብሲቭካዊ ማሕበር ኤርትራውያን ላስቬጋስ ዝተዳለወ ጽምብል መበል 19 ዓመት ዕለተ ነጻነት ሃገርና ብረቡዕ 26 ግንቦት 2010 አብ ኢታልያን አሜሪካን ክላብ ብዓቢ ድምቐት ተጸምቢሉ ሓዲሩ።
ብመሰረት ናይቲ መጽናዕታዊ ጸብጻብ፡ ኤርትራ ኣብ ሶማሊያ ንእትገብሮ ምትእትታውን ምግሃስ ን፡ እንዳተጋህደ ኣብዝመጸሉ እዋን፡ ኤርትራ፡ ኮነ ኢላ ንእትገብሮ ምጥሓስ ሕጊ ንኽትሽፍን ንማሕበረሰብ ዓለም ብተደጋጋሚ ከተደናግርን ጉጉይ ሓበሬታ ኣብምሃብን፡ ተደጋጋሚ ፈተነታት ከምዝገበረት ይጠቅስ።
ኣብቲ ዝሓለፈ ዝተተርጎመ ጽሑፍ ናይቲ ብ ሞኒተሪን’ ግሩፕ ዝፍለጥ ብውድብ ሕቡራት ሃገራት ዝተመዘዘ ንምግሃስ ነቲ ብ 751 /1992 ዝፍለጥ ወታሃደራዊ እገዳ (Arms Embargo) ኣብ ሶማሊያ፡ ዝከታተል ናይ መጽናዕቲ ጉጅለ ዝወጸ ጸብጻብ፡ ኮለኔል ዩሱፍ ነጋሽ ወርቀ፡ ብፍልይቲ ነፋሪ ኣብ መቓድሾ ከምዝወረደን፡ ምስ ዝተፈላለዩ ኣኽረርቲ ጥሩፋት እስላማዊ ጉጅለታት ኣኼባታት ድሕሪ ምግባሩ፡ ብተዮታ ፒክ ኣፕ በርባዕተ ቦዲጋርድታት (Technicals) ተዓጂቡ ናብ ማሪር ጉር ዝተባህለ ቦታ፡ ምስ ሸኽ ሓስሰን መሓመድ ዳህር ኣወይስ ኣኼባ ክገብር ከምዝተበገሰ ርኢና ኔርና።
እዚ ጽሑፍ’ዚ ካብቲ ብ “Monitoring group and the Panel of Experts” ተባሂሉ ዝፍለጥ ናይ መጽናዕቲ ጉጅለ; ንምግሃስ ውሳኔ ባይቶ ጽጥታ ኣብ ልዕሊ ሶማሊያ፡ ነቲ ብቁጽሪ 751/1992 ዝፍለጥ ውሳኔ ዝከታተል ብባይቶ ጸጥታ ውድብ ሕቡራት ሃገራት ዝተመዘዘ ናይ መጽናዕቲ ጉጅለ፡ ወግዓዊ ዝገበሮ ጭብጥታት ምትእትታው ኤርትራ ኣብ ሶማሊያ መሰረት ዝገበር’ዩ ። ኣቕዲመ ግን ንዶ/ር ዳኒኤል ረዘነ ነቲ ዝገበሮ ጻዕሪ፡ ነዚ ሕጋዊ መርቶዖታት ናይ ባይቶ ጸጥታ ናብ ኣንበብቲ ስለ ዘብቀዖ ከየመስገንክዎ ክሓልፍ ኣይደልን። ካብዚ ቀጺለ እንበኣር ናብ ጽሑፈይ ክኣቱ።
ኣምባሳደር ህግደፍ ወዲ ገራህቱ ‘ ከምዚ ዓይነት ሕቶ ከም ትሓትት ፈሊጠ እየ ካብ መጀመርታ ዕድል ክህበካ ዘይክኣልኩ’ ብምባል ከኣ ነቲ ናይ ልቡ ከይተረድኦ በጨቕ ኣቢልዎ።
ፈስቲቫል ህግደፍ ምዕራባዊ ዞና ሰሜን ኣሜሪካ ካብ 14 ነሓሰ ስጋብ 16 ነሓሰ ኣብ ከተማ ኦክላንድ ብዘይ ሓደ ፍረ ተዛዚሙ። ሕግደፋዉያን ዘመኖም ከምዘብቅዔ ከም ጸሓይ ቀትሪ ተኾሊዑሎም። ዘይተኣደነ ገንዘብ እዮም ኣጥፊኦም ኣለና ንኽብሉ። ቁጽሪ ተሳተፍቲ ግና ኣይግድን። ናብቲ ባህላዊ ምሸት ዝኸዱ መብዛሕትኦም ትሕቲ ዕድመ ህጻውንቲ ኣብ ርእሲ ምኻኖም እቶም ዝርካቦም ዓበይቲ ድማ ነቲ ስርዓት ኣሚኖምሉ ዘይኮነስ ንቆርጫጭ ክርእዩ ኢሎም እዮም ከይዶም። ጸወታ ኩዕሶ እግሪ ኣዳልዮም እተን ቅድሚ ሕጂ ዝሳተፋ ዝነበራ ካብ ኣርባዕተ ዘይውሕዳ ጋንታት ስለ ዝኣበያ እቲ ዉድድር ኣብ ዓሰርተ ሓሙሸተ ዘይበጽሑ ሜዳ ዘይመልኡ ተጻወቲ’ዩ ተሓጺሩ። እዚ ካብ ሰለስተ ስጋብ ኣርባዕተ ሽሕ ህዝቢ ዝሳተፎ ዝነበረ ውድድራት ካብ ሰለስተ ወይ ኣርባዕተ ሚእቲ ዘይበዝሑ ሰባት እዮም ተሳቲፎሞ። እቲ ህዝቢ ብሃንቀዉታ ዝተጸበዮ ጸወታ ግና ግጥም ህግደፍን እባላት ማሕበር ኤርትራውያን መንእሰያት ንለውጥን እዩ ኔሩ።
ካቢኔ ሚኒስተራት ኤርትራ ኣብ’ቲ ብመንገዲ ፕረዚደንት ኢሰያስ ዝተጸውዐ ህጹጽ ኣኼባ ንምስታፍ ብ12 ታሕሳስ ምስ ኣመሓደርቲ ዞባታትን ኣዘዝቲ ስሪሒታትን ከም ልማዱ ዕጹው ኣኼባ ኣካይዱ።
ኣብቲ ካብ 12 ክሳብ ሎሚ 14 ታሕሳስ ኣብ ምጽዋዕ ዝተኻየደ ኣኼባ ካቢነ ሚኒስተራት፡ ፕረዚደንት ኢሳያስ “ብኽፍሊ ጸጥታ ዝቐረበለይ መጽናዕታዊ ሓበሬታ”፡ ኢሉ ዘቕረቦ ነቲ ተዋዓዊዑ ዘሎ ምልዕዓል ሰራዊት ኤርትራ ዝምልከት ጸብጻብ፡ ንካቢነ ሚኒስተራት ኣስደሚሙዎን ኣሰምቢዱዎን። እቲ ምልዕዓል ብጎነጽ ክፍታሕ ኢሳያስ ዝመረጾ መርገጺ ተቐባልነት ስለዘይረኸበ ግን እቲ ኣኼባ ኣብ ደገፍትን ተቓውምትን ተገማሚዑ፡ ይብሉ ምንጭታትና ካብ ኤርትራ።
ኤህም ጨንፈር ሰሜን ኣመሪካን ካናዳን ሳልሳይ ዓመታዊ ጉባኤኡ ብዓወት ብዕለት 5ተ ሓምለ 2008 ኣብ ዋሽንግቶን ዲሲ ኣቃኒዑ።
ትማሊ ዕለት 26 ጥሪ ብኣባላት ሰልፊ ደሞክራሲ ኤርትራ ጨንፈር ስዊድን ዝተዓደመ ክፉት ህዝባዊ ሰሚናር ተኻይዱ። ኣካየድቲ ሰሚናር ኣባላት መሪሕነት ሰልፊ ደሞክራሲ ኣቶ ሙሴ ኤፍረምን ሰመረ ከሰተን ክኾኑ እንከለዉ፡ እቲ ሰሚናር ቅልውላው ኤርትራን ግደ ፖለቲካውያን ሓይልታት ኤርትራ ዝብል ኮይኑ፡ ኣብ ሰለስተ ነጥብታት ዘድሃበ እዩ ነይሩ።


text:
ኣብ ልዕሊ ህዝቢ ትግራይ ጀኖሳይድ ዝፈፀሙ ገበነኛታት ናብ ዓለም ለኸ ሕጊ ቀሪቦም ክሕተቱ ብዝለዓለ ሓላፍነት ከምዝሰርሕ ቤት ፅሕፈት ጥምረት ተሓለቕቲ ሰብኣዊ መሰል ስቪል ማሕበራት ትግራይ ኣፍሊጡ፡፡—-ገበነኛታት ናብ ዓለም ለኸ ሕጊ ቀሪቦም ክሕተቱ ብዝለዓለ ሓላፍነት ከምዝሰርሕ ቤት ፅሕፈት ጥምረት ተሓለቕቲ ሰብኣዊ መሰል ስቪል ማሕበራት ትግራይ ኣፍሊጡ፡፡እቲ ጥምረት ነዚ ዝገለፀ ዕላዊ ስራሕ ንምጅማር ዘኽእል ዋዕላ ኣብ ዘሳለጦ መድረኽ እዩ፡፡
ጥምረት ተሓለቅቲ ሰብኣዊ መሰል ስቪክ ማሕበራት ትግራይ ንማሕበር ደቂ ኣንስትዮ ትግራይ ፣ማሕበር ደቂ ስውኣት ተጋደልቲ ትግራይ፣ማሕበር ጉድኣት ኣካል ደቂ ኣንስትዮ፣ ትግራይን ካልኦት ነፃን ገለልተኛን ዝኮኑ 12 ማሕበራት ኣብ ውሽጡ ሓቂፉ ኣብ ልዕሊ ህዝቢ ትግራይ ይበፅሕ ዘሎ ዝተዋደደን ዝተተለመን ፅንተት ኣፅኒዑ ብምስናድ ገበነኛታት ናብ ዓለም ለኸ ሕጊ ቀሪቦም ክሕተቱ ዘኽእሎ ውህደትን ኣሰራርሓን ዘርጊሑ ዕላዊ ስራሕ ጀሚሩ ኣሎ፡፡
ኣቦ መንበር እቲ ጥምረት ኣይተ ሰለሙን ሃይሉ እቲ ኣብ ልዕሊ ህዝቢ ትግራይ ይበፅሕ ዘሎ ደረት ኣልቦ ግፍዕን ፅንተትን መዕለቢ ክረክብን ገበነኛታት ናብ ዓለም ለኸ ሕጊ ቀሪቦም ክሕተቱ ንዝምልከቶም መዳርግቲ ኣካላትን ተሓለቅቲ ሰብኣዊ መሰላት ዓለምን ዝተፀንዐን ዝተማልአን ሓበሬታ ብምቅራብ ፍርዲ ክረክቡ ዝለዓለ ትኩረት ሂቡ ከምዝሰርሕ ገሊፆም፡፡
ኣብቲ ዋዕላ ዝተረከቡ ተወካሊ መንግስቲ ትግራይ ኣይተ በሪሁ ተወልደ ብርሃን ገበነኛታት ክሕተቱን ክፍረዱን ህዝቢ ትግራይ ኣብ ፅላል ጥምረት ተሓለቕቲ ሰብኣዊ መሰል ስቪክ ማሕበራት ትግራይ ተሓቑፉ ሰብኣዊ መሰል ስቪክ ማሕበራት ትግራይ ተሓቂፉ ተወዲቡን ሓበሬታ ብምሃብ ዝተማእኸለ ቃልሲ ክገብር ይግባእ ኢሎም፡፡
ህዝቢ ትግራይ በቢመዋእሉ ንዝመፁ ወረርቲ እናመከተ ብሓድነት ቅልፅሙን ታሪኩን መንነቱን ዝዓቀበ ህዝቢ እዩ ዝበሉ ኣይተ በሪሁ ሕዚ እውን ቃልሱ ብምጥንኻር ፀላእቱ ክሳዕ ሓመድ ድበ ዝኣቱን ኣብ ኣደ ባባይ ዓለም ቀሪቦም ዝሕተትን መንግስቲ ትግራይ ኣብ ጎኒ እዛ ጥምረት ኮይኑ ኣድላይ ሓገዝ ከምዝገብር ገሊፆም፡፡ኣብቲ ዋዕላ ዝተረከቡ መተሓባበርትን ኣባላት እቲ ጥምረትን ብወገኖም ንብዓት ህዝቢ ትግራይ ክሳዕ ዝሕበስ ብዝለዓለ ሓድነትን ተወፋይነትን ከምዝሰርሑ ገሊፆም፡፡ህዝቢ ትግራይ በቢከባቢኡ ዝተፈፀሙ ገበናት ናብ ጥምረት ተሓለቕቲ ሰብኣዊ መሰል ስቪክ ማሕበራት ትግራይ ብምሕባርን ብምስናድን ግቡኡ ክፍፅም እውን እቶም ኣባላት ኣተሓሳሲቦም፡፡
ጎይተኦም ተኸስተ


text:
ሻም መስፍን ብዓውዲ ምህንድስና ኮምፕዩተር ተመሪቑ ከም ክኢላ ሓበሬታ ቴክኖሎጂ ኮይኑ ኣብ ምስራሕ ዝረከብ ኣብነታዊ መንእሰይ`ዩ።
ጎን ጎኒ ስርሑ ኣብ ጥቕሚ ሕብረተሰብ ዝውዕሉ ዝተፈላለዩ ሶፍትዌራትን መተግበሪ ኣፕልኬሽናትን ብምድላው ጸገማት ሕብረተሰብ ንምፍታሕ ከይደቀሰ ዝሓድርን ወትሩ ሓደሽቲ ነገራት ኣብ ምፍጣር ኣብ ጻዕሪ ዝርከብን ዕዉት መንእሰይ`ዩ።
ቅድሚ ሕጂ ምስ ሓሙሽተ ብጾቱ “`ናትና ኦፕሬቲን ሲስተም` ዝሰመይዋ ብቐሊሉ ብትግርኛን እንግሊዝኛን ንክትጥቀመላ ትሕግዝ ስርዓት ከምኡ`ውን ንመባእታ ተማሃሮ ዘገልግላ ናይ ትግርኛን ቁጽርን መምሃሪ ሶፍት ዌር ምስ ካልኣዩ ሰሪሑ።
እተን ስርሓት ኣብ ዝሓለፈ ዓመታዊ ፈስቲቫል ኤርትራ`ውን ተሸሊመን`የን ።ኣብ`ዚ ሕጂ እዋን ከኣ ንሕሙማት ሽኮርያ፡ንስነ-ጥበባውያን ዝሕግዙ ስርሓትን ዘረባ ናብ ጽሑፍ ትቕይር ሶፍት ዌርን ኣዳልዩ`ሎ።
ምስ ሻም ዝተገብረ ዕላል ኣብዚ ምስማዕ ይክኣል።


text:
ማሕበር ቀይሕ መስቀል ዓለም ናብ ትግራይ ብመካይን ሰብኣዊ ሓገዝ ከእትው ከምዘይከኣለ ዕላዊ ገይሩ፡፡ ኣብ ዝሓለፈ ሰሙን ዝተኣወጀ ግዚያዊ ተፃብኦ ደው ምባል ኣጋጢሙ ዘሎ ሰብኣዊ ቅልውላው ንምቅላል ክሕግዝ ትፅቢት ተገይርሉ እኳ እንተነበረ ዛጊድ ግን ምምሕያሽ ከምዘይለ ንቢቢሲ ሓቢሩ፡፡
ሰብኣዊ ሓገዝ ዝፀዓና መካይን ብሰንኪ ፀገም ፀጥታ ናብ ትግራይ ክሰድድ ከምዘይከኣለ እውን ኣነፂሩ፡፡ ኣብ ዝሓለፉ ሰለስተ ኣዋርሕ መድሓኒትን ናውቲ ሕክምናን ብነፋሪት ናብ ትግራይ ከምዘጎዓዓዘ ዝጠቐሰ እቲ ማሕበር ይኹን እምበር ኣብ ትግራይ ምስ ዘሎ ከቢድ ሰብኣዊ ቅልውላው እንትነፃፀር ኣዝዩ ንእሽተይ ምዃኑ ገሊፁ፡፡
መንግስቲ ትግራይ ንማሕበረሰብ ዓለም ኣብ ዘመሓላለፎ መልእኽቲ ናብ ትግራይ ሰብኣዊ ሓገዝ ምእታውን ዘይምእታውን ክረጋገፅ ከምዘለዎ ኣተሓሳሲቡ ክብል ቢቢሲ ፀብፂቡ፡፡
“ናብ ትግራይ ብመካይን ሰብኣዊ ሓገዝ ከእትው ኣይከኣልኩን።” ማሕበር ቀይሕ መስቀል ዓለም
ማሕበር ቀይሕ መስቀል ዓለም ናብ ትግራይ ብመካይን ሰብኣዊ ሓገዝ ከእትው ከምዘይከኣለ ዕላዊ ገይሩ፡፡ ኣብ ዝሓለፈ ሰሙን ዝተኣወጀ ግዚያዊ ተፃብኦ ደው ምባል ኣጋጢሙ ዘሎ ሰብኣዊ ቅልውላው ንምቅላል ክሕግዝ ትፅቢት ተገይርሉ እኳ እንተነበረ ዛጊድ ግን ምምሕያሽ ከምዘይለ ንቢቢሲ ሓቢሩ፡፡


text:
ሪፖርታዥ ብሚልክያስ ምሕረትኣብ ዮውሃንስ
ማሕበር ጠበቓታትን ናይ ሕጊ ኪኢላታት ኤርትራውያን(Eritrean law society) ኣብ ኪጋሊ ሩዋንዳ ኣብ ዝተኻየደ ዓቢ ዋዕላ ኣህጉራውያን ጠበቓታት ኣፍሪቃ ተዓዲሙ ተሳቲፉ ምስ ዝተፈላለዩ ሰበስልጣናትን ናይ ሕጊ ኪኢላታትን ካሎኦት ኣገደስቲ ሰባትን ብምርኻብ ዝምድንኡ ኣደልዲሉ።
”ጽባሕ” ብዝብል ኣርእስቲ ብጋዜጠኛን መምህርን፡ ኻልድ ዓብዱ መሐመድስዒድ ዝተጻሕፈት መጽሓፍ ኣብ ቀረባ መዓልታት አብ ዕዳጋ ክትቀርብ እያ፡
ኣብ’ዚ ዝሓለፈ ቅንያት ቀዳማይ ሚኒስተር ኢትዮጵያ፡ ነታ መራሒት ናይ’ቲ ዝዓበየ ተቓዋሚ ውድብ ኣብ ኢትዮጵያ ዝነበረት ብርቱካን ሚደግሳ፡ ንኻላኣይ ግዜ ምሕረት ሂቡ ካብ ቤት ማእሰርቲ ኣሰናቢቱ፡ ከም ኩሉ ኢትዮጵያዊ ዜጋ ብናጽነት ክትነብር ዲሞክራሲያዊ መሰላ ብምኽባር ነጻ ሰዲድዋ።
ኣብ ዝሓለፈ ሓሙስ ዕለት 22/10/2009 ብሰበስልጣን ሉኡኻት ኖርወይ፣ ብሽል ቦንደቪክ መራሒ መንግስቲ ነበርን ብፕረፈሶር ሸቲልን ዝተባህሉ አብቲ ዓቢ ጋዘጣ ናይ ኖርወይ አፍቶን ፖስቶን ዝተባለ:
hr ዝብሃል ዓቢ መንግስታዊ ሚድያ ጀርመን ነቲ ኣብ ፍርናክፈርት ብኤርትራውያን ዝተኻየደ ናይ ተቓውሞ ሰላማዊ ዝገበረሉ ናይ ቴለቭዥን ሸፈነ ተመልከቱ።
ኤርትራዊ ዲሞክራሲያዊ ኪዳን (ኤዲኪ) ኣብ ዋሽንግቶን ዲሲን ኣትላንታን ህዝባዊ ኣኬባ ከምዝገበረ ዝዝከር እዩ። ኣብ ከተማ ዳላስ እውን ብኣላይነት ዳላስ ፎረም (Eritrean-American Public Forum of Dallas and Fort-Worth) ዝተባህለ በርጌሳዊ ማሕበር ኤዲኪ ዓቢ ናይ ህዝቢ ኣኬባ ኣዳልዩልኩም ኣሎ። እዚ ናይ ህዝቢ ኣኬባ ብኣቦ ወንበር ኤዲኪ ብጻይ ተወልደ ገብረስላሰን ናይ ወጻኢ ጉዳይ ኤዲኪ ወኪል ብጻይ ኑር እድሪስን እዩ ክካየድ።
ኣቶ ኣማኒኤል ሳህለ ኣብ ስነጽሑፍ ሃገርና ብፍላይ ድሕሪ ነጻነት ሓደ ካብቶም ዓበይቲ ኣብርክቶ ዝገበረ ክንብሎ እንኽእል ሰብ እዩ። ሕጂ ካብ ጋዜጣታት ኤርትራ ድሕሪ 16 ዓመታት ምፍላዩ፣ ዓቢ ጽፍዒት ንሚንስትሪ ዜና እንተተባህለ ዝተጋነነ ኣይኮነን።


text:
ወይዘሮ ሙፈሪያት ካሚል ምስ ኮሚሽነር ጉዳያት ውሽጢ ኮሚሽን ሕብረት ኣውሮፓ ተዛትየን
ኣዲስ ኣበባ፣ 20 ለካቲት፣ 2012 (ኤፍ.ቢ.ሲ)ሚኒስትር ሰላም ወይዘሮ ሙፈሪያት ካሚል ምስ ኮሚሽነር ጉዳያት ውሽጢ ኮሚሽን ሕብረት ኣውሮፓ ይልቫ ጆሐንሰን ተዛትየን።
ወይዘሮ ሙፈሪያት ኢትዮጵያ እናገበረቶ ትርከብ ኩለመዳይ ለውጢ ነተን ኮሚሽነር ገለፃ ዝገበራለን እንትኾና፥ ሕብረት ኣውሮፓ እቲ ለውጢ ብምሕጋዝን ብምብርትታዕን ዘርአዮ ምሕዝነት እውን ኣድኒቐን።
ርክብ ኢትዮጵያን ሕብረት ኣውሮፓን ኣብ ሓበራዊ ረብሓ ሃገራት ዝተመርኮዘ ብምዃኑ፥ እቲ ምትሕብባር ተጠናኺሩ ንኽቕፅል ምሕታተን ካብ ሚኒስቴር ሰላም ዝረኸብናዮ ሓበሬታ የረድእ።
እተን ሚኒስትር፥ ኢትዮጵያ ኣብ ዞባ ምብራቕ ኣፍሪካ ሰላም ንኸዓስል ትገብሮ ዘላ ፃዕሪ እውን መብርሂ ሂበን ኢየን።
ኣብ ጉዳይ ዘይሕጋዊ ዝውውር ሰባትን ስደት ዘስዕቦም ማሕበራዊ፣ ኢኮኖሚያዊን ፖለቲካዊን ፀገማት ብዝምልከት እውን ዝተዛተያ እንትኾና፥ ኢትዮጵያ ነቲ ፀገም ንምንካይ እትኽተሎ ኣንፈት ኣመልኪተን ነተን ኮሚሽነር ገለፃ ገይረናለን።
ኮሚሽነር ይልቫ ጆሐንሰን ብግደአን፥ ስደደት ሙሉእ ብሙሉእ ክቐሪ ምግባር ዋላኳ እንተዘይተኽኣለ ብሕብረት እንተተሰሪሑ ኣብ ልዕሊ ሃገራት ዝፈጥሮ ዘሎ ምሕበራዊ ፅዕንቶ ምንካይ ከምዝከኣል ገሊፀን።


text:
በዓል መስቀል ንህዝቢ ኤርትራ በዓል ሰላምን ፍቅርን ሕድገታትን ክኸውን ከኣ ኤርትራዊ ሃገራዊ ኮሚሽን ንደሞክራስያዊ ለውጢ ይምነ።
ስርዓት ህግደፍ ኣብዚ ሰሙን ‘ዚ ልዕሊ 20 ኣመንቲ ናይተን ዝኣገደን ሃይማኖታት ክርስትና ኣሲሩ ከምዘሎ ተገሊጹ።
ኩሉኹም ኣመንቲ ክርስትና ርሑስ በዓል ቅዱስ-ዮውሃንስ ይግበረልኩም! ኣሰና !
ስርዓት ህግደፍ ኣብቲ ኣብ ካብ ዓለም ዝለዓለ ሙቐት ከምዘለዎ ዝእመነሉ ወደብ ዓሰብ፡ ኣብ ትሕቲ መሬት ን ሽዱሽተ ዓመት መመላእታ ዝኣሰሮም ኣርባዕተ ኣመንቲ ክርስትና ተሳቕዮም ከምዝሞቱ CFC ዝተባህለ ንመሰል ናጽነት ሃይማኖት ዝጉስጕስ ማሕበር ንናይ ዓይኒ መሰኻኽር ጸብጻብ ብምጥቃስ ኣፍሊጡ። ካልኦት ኣርባዕተ ኣመንቲ ‘ውን ንሓያለ ኣዋርሕ ኣብ ጸላም ተኣሲሮም ድሕሪ ምጽናሕ ሃንደበት ናብ ብርቱዕ ብርሃን ብምቅልዖም ዓይኖም ከምዝዓወሩ እቲ ሓበሬታ ይጠቅስ።
ስርዓት ህግደፍ 80ታት ዝዕድሚኦም ሰለስተ ኣረጋውያን ኣመንቲ ክርስትና ካብ ወተሃደራዊ ቤትማእሰርቲ ከምዝፈትሐ ‘ቦስ ኒው ላይፍ’ ዝተባህለ መርበብ ሓበሬታ፡ ተጣበቕቲ መሰል እምነት ክርስትና ንዝሃቡዎ መረዳእታ ብምጥቃስ ኣፍሊጡ።
ስርዓት ህግደፍ፡ ሃይማኖታዊ እምነቶም ምኽሓድ ንዝኣበዩ ሰለስተ ኣመንቲ ክርስትና ግዳይ ሞት ከምዝገበሮም፡ Christian Today ዝበሃል ማዕከን ሓበሬታ፡ International Christian Concern (ICC) ንዘቕረቦ ጸብጻብ ብምውካስ ኣብ ዘመሓላለፎ ዜና ኣፍሊጡ።
ስርዓት ህግደፍ ኣብ ሓድሽ ዓመት 2009፡ ብዕለት ሓደ ጥሪ ኣብ ከባቢ ማይ ጃሕጃሕ ጸሎት ይገብሩ ንዝነበሩ መብዛሕተአን ደቂንስትዮ ዝርከባኦም 54 ኣመንቲ ክርስትና ተጸናትዩ ከምዝኣሰረ ምንጭታት ሓቢሮም።


text:
Radio Erena: 17 February 2019
ኤርትራ እትርከበን ቀይሕ ባሕሪ ዘዋስነን ሃገራት፣ ሓደጋ ጸረ ዘራእቲ ባልዕ ኣንጸላልዩወን ከምዘሎ ተገሊጹ።
ውድብ መግብን ሕርሻን ማለት ፋኦ ብዕለት 16 ለካቲት ኣብ ዘውጸኦ መግለጺ፣ እቲ ካብ ሱዳንን ኤርትራን ዝተበገሰ ዕስለ ኣንበጣ ንሰሜን ክሳብ ግብጺ፣ ንምብራቕ ከኣ ክሳብ ስዑዲ ዓረብ የስፋሕፍሕ ከምዘሎ ሓቢሩ።
ሓላፊ ክፍሊ ምቁጽጻር ጸረባልዕ ኣብ ፋኦ ከይዝ ክረስማን ብወገኑ፣ እቲ ኣብ ሱዳንን ኤርትራን ኣብ ዝሓለፈ ክራማት ዝሃረመ ማይ ነቲ ዕስለ ክራባሕ ጥጡሕ ባይታ ከምዝፈጠረሉ ድሕሪ ምግላጽ፣ ኣብዘን ዝስዕባ ሰለስተ ኣዋርሕ ስጉምቲ እንተዘይተወሲዱሉ፣ ክሳብ ህንድን ፓኪስታንን ከምዝዝርጋሕ ኣተሓሳሲቡ።
ከይዝ ክረስማን ብተወሳኺ፣ እቲ ዕስለ ነቲ ቀንዲ መራብሒኡ ገይሩዎ ዘሎ ከባቢታት ኤርትራ፣ ሱዳንን ወሽመጥ ዓረብን ዓቢ ቆላሕታ ክወሃቦ ከምዘለዎ ኣዘኻኺሩ።
እዚ ተራእዩ ዘሎ ዕስለ ኣንበጣ ኣብ ሓደ እዋን ን35 ሽሕ ህዝቢ ክቕልብ ዝኽእል ዘራእቲ ብሓንሳብ ስለዘጥፍእ፣ ዓቢ ናይ እኽልን ውሕስነት መግብን ስግኣት ምዃኑ ይንገረሉ።
ብመሰረት መግለጺ ፋኦ፣ ከምዚ ኣብ ኤርትራን ሱዳንን ተራእዩ ዘሎ ዕስለ ኣንበጣ፣ ኣብ ምዕራብን ሰሜናዊ ምዕራብን ኣፍሪቃ ብ2003 ከምኡ’ውን 2005 ኣብ ዝተራእየሉ፣ 29 ሚልዮን ሄክታር ዘራእቲ ብምብራስ ናይ 750 ሚልዮን ዶላር ክሳራ ኣስዒቡ’ዩ።
=====================


text:
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!
፲፪/12 ጥቅምቲ ዕረፍቱ ለድሜጥሮስ ሊቀጳጳስ (ዝተሸመሉ 180ዓ.ም)
ድሜጥሮስ ማለት መስትያት ማለት እዩ። ሃገሩ ድማ እስክንድርያ እዩ። ኣቡኡን ኣዲኡን ንእግዚአብሔር ዝፈርሑ ሕያዎት ነበሩ። ንሓወቡኡ ሓንቲ ጓል ነበረቶ። ክመውት ከሎ ንወደይ ካብ ንጓልካ ፈሊኻ ኣይትርኣዮ ስለ ዝበሎ ምስ ጓሉ ኣዕበዮ። ኣብ ጊዜኦም ምእመናን ዝወሓድሉ ኣረማውያን ዝበዝሑሉ እዩ ነሩ።
ደቆም ዓቕሚ ኣዳምን ሄዋንን ምስ በጽሑ፡ ካብ ምስ ዘይኣምኑ ነመርዕዎም፡ ሕጊ ሰብ ድኣ ይፍረስ እምነር ሕጊ ሰማያዊ ኣይነፍርስን ኢሎም ኣመርዓውዎም። በሊዕም ሰትዮም ተሓጊሶም ወዓሉ። መሬት ምስ መሰየ ከምቲ ወግዒ ቤት ፈልዮም። እታ ጓል ሓወብኡ ቀዲማ “ድሜጥሮስ ሓወይ ኣነ ንዓኻ ሓብትኻ እየ ንስኻ ድማ ሓወይ ኢኻ ነዚ ስዒርና ከመይ ጌርና ስራሕ ጓና ክንሰርሕ ንኽእል” በለቶ። ድሜጥሮስ ድማ “ኣነስ ፍቓድ ኣቦይን ኣደይን ክፍጽም ኢለ እየ እምበር ድሌተይ ኣይኮነን። ፍቃድኪ እንተኾይኑስ ክንገድፎ ንኽእል ኢና። ምእንቲ ንዓይ ምስ ካልእ ንዓኺ ድማ ምስ ካልእ ከየመርዕዉና ግን ሰብኣይን ሰበይትን መሲልና ንንበር በላ። በዚ ተሰማሚዖም ኣብ ሓደ መንጸፍ እንዳደቀሱ፡ ሓንቲ ነጸላ እንዳ ተኸድኑ፡ ን48 ዓመት ነበሩ። እዚ ከመይ ኢሉ ይኸውን ክበሃል ይኽእል እዩ። ነቲ እግዚአብሔር ዝመረጾ ብጥበቡ እዩ ዘንብሮ። ሚካኤል መልኣኽ ለይቲ ለይቲ እናመጸ፡ የማናይ ክንፊ ንዕኡ ጸጋማይ ክንፊ ድማ ንዓኣ ከዲኑ ሓዲሩ መሬት ምስ ወግሐ ድማ ብኣምሳለ ርግቢት ብመስኮት ክወጽእ ከሎ ይርእይዎ ነበሩ።
ኣብቲ ግዜ ዝነበረ ሊቀጳጳስ ሉክዮስ (ሉክያኖስ) ይበሃል። ምስ ኣረገ ንህዝቢ ኣኪቡ ኣነ ኣሪገ እየ ብድሕረይ ዝሽየም ምረጹ በሎም። እቶም ህዝቢ ድማ ባዕልኻ ሕጊ ሰሪዕካ ንገረና እምበር ንሕናስ ንፈልጦ የብልናን በልዎ። መዓልቲ ቆጺሩ ድማ ኣፋነዎም። ኩሎም ድማ ኣብ መዓልቲ ቆጸርኦም ተኣከቡ። ኣብ ሱባኤ ከለዉ ተኣዚዙ ዝመጸ መልኣኽ ነጊርዎ ስለ ዝነበረ፣ ኣብዘይ ጊዜኣ ዝበሰለት ዘለላ ወይኒ ሒዙ ከባርኽ ናባይ ክመጽእ እዩ ብድሕረይ ዝሽየም ድማ ንሱ ኢሉ ነገሮም። ሽዑ ንሽዑ ድማ ድሜጥሮስ፡ ምስ ሰበይቱ ተማኺሩ፡ ኣብዘይግዚኣ ዝበጽሐት ዘለላ ወይኒ ኣብ ሙዳይ (ጥብሒ) ሒዙ መጸ። ካብቲ ዝሓዞ ዝያዳ በረኸት ተቐቢሉ ክወጽእ ከሎ፡እቲ ብድሕረይ ዝሽየም እዚ እዩ ኢሉ ኣመልከተሎም።
ሊቀ ጳጳስ ሉክዮስ ኣይደንጎየን ዓረፈ። ቀቢሮሞ ክምለሱ ከለዉ፡ መንበር ብዘይ ሹም ኣይሓድርን እዩ እሞ ንዓ ተሸየም በልዎ። ንጹህን ድንግልን ዝቕመጦ ወንበር፡ ከምዚ ኸማይ ሕጊ ዘይመልአ፡ ዘይተማህረ ከመይ ኢሉ ይሽየም ኢሉ ኣበየ። ኣቦና ነጊሮምና እዮም ኢሎም ኣገደድዎ። ክሽየም እንተኾይነ ስርዓት ምሃሩኒ በሎም። ኣይተማሃርኩን ስለ ዝበልካ እምበር ኣቦና ክሽየም ከሎ ኣንቀጸ ብጹኣን፡ ኣንቀጸ ኣበግዕን ኣንቢቡን ተርጊሙን እዩ ተሸይሙ በልዎ። ነቲ መጽሓፍ ኣምጹእለይ ብምባል ምንባብን ምቱርጓምን ስለ ዝተገልጸሉ፡ ኣንቢቡን ተርጊሙን ተሾመ። እዚ ጥራይ ዘይኮነ ብሉይን ሓድሽን ኩሉ ተገልጽሉ።
ብድሕሪ እዚ ኣብ ፍጹምነት ካብ ምብጽሑ ዝተላዕለ ከቑርብ ከሎ ዝነጽሀን ዘይነጽሀን፡ ዝበቕዐን ዘይበቕዐን ይረኢ ስለ ዝነበረ፡ ንስኻ በቂዕካ ኢኻ ንስኻ ኣይበቓዕካን፡ ንስኻ ኣቲኻ (ተነሲሕካ)ነጺህካ ቅረብ ይብሎም ነበረ። በዚ ድማ ብዙሓት ሓጢኣቶም ንኣባት ነፍሶም እንዳ ነገሩ፡ ዝበሎም እና ፈጺሙ ዝቖርቡ ኮኑ። ካልእ ድማ ንጹህን ድንግልን ዝቕመጦ መንበረ ማርቆስ ምቕማጡ ከይኣኽሎስ ከምዚ ይብለና ብምባል ሓመይዎ ነበሩ። ዝተኣዘዘ መልኣኽ ናብኡ ብምምጻእ “ኦ ድሜጥሮስ ኢትፍቅድ ኣድህኖ ርእስከ ባሕቲቱ ኣላ ክስት ዘሀሎ ምስሌካ ወማእከለ ብእሲትከ”ናትካ ድሕነት ጥራይ ኣይትርኣይ ህዝቢ ብሒሜት ይጉዳእ ኣሎ። ኣባኻን ኣብ ሰበይትኻን ዘሎ ምስጢር ግለጸሎም በሎ።
ንጽባሒቱ በዓለ ጳራቅሊጦስ ነበረ። ቀዲሱ ምስ ኣቑሮቦም ሓዊ ኣጒዱ ኣብ ውሽጢ ኣትዩ ብምቅዳስ፡ ንሰበይቱ ጸዊዑ “ስፍሒ ኣጽፈኪ” ክዳንኪ ዘርግሒ ብምባል ካብቲ ጓህሪ እንዳሓፈሰ ኣብ ክዳና ገበረላ። ነቲ ህዝቢ ሰለስተ ጊዜ ብምዝዋር መለሰቶ። እቶም ህዝቢ ድማ ኣባ ስለምንታይ ከምዚ ትገብር ኣሎኻ በልዎ። ብምኽንያት ሰበይተይ ትሓምዩኒ ከም ዘለኹም መልኣኽ ነጊሩኒ። ነቲ ምስጢር ክገልጸልኩም ድማ ኣዚዙኒ በሎም። ነዚ ኩሉ ዓመታት ብሓደ ከነሕልፎ ከለና ብግብረ ስጋ ኣይንፋለጥን ኢና በሎም። “ስረይ ለነ ኦ ኣቡነ እስመ ንሕነ ኣበሳነ ወጌጋየነ” በዲልና ኢና እሞ ይቕረ በለልና እናበሉ ኣብ እግሩ ወደቁ። “ይህድግ ይፍታሕ ያንጽህ ወያሰረይ እግዝእ” ኢየሱስ ክርስቶስ ይቕረ ይበለልኩም፡ ይፍታሕኩም ኢሉ ስርየት ሃቦም። ንዛዜ ዝተጀመረ በዚ ግዜ እዚ እዩ።
ካብ ዘመነ ሓዋርያት ክሳብ ግዜኦም ጐይታ ምስ ተጠምቀ ከይወዓለ ከይሓደረ ገዳመ ቆሮንጦስ ብምኻድ 40 መዓልትን 40 ለይትን ጸይሙ እናበሉ፡ ጽባሕ ጥምቀት ይጸሙ ትንሳኤ ኣብ ዝወዓለሉ ግዜ የኽብርዎ ነበሩ፡ መዓልቲ እንተዝግለጸለይ እንዳበሉ ይምነዩ ስለ ዝነበሩ፡ ሆሳዕና፡ ትንሳኤ፡ ጰራቅሊጦስ ኣብ ሰንበት፡ ስቅለት ኣብ ዓርቢ፡ ዕርገት ድማ ብሓሙስ መዓልቱ ከይልወጥ ከም ዝኸብር ከምቲ ዝለመንዎ ተገልጸሎም። ኣብ ጊዜ እርግናኡ ኣብ ዓራት ተሰኪሞም ናብ ቤተ ክርስቲያን ብምውሳድ ክሳዕ ጸሓይ ትዓርብ ይምህሮም ነበረ። ስጋ ዝለበሰ ዘበለ ዋላ እንተበቅዐን ጻድቅ እንተኾነን ካብ ሞት ዘይተርፍ ስለ ዝኾነ ግን ድሜጥሮስ ኣብ 105 ዓመቱ በዚ ዕለት እዚ ዓረፈ።
በረኸትን ኣማላድነትን ሊቀጳጳሳት ቅዱስ ድሜጥሮስ ምስኩላትና ህዝበ ክርስቲያን ይኹን ኣሜን!!!
ስብሃል ለእግዚአብሔር
ወለወላዲቱ ድንግል
ወለመስቀሉ ክቡር
ኣሜን!
Leave a comment


text:
"ኖድ" ማለት "ምኹብላል"(wander)፤ ብዘይ ዕላማ (aimlessly) ካብ ቦታ ናብ ቦታ ምንቅስቃስ ማለት እዩ። እዚ ድማ ቃየል ንሓዉ ምስ ቀተሎ ዝተቀመጦ ቦታ እዩ (ዘፍ4)። "ሓውኻ ኣበይ ኣሎ?" ተባሂሉ ምስ ተሓተተ፤ ደሃይ ሓው ክገብር ግብኡ እኳ እንተነበረ፤ ግዱ ግና ኣይገበረን። ስቅ ክብል መሪጹ። ርእዩ ከም ዘይረኣየ ኰይኑ ተዓብዩ። ሞት ሓዉ ኣየጉሃዮን። ብግብሩ ኣይተጣዕሰን። ኣብ ውሽጡ ዝስምዖ ዝነበረ ወቀሳን ነቀፋን ጸማም እዝኒ ብምሃብ፤ ምንም ከም ዘይኰነ መዓልታዊ ናብራኡ ክመርሕ ፈቲኑ። ግና ሓውኻ ሞይቱ ክነሱ፤ ከመይ ኢልካ ደቂስካ ይሕደር፧ ፈጣሪ'ውን ስቅ ኣይብልን። ከም ሰብ'ዶ ኰይኑ፧
እዚ ዓይነት ጥዕና ዘይብሉ ኣተሓሳስባ፤ ማለት ግዲ ሓውኻ ዘይምግባር፤ ኣብ ህይወት ቃየል ክልተ ዓበይቲ ክሳራ ኣስዒቡ፤
1፡ ካብ ገጽ ኣምላኽ ክርሕቅ ገይርዎ። (ዘፍ4:13) ኣዝዩ ዘሰምብድ ሳዕቤን እዩ። ካብ ገጽ ኣምላኽ ብጽእና፤ ናይ ሓጎስ ጽጋብ፤ ውሽጣዊ ዕጋበት፤ ዕረፍቲ ይወጽእ። ካብ ገጹ ምርሓቅ፤ ምውጻእ ማለት ድማ ባዶነት ዝመለኦ ናይ ምጉርምራም ህይወት ምንባር ማለት እዩ። እዚ ድማ ሓደ ሳዕቤን ግዲ ሓውኻ ዘይምግባር እዩ። መጎስ ኣምላኽ ክውሕደካ ድማ ይገብር።
2፡ “ኰብላሊ” ድማ ገይርዎ።(ዘፍ4;16) መቸም ምኹብላል ዝብል ቃል ንእዝንና ኰነ ንተመኩረና ሓድሽ ኣይኰነን። ፈራህ፤ ድሁል፤ መቅባሕባሒ፤ ዘይሰልጠሉ ማለት ድማ እዩ። ንሓው ሸለል ዝብል፤ ግዱ ዘይገብር፤ ስቅያትን መከራን ሓው ዘይስምዖ፤ ኣብ ኣምላኽ መጎስ የብሉን። መቅባሕባሕን ኰብላልን ድማ ይኸውን። ደሓር ከኣ ነቲ ዝርእዮ ሓዉ ዘየፍቀረ፤ ከምይ ኢሉ ነቲ ገና ዘይረኣዮ ኣምላኽ የፍቅር እየ ክብል ይኽእል ኣይተባህለን ድዩ፧
ፍቅሪ ብዙሕ ኣበሳ ትኸድን። ፍሬኣ ድማ ዕረፍትን ህድኣትን እዩ። ብኣንጻሩ ህይወት ቃኤል እንተተመልኪትና፤ ካብ ቃላቱ ክንርድኦ ቀሊል እዩ። “ቃየል ከኣ ንእግዚኣብሄር በሎ፥ በደለይ ክጾሮ ዘይክኣለኒ ዓብዪ እዩ። እንሆ ሎሚ ኻብ ገጽ ምድሪ ትሰጐኒ አሎኻ፡ ኣነ ድማ ኻብ ገጽካ ኽሕባእ እየ፡ ኣብ ምድሪ ኰብላልን ቀባሕባሓይን ክኸውን እየ። ክኸውን ከኣ እዩ፡ ዚረኽበኒ ዘበለ ዅሉ ኪቐትለኒ እዩ”።(ዘፍ4;12-14) ህይወቱ ኩሉ ጊዜ ኣብ ሓደጋ። ኣብ ቅድሚ ሰብ ድማ ሞጎስ ዘይብሉ ጌርዎ። ካብዚ ዚዓቢ ትምህርቲ መቸም ክንረክብ ንኽእል ኣይመስለንን።
ኣብ ሓድሽ ኪዳን ንዘለና ብፍላይ ዝተዋህበና ትእዛዝ ንጹር እዩ። መጀመርያ ንኣምላኽ ብምሉእ ሓይልኻን ልብኻን፤ ደሓር ከኣ ንብጻይካ ከም ነፍስኻ ምፍቃር እዩ። ንሓዉ ዝጸልእን ሸለል ዝብልን ቀታል ነፍሲ እዩ። ካብዚ ድማ ምኹብላልን መጎስ ምስኣን ዝምንጩ። ከምቲ ስሱዕ ዝነበረ፤ ግዲ ሓዉ ድማ ዘይነብሮ ያእቆብ ይግብረካ። ያእቆብ ፍቱን ማሳሌ እዩ። ጥቅሚ ርእሱ እንተዘይኰይኑ፤ ካብ ንሓዉ ንልዓሊ ጥቅሚ ርእሱ ስለ ዘቀደመ (ፊሊ2;4)፤ ኣብ ህይወቱ ዘምጽኦ ክሳራ ብዙሕ እዩ። ካብ ዝፈትዎም ስድራኡ ተፈልዩ፤ ኣብ ኢድ ብስራሕን ዓመጽን ዘጽብበሉ ላባን ወዲቁ። ክሳብ ነገሩ ምስ ኣምላኽን ምስ ሓዉ ኤሳው ዘቅንዕ ድማ ኣብ ህይወቱ ዝሓለፎ ውጻእን ውረድን ብዙሕ ነይሩ። እዚ ድማ ንዓና ግዲ ሓውና ክሳብ ክንደይ ክንገብር ከም ዘለና ጽቡቅ ትምህርቲ እዩ።
“ደቀየ ብግብርን ብሓቅን እምበር ብልሳን ጥራይ ኣይንፋቀር” ይብለና ሃዋርያ የውሃንስ ። ኣዝዩ ልብኻ ዝትንክፍ ዘረባ እዩ። ካብ ቃላት ዝሓለፈ፤ ግብሪ ዝተሓወሶ ምትሕልላይ ክህልወና፤ ፍቃድ ኣምላኽ እዚ እዩ። ፍቅሪ ለዋህ እያ። 1ቆሮ13 ንሓውኻ ድንጋጸኻ ምዕጻው፤ ኣብ ጊዜ ሽግሩን ጸበባኡን እንተዘይበጺሕናዮ፤ ልግሲ ቃላትና እንታይ ክገብረሉ፤ ኣበይ ኬዱ የሽርፎ፧ ንዝጠመየ ኪድ ብላዕ ስተ ኢልና ጥራይ እንተኣፋነናዮ፤ እንታይ ጌርና ንበሃል። ካብ ገዘእ ርእስና (self) መጺና፤ ንብጻይና ዝጠቅምን ዝረብሕን ክንገብር ጻውዒት ክርስቶስ እዚ እዩ። ምህላውን ዘይምህላውን ኣይኰነን: ፍቃድ ልቢ ኣንተሃልዩ ኩሉ እኹል እዩ። ብፍላይ እኳ ሓለንጊ ድኽነትን ጥሜትን ዝገርፎ ንዘሎ፤ ብመከራን ፈተናን እዛ እኪቲ ዓለም ዝተሓለለን፤ ግብሪ ዝተሓወሶ ድንጋጸ ከነርእዮ፤ መዐቀኒ ሰብኣውነትናን መንፈሳውነትናን እዩ። ኣብ ገዛእ ርእስኻ ጥራይ ዘተኰረ ናብራ እንታይ ረብሓን ዓስብን ኣለዎ፧


text:
ፆኦሲ ማዾ''ም ዳኪንቴ ጴፂሮሴኮ ላምዓሳ ኪኢቶ''
ዓይፆ ካሮ''
ፆኦሲ ማዾ''ም ዳኪንቴ፥ ጴፂሮሴኮ ሓና'' ላምዓሳ ኪኢታ'' ፃኣፒንቴሢ፥ ዱማ ዱማ ቤዞይዳ ሚናኣ ዎዶ''ና ዓኣ ዬሱሴ ጉሙርቂ ጎናሲ ዔኬዞንሢምኬ። ኪኢቴሎኮ ዼኤፖ ማሊፃ ሉኡዙሞና ዔርዛያ ማዔዞንሢኮ ዔርዚፆ ዛሎ''ና ሙኬ ፑርቶ ማዾ'' ማኪ ዒፃያኬ። ዬያ ሜታሢኮ ዼኤሻ ማዓንዳኔ ጌይንቲ ማሊንታሢ' ዬሱሴ ፔ ዓኣፖና ዛጌዞንሢና ዒ ዔርዛ ዎዶ''ና ፔ ዋዮና ዋይዜ ዓሳ ዔርዜ ባኮይዳፓ ፆኦሲና ጎዳ ዬሱስ ኪሪስቶሴና ዛሎ'' ኮይሳ ዔራቶ ዴንቂሢኬ። ሓኖ' ኪኢቶ'' ፃኣፔ ዓሢ ባሼ ዔርዛኒ ማሌሢ፦ «ኪሪስቶሴ ላሚ ሙኩዋሴ» ጋዓ ሉኡዙሞ ሃይሶ ዛሎ''ኬ፤ ዬያ ዛሎ'' ዒ ኬኤዛዖ ኪሪስቶሴ ማዒ ሙኪፆ ኔጋሢ፡ ዓሲ ቢያ ጎሜይዳፓ ማዓንዳጉዲ ፆኦሲ ኮዓሢሮ፤ ሓሣ ዓይጎ ዓሲያ ባይቃንዳጉዲ ዒ ኮውዋኣሢሮኬ ጋዓኔ።
ማፃኣፔላ ዱማ ዱማ ዓርቄ ባኮ
ዓይፆ ካሮ'' 1፥1-2
ዬሱሴ ጉሙርቃ ዓሳ ናንጋንዳ ጎይሢ 1፥3-21
ሉኡዙሞና ዔርዛ ዓሶ ዛሎ'' 2፥1-22
ኪሪስቶሴኮ ማዒ ሙኪፆ ዛሎ'' 3፥1-18
1
1 ዬሱስ ኪሪስቶሴም ማዻያ ማዔሢና ዒዛ ማዾ''ም ዳኪንቴ ሲሞኦኔ ጌይንታ ጴፂሮሴይዳፓ፦
ኑ ፆኦዛሢና ኑኡኮ ዼኤሻሢ ዬሱስ ኪሪስቶሴፓ ጴዻ ፂሉ''ሞ ዛሎ''ና ኑ ዴንቄ ጉሙርቂፆጉዴያ ማዔ ቦንቺንቴ ጉሙርቂፆ ዴንቄዞንሢም፤
2 ፆኦሲ፤ ሃሣ ኑ ጎዳሢ ዔሪሢና ሃሣ ዒዛይዳፓ ማዔ ፆኦሲኮ ኮሹሞ ዒንጊፆና ኮሹሞና ዒንሢም ዺቦንጎ።
ፆኦሲኮ ዔኤሊ''ፆና ዶኦሪፆና
3 ፔ ቦንቾና ሃሣ ፔ ኮሹሞና ኑና ዔኤሌ''ሢ፥ ዒዛ ኑ ዔሬሢሮ ናንጊንታ ጎኔ ዓያና ዓሲ ማዒሢንታም ኮይሳ ባኮ ቢያ ፔኤኮ ፆኦሱሞ ዎልቆና ኑም ዒንጌኔ። 4 ዬንሢ ኑም ዒንጊንቴ ባኮንሢ ዛሎ''ና ሳዖይዳ ዓኣ ፑርቶ ሱኡኮይዳፓ ዔቄያና ማሊፆ ላቢ''ሳ ባኮይዳፓ ዒንሢ ቶሊ''፥ ፆኦሲ ናንጋ ጎይፆጉዲ ዒንሢያ ናንጋያ ማዓንዳጉዲ ቦንቺንቴያና ሃሣ ሚርጌና ዼኤፒ ማዔ ሃጊ ማዓንዳ ዎዞ'' ኑም ዒዚ ዒንጌኔ። 5 ዬያ ዛሎ''ሮ ጌዒጋፓ ሃይፓ ሊካ ፓይዲንታ ባካ ዒንሢም ቃሲ''ንታንዳጉዲ ኮዑዋቴ፤ ፆኦሲ ጉሙርቂሢዳ ኮሹሞ፥ ኮሹሞይዳ ዔራቶ፥ 6 ዔራቶይዳ ፔና ቆሊሢ፥ ፔና ቆሊሢዳ ጊቢ'' ዳንዳዒሢ፥ ጊቢ'' ዳንዳዒሢዳ ዓያናና ዓኣ ዓሲ ማዒሢ፥ 7 ዓያናና ዓኣ ዓሲ ማዒሢዳ ዎሊም ዓዳ'' ጌርሲና ጌሮናጉዲ ማሊሢ፥ ጌርሲና ጌሮናጉዲ ዎሊም ማሊሢዳ ናሹሞ ቃሱዋቴ። 8 ዬንሢ ባኮንሢ ዒንሢዳ ሚርጌና ዓኣቶ ኑ ጎዳሢ ዬሱስ ኪሪስቶሴ ዒንሢ ዔሬ ዔራታ'' ፓሣ ባኣዚ'' ባኣያና ዓኣፒ ዓኣፑዋያ ዒንሢ ማሃዓኬ። 9 ዬንሢ ባኮንሢባኣ ዓሲ ጋዓንቴ ሃኬ ዓኣ ባኮ ዛጋኒ ዳንዳዑዋያ ዓኣፒ ባይቄ ዓሲኬ፤ ሃያኮ ቤርታ ዺቦ'' ጎሞይዳፓ ማኣሪንቲ ጌኤሽኬሢያ ዒ ዋሌኔ።
10 ዬያሮ ታ ዒሾንሦ! ታ ሚሾንሦ! ዒንሢኮ ዔኤሊ''ንቲፆና ዶኦሪንቲፆ ዔራኒ ሚርጌና ዶዱዋቴ፤ ያዺ ዒንሢ ማዔቶ ፔቴ''ታዖ ዻቢንታዓኬ። 11 ዬያይዲፆና ኑና ዻቂሻ፥ ጎዳ ዬሱስ ኪሪስቶሴኮ ናንጊና ናንጋያ ማዔ ካኣቱሞይዳ ጌላኒ ጉቤ ቢታንቶ ዒንሢም ዒንጊንታንዳኔ።
12 ዎዚ ሃንሢ ባኮንሢ ዒንሢ ዔራያና ዓርቄ ጎኑሞና ዶዲ ናንጋያ ማዔቶዋ ዬያቶ ዒንሢም ኬኤዚ ጶቂሥሢ ታ ዋላ''ዓኬ። 13 ታኣኒ ሼምፖና ዓኣዖ ዒንሢ ቢያ ኬሊ'' ጴቻንዳያ ታና ኮይሳኔ ጌዒ ታ ማላኔ። 14 ኑ ጎዳሢ ዬሱስ ኪሪስቶሴ ታኣም ዻዌ ጎይፆና ሓኖ' ዓጮ''ይዳፓ ዑኬና ሃይቂ ታ ዱማዻንዳሢ ታ ዔራኔ። 15 ሃሢ ታ ዒንሢም ዶዲሺ ኬኤዛሢ ሃይቂ ታ ዒንሢዳፓ ዱማዼሢኮ ጊንፃፓ ማዔቴያ ዬንሢ ባኮንሢ ዋሉ''ዋዖ ቢያ ኬሊ'' ዒንሢ ጶቂሣንዳጉዲኬ።
ኪሪስቶሴኮ ቦንቾ ዓኣፒና ዴንቄ ማርኮንሢ
16
ኑ ጎዳ ዬሱስ ኪሪስቶሴኮ ዎልቆና ዒዛኮ ሙኪፆ ዛሎ'' ኑ ዒንሢም ኬኤዛ ዎዶ''ና ኑ ኑ ቶኦኪና ዒዛኮ ዒጊቻ ቦንቾ ዓኣፒና ዛጊ ማዓንዳኣፓዓቴም ዓሲ ዔራቶና ኬኤዚንቴ ሓይሴ ዓርቂቱዋሴ። 17
«ታና ዎዛሳ፥ ታኣኒ ናሽካ ናዓሢ ታኣኮ ሃያኬ» ጋዓ ዑኡዛ ዼኤፖ ቦንቾይዳፓ ዒዛም ሙኬ ዎዶ''ና ፆኦሲ ዓዳሢዳፓ ዒዚ ጋላታና ቦንቾና ዔኬኔ። 18
ዒዛና ዎላ'' ጌኤዦ ዹኮ''ይዳ ኑ ዓኣዖ ዬኖ ጫሪንጫፓ ሙኬ ዑኡዞ ኑ ኑ ቶኦኪና ዋይዜኔ።
19 ዬኖ ሃሣ ሚርጌና ጎናሳ ፆኦሲ ማሊፆ ኬኤዛ ዓሶኮ ቃኣላ'' ኑ ኮራ ዓኣኔ፤ ዬኖ ቃኣሎ''፦ ሳዓ ካሪ ካሪፆ ዦኦጋሢያ ዒንሢኮ ዒና'' ፖዓንዳኣና ዹሚዳ ፖዓ ፖዒጉዲ ሂርጊ ዒንሢ ዓርቂ ካፔቶ ቃራኬ። 20 ቢያ ባኣዚ''ኮ ቤርታ ዒንሢ ጶቂሢ ዔራኒ ኮይሳ ባኣዚ'' ጌኤዦ ማፃኣፖይዳ ዓኣ ፆኦሲ ማሊፆ ዓይጎ ማዔቶዋ ፔቴ'' ዓሲታዖ ፔ ማሊሢና ቡላ''ኒ ዳንዳዑዋያ ማዔሢኬ። 21 ዓይጎሮ ጌዔቶ ጌኤዦ ማፃኣፖይዳ ዓኣ ፆኦሲ ማሊፃ ቢያ ፔቴ''ታዖ ዓሲ ማሊሢና ኬኤዚንቴያቱዋሴ፤ ጋዓንቴ ዓያና ጌኤሺ ዓሶም ኬኤዜም ዓሳ ፆኦሲዳፓ ዔኪ ኬኤዜያኬ።


text:
ተጻወቲ ሃገራዊት ጋንታ ኩዕሶ እግሪ ኤርትራ ኣብ ካምፓላ ተሰዊሮም ምህላዎም መንግስቲ ኡጋንዳ ኣረጋጊጹ። ኣብ ግጥማት ሴካፋ ንምስታፍ ብ24 ሕዳር 2012 ናብ ኡጋንዳ ዘምርሐት ተጻወቲ፣ ኣሰልጣኒ ተሓጋጋዚ፣ ሓኪም ጋንታን ኣወሃሃድትን ዝርከብዎም 22 ኣባላት ዝሓቝፈት ሃገራዊት ጋንታ ኩዕሶ እግሪ ኤርትራ፣ ግጥማት ሴካፋ ገና ከይተዛዘመ 18 ኣባላታ ምስዋሮም ኣብ ናይ ትማሊ ዜና ሬድዮ ኤረና ቀሪቡ’ዩ። ብተደጋጋሚ ህድማ ተጻወቲ ዝተዳኸመት ሃገራዊት ጋንታ፣ ኣብዚ ናይ ሴካፋ ግጥማት ክትሳተፍ ድያ ኣይክትሳተፍን፣ ዝብል ሕቶ ኣዘራራቢ ኮይኑ ድሕሪ ምጽናሕ’ያ ብውሳኔ ቤት ጽሕፈት ፕረዚደንትን ኮሚሽን ስፖርት ኤርትራን ናብ ኡጋንዳ ዘምርሐት። እንተኾነ ኣብዚ ብስም ‘ዋንጫ ቱስካር’ ዝተኻየደ ግጥማት ምብራቕን ማእከላይን ኣፍሪቃ፣ ዝተሰርዓላ ሰለስተ ግጥማት ድሕሪ ምክያዳ፣ ተጻወታ ፋሕፋሕ ኢሎም ዑቕባ ንምሕታት ከምዝተሰወሩ ተሓቢሩ። ኣብ ምድብ ‘ሐ’ ዝተሰለፈት ሃገራዊት ጋንታ ኤርትራ፣ ምስ ዛንዚባር 0 ብ 0 ክትፈላለ እንከላ ምስ ማላዊ ኣብ ዘካይውደቶ ግጥም ድማ፣ 3 ብ 2’ያ ተሳዒራ። ብ ሓደ ታሕሳስ ምስ ርዋንዳ ኣብ ዘካየደቶ ናይ መወዳእታ ግጥማ 2 ብ 0 ዝተሳዕረት ሃገራዊት ጋንታ፣ ካብቲ ግጥም ድሕሪ ምግላፋ፣ ናብ ኣስመራ ንምምላስ ኣብ ዝነበራ መደብ፣ እቶም 17 ተጻወትን ሓኪም ጋንታን ብኡ ንእቡ ኣብ ከተማ ካምፓላ ክስወሩ እንከለዉ፣ ኣሰልጣኒ ነጋሽ ተኽሊት ዝርከቦም እቶም ኣርባዕተ ኣባላት እታ ጋንታ ግና ናብ ኣስመራ ንምምላስ ናብ መዓርፎ ነፈርቲ ኤንተበ ከምዘምርሑ ተፈሊጡ። ካብቶም ዑቕባ ንምሕታት ኣብ ካምፓላ ዝተሰወሩ ተጻወቲ ሃገራዊት ጋንታ ኩዕሶ እግሪ ኤርትራ፣ ከም 1-ሓላው ልዳት ዳንኤል ጎይትኦም 2- ቅያር ሓላው ልዳት ሳሙኤል ኣልኣዛር 3-ፍጹም ቀላቲ ሳልሳይ ቅያር ሓላው ልዳት 4-ኣብ ማእከላይ ሸነኽ ምክልኻል ዝስለፍ ዮውሃንስ ነጋ 5-መስመር ምክልኻል ዮሃንስ ጥላሁን 6-መስመር ምክልካል እሰይ ክፍሎ 7-መስመር ምክልኻል መኮነን ክብሮም ዝኣመሰለኡ ብሉጻት ተጻወቲ ይርከብዎም። መንግስቲ ኡጋንዳ ተጻወቲ ሃገራዊት ጋንታ ኩዕሶ እግሪ ኤርትራ ኣብ ካምፓላ ተሰዊሮም ምህላዎም ድሕሪ ምርግጋጽ፣ ወግዓዊ ዑቕባ ንምሕታትን ኣብ ትሕቲ ጽላል ላዕለዋይ ኮሚሽን ስደተኛታት ውድብ ሕቡራት ሃገራት ንምምዝጋብን ኣብዚ ቀረባ መዓልታት ጉዳዮም ናብ ቤት ጽሕፈት ቀዳማይ ሚኒስተር እታ ሃገር ከቕርቡ’ውን ትጽቢት ይገብር። ኣብ 2007 ሃገራዊት ጋንታ ኣብ 2009 ግጥማት ጎባልል ክለባት ኣፍሪቃ ዝተሳተፈት ጋንታ ቀይሕ ባሕሪ ናይ ኤርትራ፣ ብድምር 24 ተጻወቲ ዑቕባ ንምሕታት ኣብ ኬንያን ታንዛንያን ከምዝተረፉ ኣይርሳዕን። ሓያሎ ካብኣቶም’ውን ኣብ ኣውስትራልያ ምስ ዝርከባ ክለባት ተጸንቢሮም ጽቡቕ ስም ኣጥርዮም ምህላዉ ማዕከናት ዜና ስፖርት ይሕብራ። ብኣዛዚ ከቢድ ብረት ዝነበረ ሜጀር ጀነራል ሮሞዳን ዑስማን ኣውልያይ ዝምራሕ ኮሚሽን ስፖርት ኤርትራ፣ ሓደ ብርጋዴር ጀነራልን ብርከት ዝበሉ ኮለነላትን ከምዘመሓድርዎ ይፍለጥ።
ተጻወትቲ ሃገራዊት ጋንታ ምስዋሮም መንግስቲ ኡጋንዳ ኣረጋጊጹ
Newer Postሚኒስተር ዑስማን፣ ኣብ እስራኤል ምስጢራዊ ዑደት ኣካይዱ
Older Postኣመሪካ ዜጋታታ ናብ ኤርትራ ከይገሹ ተጠንቅቕ
COMMENTS
WORDPRESS: 0


text:
ሓደ ዓርከይ ብኸቢድ ስንባደ “መይታ እያ!” ብማለት ተዛረበ። ኣብ ህይወተይ ከምዚ ዓይነት ስምባደ ርእየ ኣይፈልጥን። ኣስዒቡ ድማ “እንታይ ክገብር? ኢሉ ሓተተ። እቲ ኣነ ሽዑ ዝገበርኩዎ ዕሽነት ኪመስል ይኽእል፡ ግና ናብቲ ዓራት ቅርብ ኢለ ጎቲተ ኣውጺአያ። ተሰኪመ ወሲደ ድማ ብምዉታ እንከላ ኣብ መንደቕ ናይታ ክፍሊ ደጊፈ ጠጠው ኣቢለያ። ናብ ገጻ እንዳጠመትኩ ““ብስም የሱስ ነዚ ሞት እገንሕ ኣለኹ” በልኩ። ሽዑ ብሙሉኡ ኣካላታ ካብ ርእሳ ክሳብ ከብዲ እግራ ኬንቀጥቅጥ ጀመረ። “ብእግራ ክትከይድ ብስም የሱስ ይእዝዝ ኣለኹ! ብስም የሱስ! ብስም የሱስ!”’ ኢለ ምስ ደጋገምኩ ምኻድ ጀሚራ።“
ምውታን ምትንሳእ ካብቶም ኣብ ኣገልግሎት ዊግልስዎርዝ ዝረኣዩ ተኣምራታት ሓደ እዩ። እዚ ዓቢ ሃዋርያ እምነት ብዘገርም ቅብኣት ኣምላኽ ኣብ ኣገልግሎቱ ዝረኣዩ ዝነበሩ ተኣምራታት ብኻልኣይ ደረጃ ዝስርዑ እዮም። ናይቲ ኹሉ ኣገልግሎቱ ቀንዲ መልእኽቲ ድማ „እመን ጥራይ“ እዩ ኔሩ። ኣብ እምነቱ ጨካን ከም ዝነበረን ኣዝዩ ፍሉይ ናይ ምምሃር ቅብኣትን ዓሚቕ ዝኾነ ድንጋጸ ከምዝነበሮን ይፍለጥ። ከም ፍሪኡ ድማ ኣብ ነፍሲ ወከፍ ኣገልግሎቱ ብቑጽሪ ምግላጹ ዝሸግር ምድሓን ነፍሳትን ተኣምራታትን ይርአ ኔሩ።
ስሚዝ ኣብ ወርሒ ሰነ 1859 ካብ ጆንን ማርታን ዊግልስዎዝ ዝተብሃሉ ስድራ-ቤት ኣብ ዓዲ እንግሊዝ ኣብ ሓንቲ ሜንስተን ዝተብሃለት (ኣብ ዮርክሻየር ትርከብ) ንእሽቶ ዓዲ ተወሊዱ። ኣብቲ ጊዜ'ቲ ኣብ ኣሜሪካ ዊልያም ቡዝ ዝተብሃለ ሰብ ካብ ሃይማኖታውያን ትካላት ብምርሓቕ “ሰራዊት ምድሓን” (Salvation Army) ዝብል ምንቅስቓስ መስሪቱ ዓቢ መንፈሳዊ ምንቕቓሕ ዘካይደሉ ጊዜ ስለ ዝነበረ፡ እታ ኣብ ዌልስ ትርከብ ቤተ ክርስትያን ድማ ምንቕቓሕ ኪኸውን ትጽልይ ኔራ። ኣብቲ ጊዜ'ቲ ስሚዝ ሓደ ካብቶም ከም በዓል ቡዝ ዝበሉ ዓበይቲ ክርስትያን መራሕቲ ኪኸውን ኢልካ ምሕሳብ ወይ ምጽላይ ኣብ ኣተሓሳስባ ጆንን ማርታን ፈጺምካ ዘይሕሰብ እዩ ኔሩ። ነገር ግን ወዶም ነቲ ንኣማኢት ዓመታት ኣብ ቤት ኣምላኽ ተዳጒኑ ዝጸነሐ ናይ ኣምላኽ ሓዊ ከም ብሓድሽ ከም ዘንድዶ ኣይፈልጡን ኔሮም።
ስድሩኡ ንስሚዝ ድኻታት እዮም ኔሮም። ኣቡኡ ንነዊሕ ሰዓታት እንዳሰርሐ ንሰበይቱን ኣርባዕተ ደቁን ይኣልይ ነበረ። ስሚዝ ገና ወዲ ሽዱሽተ ዓመት እንከሎ ካብ ንግሆ ክሳብ ምሸት ሙሉእ መዓልቲ ኣብ ሕርሻ ብምኻድ ሱሩ ዚብላዕ ተኽሊ እንዳመሓወ ንኣቡኡ ኪሕግዝ ነበሮ። እዚ ድማ ንስሚዝ ከም ኣቡኡ፡ ነዊሕን ጻዕሪ ዝሓትትን ስራሕ ብምስራሕ ጻማኻ ናይ ምርካብ ስነ-ምግባር ከም ዘማዕብል ገበሮ። ስሚዝ ወዲ ሸውዓተ ዓመት ምስ ኮነ ኣታዊ ናይታ ስድራ-ቤት እንዳ ተመሓየሸን እኹል መግቢ ኪረኽቡን ጀመሩ።
ዋላ’ኳ ወለዱ ኣመንቲ እንተ ዘይነበሩ፡ ስሚዝ ግና ናብ ኣምላኽ ናይ ምቕራብ ድሌት ኔሩዎ። ጸሎት ከመይ ከም ዝጽለይ ኣይተመሃረን፡ ነገር ግን ዝኾነ ይኹን ነገር ከድልዮ ከሎ ንኣምላኽ ይሓትትን ምርሒት ይረክብን ነበረ። ዓባዩ ብሓይሊ ኣምላኽ ትኣምን ስለ ዝነበረት ድማ ንስሚዝ ሒዛቶ ናብ ቤት ኣምላኽ ትኸይድ ነበረት። ቆልዓ ስለ ዝነበረ ድማ ኮፍ ኢሉ እቶም „ናይ ቀደም ሰባት“ የእዳዎም እንዳጣቕዑ ክስዕስዑን ብዛዕባ እቲ „ደም“ ክዝምሩን ይዕዘብ ነበረ። ወዲ ሸሞንተ ዓመት ምስ ኮነ ድማ ሓቢሩ ኪዝምረ ጀመረ። እቲ መዝሙራት ድማ „ብዛዕባ ዳግም ምውላድ ንጹር ፍልጠት“ ከም ዚረክብ ገበሮ። የሱስ ክርስቶስ ብሞቱን ትንሳኤኡን ዚገበረሉ ከስተውዕል ክኢሉ። ካብታ ጊዜ ጀሚሩ ድማ ብዛዕባ ምድሓኑ ምንም ጥርጥር ኣይነበሮን። በዚ ድማ ካብ ንእስነቱ ወንጌል እንዳ መስከረ ሰባት ናብ ጎይታ ከምጽእ ጀመረ። እታ ንመጀመርታ ግዜ መስኪሩ ናብ ጎይታ ዘምጽኣ ሰበይቲ ድማ ኣዲኡ ነበረት። ብዙሕ ከይጸነሐ ምስ ሓዉ ብሓደ ኣብ መዘምራን ናይታ ቤተ ክርስትያን ተጸንቢሮም ከገልግሉ ጀመሩ። ይኹን ደኣ እምበር፡ ኣብዚ ናይ ንእስነት ዕድሚኡ ቀጻሊ ስራሕ እንዳሰረሐ ነታ ስድራ-ቤት ኪሕግዝ ስለ ዝነበሮ፡ ናይ ትምህርቲ ዕድል ኣይረኸበን። በቲ ሽዑ ዝነበረ ስርዓት ቤተ ክርስትያን ድማ ገና ወዲ 10 ዓመት እንከሎ ናይ ተሃድሶ ስርዓት (Confirmation) ፈጺሙ። ቀሺ ናይታ ቤተ ክርስትያን ኢዱ ዘርጊሑ ምስ ጸለየሉ ድማ ንብዙሕ መዓልትታት ምስኡ ዝጸንሐ ብርቱዕ ርድኢት ህላውነት ኣምላኽ ኣጎልበቦ። ከምቲ ድሒሩ ስሚዝ ዝጸሓፎ፡ ካብቶም ምስኡ ዝተሃደሱ መንእሰያት ዋላ ሓደ'ኳ ነዚ ተሞክሮ ዝጠዓመ ኣይመስልን።
„ድሕሪ'ቲ ናይ ተሃድሶ ስርዓት ኩሎም ካልኦት መንእሰያት ከም ቀደሞም ይጻረፉን ይበኣሱን ኔሮም። በዚ ድማ እቲ ኣብ መንጎኦምን ኣብ መንጎይን ፍልልይ ከም ዝህልው ዝገበረ እንታይ ከምዝኾነ ይገርመኒ ነበረ።“
ስሚዝ ወዲ 13 ምስ ኮነ፡ ምስ ስድርኡ ካብ ሜንስተን ናብ ብራድፎርድ ብምግዓዝ ኣብ ሜቶዲስት ቤተክርስትያን (Methodist Church) ብዕምቆት ኪዋሳእ ጀመረ። መንፈሳዊ ህይወቱ እንዳዓበየን ሓድሽ ትርጉም ኪህቦ ምስ ጀመረን ድማ ንመንፈስ ኣምላኽ ዝያዳ ኪጸምኦ ጀመረ። ዋላ'ኳ ጽቡቕ ጌሩ ኬንብብ እንተ ዘይከኣለ፡ ነታ ናይ ሓዲሽ ኪዳን መጽሓፉ ኣብ ጅቡኡ ከይሓዘ ፈጺሙ ኣይወጽእን ነበረ። ብደረጃ ቤተክርስትያን ንስብከት ኪዳለው ምስተሓበረ ድማ ድሕሪ ናይ ሰለስተ ሰሙን ጾምን ጸሎትን ኣብ መድረኽ ደዪቡ ን15 ደቓይቕ ሰቢኹ። እንታይ ኢሉ ከም ዝተዛረበ ኣይዝከሮን እዩ። እታ ሓንቲ ዚዝክራ ነገር እንተሃለወት ድማ ካብ ኩሉ ሰብ ዕሙቕ ዝበለ ሓጎስን ዕልልታን ይፍልፍል ከምዝነበረ ጥራይ እዩ። ብ1875 “ሰራዊት ምድሓን” (Salvation Army) ኣብ ብራድፎርድ ምስ መጽኡ ድማ ምስኦም ተጸንቢሩ። ብዙሕ ከይጸንሐ ድማ ንሓይሊ ጾምን ጸሎትን ኪርዳእ ክኢሉ። እዞም “ሰራዊት ምድሓን” ዝበዝሕ ጊዜ ሓዳሪ ጸሎት እንዳሰርዑን እንዳጸለዩን ንምድሓን ነፍሳት ከም ቀንዲ ዕላማ ሒዞም ይጓዓዙ ኔሮም። ኣብ ሰሙናዊ ኣኼባታቶም ድማ ጎይታ ከም ዚረድኦም ብምትእምማን እንተወሓደ ካብ ሓምሳ ክሳብ ሚእቲ ነፍሳት ኪድሕኑ ኣለዎም ዝብል መደብ ይሕዙ ኔሮም። በዚ ድማ ኣብ ብራድፎርድ ኣዝዮም ብዙሓት ሰባት ንጎይታ ከም መድሓኒኦም ጌሮም ተቐቢሎም።
ስሚዝ ወዲ 17 ዓመት ምስ ኮነ ድማ ናይ ቡምባ (plumbing) ስራሕ ዚምህሮ ሓደ ናይ ኣምላኽ ሰብ ረኸበ። ብሓደ እንዳሰርሑ እንከለዉ ድማ እቲ ሰብኣይ ትርጉምን ኣገዳስንትን ጥምቀት ማይ ንስሚዝ ኣረደኦ። ነቲ ብመሰረት ቃል ኣምላኽ ዝተገልጸሉ ሓቂ ንምፍጻም ድማ ብሓጎስ ተቐቢሉ ኣብ ሓጺር ጊዜ ተጠሚቑ። ኣብዚ ጊዜ'ዚ ብተወሳኺ'ውን ብዛዕባ መልእኽቲ ዳግም ምጽኣት ክርስቶስ ተማሂሩ፡ ሽዑ ኣብ ዘመኑ ከም ዚመጽእ ብምእማን ንኹሉ ዝረኽቦ ዘበለ ሰብ ብዛዕባ ምጽኣት ጎይታ ይነግር ኔሩ። ጎይታ ብኹሉ ነገር ከም ዚረድኦ ብምትእምማን ድማ ኬገልግል ወሰነ። ናብቲ ናይ ቡምባ ሰራሕተኛ ከይዱ ስራሕ ምስ ሓተተ ድማ መጀመርታ “ንዓኻ ዝከውን ስራሕ የሎን” ኢሉ ምስ ኣፋነዎ ከም ብሓድሽ ጸዊዑ፡ „ኣባኻ ሓደ ፍልይ ዝበለ ነገር ኣሎ፡ ስቕ ኢለ ክሰደካ ኣይከኣልኩን“ ብማለት ስራሕ ሂቡዎ። ናይ ስራሕ ምልከትን ተሞክሮን ምስ ኣጥረየ ድማ ናብ ሊቨርፑል ከይዱ እንዳሰረሐ ብሓይሊ ኣምላኽ ተደሪኹ ናይታ ከተማ ህጻናት ከገልግል ጀመረ። ኣገልግሎቱ ዝሰምዑ ኣማኢት ዝጠመዩን ዝዓረቑን ቆልዑ ናብቲ ንሱ ዘገልግለሉ ናይ ስራሕ ቦታ ምውሓዝ ጀመሩ። ጽቡቕ ኣታዊታት'ኳ እንተ ነበሮ፡ ነዓይ ይጥዓመኒ ከይበለ፡ ነዞም ቆልዑ ኣብ ምኽዳንን ምዕንጋልን የውዕሎ ነበረ። ብተወሳኺ'ውን ምስ ሓደ ዓርኩ ናብ ሆስፒታላትን መራኽብን እንዳኸደ ይምስክር ነበረ። ወትሩ ሰንበት ድማ ሙሉእ መዓልቲ ብጾምን ጸሎትን ምስ ወዓለ ኣብ ነፍሲ ወከፍ ኣገልግሎቱ እንተ ወሓደ ልዕሊ ሓምሳ ሰባት ጎይታ ይቕበሉ ኔሮም። “ሰራዊት ምድሓን” ቀጻሊ እንዳ ዓደምዎ ኣብ ዘገልግለሉ ጊዜ ብዝተሰብረ መንፈስ እንዳ ነብዐ የገልግል ኔሩ። ከም ናይ በዓል ቻርልስ ስፑርግዮንን ካልኦትን ዓይነት ናይ ኣዘራርባ ክእለት ኪህልዎ ድሌት”ኳ እንተ ነበሮ፡ ንኣማኢት ሰባት ናብ መድረኽ ወጺኦም ጎይታ ክቕበሉ ዝድርኾም ዝነበረ፡ እቲ ዝነበሮ ስቡር መንፈስን ስሊኦም ዝነበሮ ቅንኣትን ከም ዝኾነ ይፍለጥ።
ኣብ ህይወት ስሚዝ ዊግልስዎርዝ፡ እታ “ፖሊ” ብዝብል ስም እትፍለጥ በዓልቲ ቤቱ ሜሪ ጄን ዓቢ ተራ ነበራ። ኣብ ህይወት ብዙሓት ዓበይቲ ኣገልገልቲ፡ እቲ ሓደ ኪሕይል ከሎ እቲ ካልእ ድማ መታን ምርድዳእ ኪህልው ዝተሓተ ተራ ይጻወት። ኣብ እንዳ ስሚዝ ዊግልስዎርዝ ግን ከምኡ ኣይኮነን፡ ፖሊ ማዕረ ሰብኣያ ሓያል፡ ነናሓንሳብ ድማ ዝሓየለት እያ። ስሚዝ ብዛዕባኣ ኪዛረብ ከሎ፡ “ኣብ ትሕቲ ኣምላኽ፡ እዚ ሕጂ ዘለኹዎ ንክኸውን ዝሓገዘትኒ ክብርቲ በዓልቲ ቤተይ እያ” ይብል።
ፖሊ ፊዘርስቶን ካብ ናይ ሜቶዲስት ስድራ-ቤት እያ መጺኣ። ምስ ዓበየት ድማ ንዝናን ተፈላጥነትን ክትብል ናብ ብራድፎርድ ከተማ ብምኻድ ኣብኡ ምንባር ጀመረት። ሓደ መዓልቲ ኣብ ማእከል ከተማ እንከላ ናይ ጥሩምባን ዓውዓውታን ድምጺን ሰሚዓ ርሕቕ ኢላ እንዳ ተዓዘበቶም ኣብ ሓደ ዝዓነወ ህንጻ በጽሔት። ኣብቲ ጊዜቲ “ሰራዊት ምድሓን” ሓድሽ ብምንባሩ ድማ ብልባ 'እዞም ዓያሹ ሰባት እንታዎት እዮም?” ብምባል ሓሰበት። ናብ ውሽጢ ኣዳራሽ ምስ ኣተዉ ድማ ተሓቢኣ ብምእታው ክትዕዘብ ጀመረት። በቲ ዝሰምዓቶ ቃል ኣምላኽ ድማ ውሽጣ ተረቲዑ ኣብ ቅድሚት ወጺኣ ተንበርኪኻ ክትጽልይ ጀመረት። ብርሃን ክርስቶስ ንልባ መሊእዎ ድማ ካብቲ ዘላቶ ዘሊላ ተንሲኣ “ሃሌሉያ! ተፈጺሙ!” ብምባል ጨደረት። እዚ ኹሉ ኪኸውን ከሎ ኣብ ጥቓኣ ኾይኑ እቲ ናይ ሓዋሩ ሰብኣያን መገላግልታን ዝኾነ መንእሰይ ስሚዝ ዊግልስዎርዝ ትኩር ኢሉ ይጥምታ ነበረ፡፡ ኣብታ ቀጺላ ዝነበረት መዓልቲ ክትምስክር ከላ ድማ ስሚዝ “እዛ ሰብ'ዚኣ ናተይ እያ” ክብል ብዉሽጡ ሓሰበ። ፖሊ ናይ ሰራዊት ምድሓን መራሒ ጀነራል ቡዝ ብዝሃባ ናይ ስልጠና ዕድል ትምህርታ ወዲኣ ከም ወንጌላዊት ክተገልግል ጀመረት። ፖሊ ኣብ መበል 22 ዓመታ ብ1882 ምስ ስሚዝ ተመርዕያ።
ድሕሪ መርዓ'ውን እንተኾነ ስሚዝ እቲ ሒዙዎ ዝነበረ ናይ ቡንባ ስራሕ እንዳ ሰረሐ ንፖሊ ናይ ወንጌላዊነት ኣገልግሎታ ክትቅጽል የተባብዓ ኔሩ። ይኹን ደኣ'ምበር ኣብታ ዝነበሩዋ ከተማ ብራድፎርድ ቤተክርስትያን ስለ ዘይነበረ ስሚዝ ጾር ኪስምዖ ጀመረ። ስለዚ ድማ ንእሽቶ ህንጻ ተኻርዮም ምግልጋል ተተሓሓዙዎ። ኣብቲ ጊዜ'ቲ ኣርባዕተ ቆልዑ ስለዝነበሩዎም ድማ ፖሊ ብቓል ከተገልግል ኮላ ስሚዝ ኣብ ገዛ ቆልዑ ይኣሊ ነበረ። ፕሮግራም ምስተወደአ ድማ ስሚዝ ኩሉ ጊዜ ናብቲ ቦታ ብምኻድ እግዚኣብሄር ዝድሕኑ ነፍሳት ኪህቦ ይጽሊ ነበረ። በቲ ናይ ሰበይቱ ኣገልግሎት ከይቀነአ “ናታ ስራሕ መርበብ ምዝርጋሕ እዩ፡ ናተይ ድማ ነቶም ዓሳታት ናብቲ መርበብ ምምጻእ እዩ። እቲ ካልኣይ ልክዕ ከምቲ ቀዳማይ ኣገዳሲ እዩ” ይብል ነበረ።
ብምኽንያት ብ1884 ዝነበረ ብርቱዕ ክረምቲ፡ ኩሉ መስመራት ማይ ተበላሽዩ ስለዝነበረ ስሚዝ ንኽልተ ዓመት ዝኣክል ጻዕቂ ስራሕ ነበሮ። ኣብዘን ናይ ጽዑቕ ስራሕን ብልጽግናን ዓመታት ስሚዝ ዝነበሮ ጾር እንዳሃሰሰን ካብ ኣገልግሎት ቤት ኣምላኽ እንዳረሓቐን ከደ። ስሚዝ ዝነበሮ ሓዊ እንዳቐሃመ ኪኸይድ ከሎ፡ ናይ ፖሊ ድማ ብኣንጻሩ እንዳደመቐ ኸደ። ሓደ ምሸት ፖሊ ካብቲ ልሙድ ሰዓታት ቁሩብ ዶንግያ ናብ ገዛ ምስ ኣተወት ድማ “ናይዚ ቤት'ዚ ዋና ኣነ እየ፡ ከምዚ እንዳ ደንጎኺ ክትኣትዊ ኣየፍቅደልክን እየ!“ ብምባል ኣጉባዕብዐ። ፖሊ ህድእ ኢላ “ሰብኣየይ ምዃንካ ይፈልጥ እየ፡ ዋናይ ግና ክርስቶስ እዩ“ ብምባል መለሰትሉ። ሽዑ ስሚዝ ሓሪቑ ደፊኡ ብናይ ድሕሪ ገዛ ማዕጾ ናብ ደገ ኣውጺኡ ብመፍትሕ ዓጽዩዋ። ነቲ ቀንዲ ኣፍ ደገ ስለዘይዓጸዎ ድማ ፖሊ እንዳሰሓቐት ዘይራ ኣተወት። ብጣዕሚ ትስሕቕ ስለዝነበረት ድማ ሕርቃኑ ረሲዑ ምስኣ ኪስሕቕ ጀመረ። ኣብዚ ጊዜ'ዚ ስሚዝ ምስትውዓል ስለዝረኸበ ነተን ዝቕጽላ ዓሰርተ መዓልትታት ብጾምን ብጸሎትን ገጽ ጎይታ ኪደሊ ወሰነ። ብሓቀኛን ልባውን ዝኾነ ንስሓ ድማ እቲ ኣቐዲሙ ዚነበሮ ህይወት ተሓደሰ። ኣብቲ ስሚዝ መንፈሳዊ ህይወቱ ዝደኸመሉ ጊዜ ፖሊ ኣዝያ ፍልጥቲ ሰባኺት እያ ኔራ። ሰብኣያ ኣብ ገዛ ኮፍ ኢሉ፡ ንሳ ድማ ኣማኢት ሰባት ናብ ክርስቶስ ከተምጽእ ዝረኣዩ ሰባት ብዙሕ ሕሹኽሹኽ ክብሉ ናይ ግድን እዩ። በዚ ድማ እቲ ዝነበራ ሓጎስ ብዙሕ ተፈቲኑ እዩ። ይኹን ደኣ'ምበር እቲ ኣብ ክርስቶስ ዝነበራ ምትእምማን ናብ ዓወት ኣብጺሕዋ። ዝበዝሕ እዋናት ሰብኣይ ኪደክም ከሎ ናብ ንስሓ (ናብ ልቡ) ትመልሶ ዘላ መሲሉዋ ሰበይቲ ንሰብኣያ ትጭቕጭቖ እያ። ይኹን ደኣ እምበር ሰብ ዚንሳሕ መንፈስ ቅዱስ ምስ ረትዖ ጥራይ እዩ። መንፈስ ቅዱስ ነቲ ሕጉስ ዝኾነ ልባ ስለ ዝሓለዎ ስሚዝ ጌግኡ ብምስትውዓል ናብ የሱስ ኪምለስ ክኢሉ። ሳላ ባህርያት በዓልቲ ቤቱ ስሚዝ ናብ ንስሓ ኪመጽእን ካብኡ ሓሊፉ'ውን ኣገልግሎቶም ዓለም ዘንቀጥቅጥ ኪኸውን ክኢሉ። እቲ ቀንዲ ዕላማ ናይ “ደጋፊት” (ወይ ደጋፊ) ድማ ንመጻምድኻ ናብ ጻውዒቱ ኪመጽእ ምድጋፍ (ምሕጋዝ) እዩ። እግዚኣብሄር ናይ መጻምድኻ ልቢ ብኸመይ ናብ ስፍራኡ ከም ዚምልስ ይፈልጥ እዩ፡፡ ጥራይ ልብኻ ይጥዓይ እምበር ነቲ ዝተረፈ ጉዳይ ንመንፈስ ቅዱስ ግደፎ። ከምዚ እንተደኣ ጌርካ ፈጺምካ ኣይክትሰዓርን ኢኻ።
ኣብ መወዳእታ 1800 ስሚዝ ንስርሑ ዘድልዮ ኣቕሑት ኪገዝእ ናብ ሊድስ ኣብ ዝኸደሉ ጊዜ ኣብ ሓደ ናይ ፈውሲ ኣገልግሎት ዝካየደሉ ቤተ ክርስትያን ተኻፊሉ። በቲ ዝተዓዘቦ ናይ ፈውሲ ኣገልግሎት ስለ ዝተመሰጠ ድማ፡ ናብ ብራድፎርድ ብምኻድ ንዝሓመሙ ዘበሉ ሰባት ናይ ትራንስፖርት ገንዘብ እንዳ ሓገዘ ናብ ሊድስ ከም ዝኸዱ ገበረ። ድሒሩ በዓልቲ ቤቱ ብዛዕባ'ዚ ፈውሲ ምስ ሰምዔት ድማ፡ ንሳ'ውን ፈውሲ የድልያ ስለ ዝነበረ ምስኡ ሓቢራ ናብ ሊድስ ከደት። ሽዑ መዓልቲ ተጸልዩላ ድማ ብቕጽበት ካብ ሕማማ ሓወየት። ብድሕሪ'ዚ ድማ ኣብ ብራድፎርድ ብትብዓት ከገልግሉ ምስ ጀመሩ እታ ማሕበር እንዳዓበየት ስለ ዝኸደት፡ ካልእ ዓቢ ኣዳራሽ ተኻርዮም፡ ኣብ ውሽጡ (ብድሕሪ ቱልፒት) “ኣነ እግዚኣብሄር ፈዋሲኻ እየ“ ዝብል ዓቢ ጽሑፍ ገበሩ። ይኹን ደኣ እምበር ንገዛእ ርእሱ ስሚዝ ኣብ ህይወቱ ፈውሲ ዝተሞከረ ኣብ መጀመርታ 1900 እዩ። ካብ ንእስነቱ ጀሚሩ ዘሳቕዮ ናይ ኦሞሮድዮ ሕማም ስለ ዝነበሮ፡ ንሓደ ክበጽሖም ዝመጸ ኣገልጋሊ ኣማኺርዎ፡ እዚ ሕማም ብመለኮታዊ መገዲ ከምዝሓዊ ብእምነት ተሰማሚዖም እቲ ሓው ጸልዩሉ፡፡ ክሳብ'ታ ሰዓት እቲኣ ስሚዝ መዓልታዊ ጨው ጌሩ እንዳ ሓጸቦ ይካየድ ኔሩ። ካብታ መዓልቲ ጀሚሩ ብእምነት ነቲ ጨው ገዲፉዎ፡ ካብቲ ሕማም ድማ ንሓዋሩ ተገላገለ። ነዚ ናይ ፈውሲ ኣገልግሎት ሙሉእ ኣቓልቦ ብምሃብ ድማ ንዝሓመሙ ዘበሉ ቀጻሊ ገንዘባዊ ሓገዝ እንዳገበረ ናብ ሊድስ ሒዙዎም ይኸይድ ነበረ። ንሕሙማትን ንሽጉራትን ብዝነበሮ ዓቢ ምድንጋጽ ይፍለጥ ነበረ። ይኹን ደኣ እምበር እቲ ኣብ ሊድስ ዝፍውስ ኣምላክ ኣብ ብራድፎርድ ድማ ክፍውስ ከም ዝኽእል ብዘይምስትውዓሉ፡ ቀጻሊ ብዙሓት ሕሙማት ሒዙ ናብ ሊድስ ክመጽእ ዝተዓዘቡዎ ገለ ናይ ሊድስ ኣገልገልቲ ይስሕቑ ነበሩ።
ስሚዝ ቁሩብ ምትብባዕ ከም ዘድልዮ ዝተዓዘቡ ናይ ሊድስ ናይ ፈውሲ ኣገልገልቲ ኣብታ ትቕጽል ናይ ኣገልግሎት መዓልቲ ነዓታቶም ተኪኡ ንኸገልግል ዓደሙዎ። ዋላኳ ስሚዝ ድሕርሕር እንተበለ እቶም ኣገልገልቲ ኣተባቢዖሞ ንኸገልግል ተሰማምዐ። መዓልቲ ኣኺሉ ቃል ኣምላኽ ኣካፊሉ ምስ ወደአ፡ ንኽጽለየሎም ዓሰርተ ሓሙሽተ ሰባት ናብ ቅድሚት ወጺኦም። ሓደ ብኽልተ ምርኩዝ ተደጊፉ ዝመጸ ሰብ ስሚዝ ምስ ጸለየሉ ብቕጽበት ስለ ዝሓወየ ምርኩዙ ደርብዩ ኣብ ኩሉ ቦታታት ኪጎይይን ኪዘልልን ጀመረ። ካብ ስሚዝ ንላዕሊ ዝተገረመ ዋላ ሓደኳ ኣይነበረን። ካብዛ ኣገልግሎት ንደሓር ስሚዝ ብዙሕ ናይ ኣገልግሎት ኣፍደገ ተኸፊቱሉ፡ ንሱ'ውን ኣብ ብራድፎርድ ናይ ፈውሲ ኣገልግሎት ከም ዝጅምር ብወግዒ ኣፍለጠ። ኣብታ ቀዳመይቲ ምሸት ድማ ዓሰርተ ክልተ ሰባት ክጽለየሎም ወጺኦም፡ ነፍስወከፎም ድማ ተፈዊሶም። ካብኣቶም ሓንቲ ብርቱዕ ሕበጥ ዝነበራ ሰበይቲ ብእምነት ፈውሳ ተቐቢላ ንገዛኣ ምስ ከደት፡ ንጽባሒቱ ሙሉእ ብሙሉእ ከም ዝሓወየት ኣፍለጠት። ብዙሕ ከይጸነሐ ንስሚዝ ሓደ በዳሂ ዝኾነ ኩነታት ኣጋጠሞ። ሰይቲ ሓደ ውፉይ ዝኾነ ዓርኩ ኣዝያ ብምሕማማ፡ ሓኻይም ሽዑ መዓልቲ ከም እትመውት ኣመቱ። ሰብኣያ'ውን ክትሓውይ እያ ዝብል እምነት ኣይነበሮን። ስለ'ዛ ስድራ-ቤት ዓቢ ድንጋጽ ስለ ዝተሰምዖ፡ ንሓደ ኣብ ብራድፎርድ ሓድሽ ቤተ ክርስትያን ዝኸፍት ዝነበረ ኣገልጋሊ ብሓባር ከይዶም ክጽልዩላ ሓተቶ፡ ነገር ግን እቲ ኣገልጋሊ ፍቓደኛ ኣይነበረን። ብድሕሪኡ ንሓደ ብኣጸላልያኡ ፍሉጥ ዝኾነ ዓርኩ ሓቲቱዎ ፍቓደኛ ስለ ዝነበረ፡ ክጽልዩላ ናብታ ሰበይቲ ብሓባር ከዱ። ኣብ ጎኑ ምስኡ ኮይኑ ዝጽሊ ሰብ ብምህላዉ ተተባቢዑ ድማ ናብቲ ገዛ እትው ምስ በሉ ነቲ ዓርኩ ምጽላይ ክጅምር ኣተባብዖ። እቲ ዓርኩ ግና እታ ሰበይቲ ኣዝያ ከም ዝደኸመት ምስ ተዓዘበ፡ ስለ'ታ ሰበይቲ ዘይኮነስ ስለ እቶም ገዲፋቶም እትኸይድ ስድራ ምጽላይ ጀመረ። እቲ ጸሎት ኣሉታውን ካብቲ ዝኸዱሉ ዕላማ ወጻኢ ስለ ዝነበረ ድማ ስሚዝ ንዓርኩ ምጽላይ ከቋርጽ ተዛረቦ። ጸሎት ኣንዊሑ፡ ምቁራጽ ምስ ኣበዮ ድማ ክሳብ ኣብ ጽርግያ ዝስማዕ ብዓውታ “ጎይታ ነዚ ሰብ ጠጠው ኣብሎ!“ ብምባል ጨደረ። ብድሕሪኡ ዘይቲ ዝሓዘት ጥርሙዝ ካብ ጅቡኡ ኣውጺኡ ብሙሉኡ ኣብታ ሰበይቲ ብስም የሱስ ኣፍሰሶ። ኣብ ጥቓኣ ደው ኢሉ ድማ ንመጀመርታ ጊዚኡ ራእይ ረኣየ፡ “ብኡ ንብኡ ጎይታ የሱስ መጺኡ። ዓይነይ ኣፍጢጠ ክርእዮ ጀመርኩ። የሱስ ድማ ፍሽኽ ኢሉ ናባይ ገጹ ጠመተ፡፡ . . . እቲ ራእይ፡ እቲ ኣዝዩ ጽቡቕን ባህ ዘብልን ፍሽኽታ የሱስ፡ ፈጺሙ ካባይ ተፈልዩ ኣይፈልጥን፡፡“ እቲ ራእይ ምስ ተወደአ ድማ ሽዑ ንሽዑ እታ ሰበይት ሓድሽ ህይወት ተመሊኣ ኣብ ዓራታ ኮፍ በለት። ብድሕሪ እዚ ኩነት ድማ ብዙሓት ቆልዑ ወሊዳ፡ ብድሕሪ ሰብኣያ ተፋነወት።
እቲ ካልእ ናይ ስሚዝ ናይ ሞትን ሕይወትን ተሞክሮ ኣብ ናይ ገዛእ ርእሱ ህይወት ነበረ። ሓደ መዓልቲ ኣዝዩ ብርቱዕ ቃንዛ ስለ ዝነበሮ ኣብ ዓራቱ ደቂሱ ነበረ። ኣቐዲሙ ምስ በዓልቲ ቤቱ ኣብ ገዝኦም ዝኾነ ይኹን መድሃኒት ንኸይጥቀሙ ተሰማሚዖም ስለ ዝነበሩ፡ ንህይወቱ ኣብ ኢድ ኣምላኽ ገደፋ። እታ ስድራ ሙሉእ ለይቲ'ኳ ክትጽልይ እንተ ሓደረት፡ ስሚዝ ዋላ ሓንቲ ምምሕያሽ ኣየርኣየን። ኣዝዩ እንዳ ደኸመ ስለ ዝኸደ ድማ ንሰበይቱ፡ “ናብ ገዛ ዝፋነወሉ ናይ መወዳእታ ጻውዒት ይመስለኒ፡ ርእስኺ ንምክልኻል ዝኣክል ሕጂ ሓኪም ክትጽውዒ ኣለኪ“ በላ። ፖሊ ናይ መወዳእታ ሰዓት ከም ዝበጸሐ ብምእማን፡ ብዝተሰበረ ልቢ ሓኪም ንክትጽውዕ ወጸት። ሓኪም መጺኡ ምስ ረኣዮ ድማ ሕማሙ ቤንትሸተ (appendicitis) ከም ዝኾነን፡ እቲ ሕማም ከይተፈለጠ ነዊሕ ጊዜ ዝጸነሐ ብምዃኑ፡ ዋላ ብመጥባሕቲ'ውን እንተኾነ ክሓዊ ከም ዘይክእል ሓበረ። እቲ ሓኪም ክወጽእ ከሎ ሓንቲ ዓባይ ሰበይትን ሓደ መንእሰይን ናብ ናይ ስሚዝ ክፍሊ ኣተዉ። እታ ሰበይቲ ብናይ እምነት ጸሎት ትኣምንን፡ ኩሉ ሕማም ድማ ካብ ሰይጣን ከም ዝኾነ ትኣምን ነበረት። እንዳ ጸለየት ኮላ ድማ እቲ መንእሰይ ናብ ናይ ስሚዝ ዓራት ደዪቡ፡ ኣእዳዉ ኣብ ልዕሊ ስሚዝ ብምግባር፡ “ሰይጣን፡ ብስም የሱስ ውጻእ!“ ብማለት ጨደረ። ስሚዝ ኣዝዩ ክሳብ ዝግረም፡ ሽዑ ንሽዑ “እቲ ሰይጣን“ ወጺኡ፡ ኩሉ እቲ ስሚዝ ዝስሞዖ ዝነበረ ቃንዛ ድማ ጠፊኡ። ፈውሱ መታን ኪጸንዓሉ ከም ብሓድሽ ምስ ጸለዩሉ ድማ ካብ ዓራቱ ተንሲኡ ክዳኑ ተኸደነ። ናብ ምድሪ ቤት፡ ናብ ሰበይቱ ብምካድ ድማ፡ “ኣነ ተፈዊሰ እየ፡ እንታይ ስራሕ ኣሎ?“ በላ። ኩሉ እቲ ዛንታ ብተመስጦ ሰሚዓ ምስ ወደአት ከኣ ዝስራሕ ሃበቶ'ሞ ወጸት። ካብታ ሰዓት ጀሚሩ ናይ ቡምባ ስርሑ ቀጸለ፡ ሕማም ቤንትሸተ'ውን ፈጺሙ ተላዒሉዎ ኣይፈልጥን።
ብ1907 ድማ ኣብ ህይወት ስሚዝ ዊግልስዎርዝ ካልእ መቐይሮ ህይወት ዝኾነ ነገር መጸ። ኣብ ሳንደርላንድ ዝተበሃለ ቦታ ገለ ጉጅለ ሰባት “ብመንፈስ ቅዱስ ከም ዝተጠምቁን፡ ብኻልእ ቋንቋ ከም ዝዛረቡን“ ሰመዐ። ስለዚ ድማ ንሱ'ውን ነዚ ነገር ክሙከሮ ደለየ። ክሳብ እታ ጊዜ እቲኣ ብመንፈስ ቅዱስ ተጠሚቐ እየ ኢሉ ይኣምን ነበረ። በቲ ኣቐዲሙ ዝነበረ ጊዜ ናይ መንፈስ ቅዱስ ጥምቀት ንቕድስና ዝምልከት እዩ ዝብል ርድኢት ስለ ዝነበረ፡ ስሚዝ ድማ ኣብቲ ፈለማ ብርድኢት ምስ ጎይታ ኪመላለስ ዝጀመረሉ ጊዜ ንዓሰርተ መዓልቲታት ጾምን ጸሎትን ወሲዱ ብንስሓ ናብ ኣምላኽ ብምቕራቡ፡ ብመንፈስ ቅዱስ ከም ዝተጠመቐ ይኣምን ነበረ። ነቶም ኣብ ሳንደርላንድ ዘለዉ ኣዕሩኽቱ ብዛዕባ ብልሳን ምዝራብ ደብዳቤ ምስ ጸሓፈሎም፡ “ካብ'ዞም ሰባት ረሓቕ፡ ኣጋንንቲ እዮም ዝቕበሉ ዘለዉ“ ብምባል ኣጠንቀቑዎ። ኮይኑ ግን ናብ ሳንደርላንድ ከይዱ ምስቶም ኣዕሩኽቱ ብዛዕባ'ዚ ጉዳይ ምስ ጸለየን ምስ ተዘራረበን፡ ኣብቲ ቦታ መንፈሳዊ ድርቀት ከም ዘሎ ተዓዘበ። “ካብ ብራድፎርድ ናብዚ ቦታ'ዚ ዝመጻእኩ፡ ነቲ ብመዓልቲ ጴንጤቆስጤ ዝነበረ ናይ ብቋንቋታት ምዝራብ ተሞክሮ ደልየ እየ“ ብማለት ነቲ ኣኼባ ብተደጋጋሚ የቋርጾ ስለ ዝነበረ፡ ንበይኑ ኣብ ደገ ፍልይ ኣቢሎም ክሳብ ዝግስጽዎ ኮነ። ስሚዝ ኣብ ህይወቱ ናይ መንፈስ ቅዱስ ጥምቀት ኪሙከር ስለ ዝደለየ ድማ ናብቲ ኣብ ከባቢኦም ዝርከብ ናይ ሰራዊት ምድሓን (Salvation Army) ህንጻ ከደ። እንዳ ጸለየ ከሎ ብሓይሊ ኣምላኽ ሰለስተ ጊዜ ኣብ ምድሪ ወደቐ። ነገር ግን ንኣርባዕተ መዓልትታት ዝኣክል ብኻልእ ቋንቋ ኪዛረብ ኣብ ቅድሚ ኣምላኽ ቀሪቡ ክነሱ ስለ ዘይኮነሉ፡ ተስፋ ብምቑራጽ ናብ ብራድፎርድ ኪምለስ ወሰነ። ቅድሚ ምብጋሱ ንሰይቲ ቀሺ ንኽፋነዋ ናብ ቤት ክህነት ከደ። ብቋንቋታት ከይተዛረበ ናብ ቦቱኡ ይምለስ ከም ዘሎ ምስ ሓበራ፡ ንሳ ድማ ቋንቋ ዘይኮነስ ጥምቀት'ዩ ዘድልየካ ብማለት መለሰትሉ። ሽዑ ኢዳ ኣንቢራ ክትጽልየሉ ስለ ዝሓተታ፡ ቅልል ዝበለ ሓይሊ ዘለዎ ጸሎት ጸልያትሉ ካብቲ ክፍሊ ወጸት። ሽዑ ሓዊ ኣምላኽ ኣብቲ ክፍሊ መሊኡ፡ ብሓይልን ክብርን ኣምላኽ ኣዕለቕሊቑ፡ ባዶ መስቀልን የሱስ ድማ ኣብ የማን ኣቦ ከቢሩን ራእይ ረኣየ። ስሚዝ ብኣምልኾን ምስጋናን መሊኡ፡ ብሓድሽ ቋንቋ ኪዛረብ ጀመረ። ዋላኳ ኣቐዲሙ ቅብኣት ተቐቢሉ እንተ ነበረ፡ ሕጂ ግና ከምቲ ብመዓልቲ ጴንጤቆስጤ ብመንፈስ ቅዱስ ከም ዝተጠመቐ ኣስተውዓለ። ናብ ቦቱኡ ምስ ተመለሰ፡ ከምቲ ዝተጸበዮ ተቓውሞ ኣጋጠሞ። እትው ምስ በለ ፖሊ፡ “ኣነ ድማ ከምቲ ናትካ ብመንፈስ ቅዱስ ከም ዝተጠመቕኩ ክትፈልጥ እደልይ እየ፡ ነገር ግን ብቋንቋታት ኣይዛረብን እየ። . . . ሰንበት ክትሰብኽ ኢኻ፡ ኣነ ድማ እንታይ ከም ዝኸውን ክዕዘብ እየ“ በለቶ። ከምቲ ዝበለቶ ሰንበት መዓልቲ ፖሊ ኣብ ድሕሪት ኮፍ በለት። ስሚዝ ናብ ፑልፒት ምስ ደየበ ድማ ጎይታ ትንቢት ኢሳያስ 61፡1-3 ዘሎ ሃቦ። ስሚዝ ብትብዓትን ብብርቱዕ ሓይልን ኪሰብኽ ምስ ረኣየቶ ድማ፡ ፖሊ ተደኒቓ ብውሽጣ “ጎይታ፡ እዚ እቲ ናተይ ስሚዝ ኣይኮነን! ናተይ ስሚዝ ኣይኮነን!“ እንዳበለት ትከታተል ነበረት። ኣብ መወዳእታ እቲ ስብከት፡ ሓደ ሰብ ካብ ኮፍ መበሊኡ ተንሲኡ፡ “ኣነ ድማ ብመንፈስ ቅዱስ ክጥመቕ እደልይ እየ“ ኢሉ ኮፍ ክብል ከሎ ሰድያኡ ስሒቱ ኣብ ምድሪ ወደቐ። ንስሚዝ ዓቢ ወዱ'ውን ብተመሳሳሊ ተዛሪቡ ኮፍ ክብል ከሎ ሰድያኡ ስሒቱ ኣብ ምድሪ ወደቐ። ኣብ ውሽጢ ሓጺር ጊዜ ዓሰርተ ሓደ ሰባት ኣብ ምድሪ ወዲቖም ብመንፈስ ይስሕቑ ነበሩ። ኣምላኽ መንፈሱ ስለ ዘፍሰሰ ድማ ብሙሉኡ እቲ ጉባኤ ብመንፈስ ይስሕቕ ነበረ። እዚ ኣብ ብራድፎርድ እቲ ቀዳማይ ተሞክሮ ክኸውን ከሎ፡ ኣብተን ዳሕረዎት ናይ ኣገልግሎት መዓልቲታት ድማ ኣማኢት ሰባት ብመንፈስ ቅዱስ ተጠሚቖም ብሓድሽ ቋንቋ ተዛረቡ። ፖሊ ብመንፈስ ቅዱስ ምስ ተጠምቀት ድማ፡ ካብ ብዙሕ ክፍሊታት ናይታ ሃገር ናይ ኣገልግሎት ጻውዒት ክውሕዝ ስለ ዝጀመረ፡ ክልቲኦም ብሓባር ናብ ብዙሕ ቦታታት እንዳኸዱ ኣገልገሉ። ኣብ ዝኸዱዎ ዘበለ ድማ ክብሪ ኣምላኽ ምስኦም ስለ ዝነበረ ሰባት ብብርቱዕ ርትዒ ይንስሑ ነበሩ።
ኣብተን ዝቕጽላ መዓልትታት ስሚዝ ናይ ቀጻሊ ጾምን ጸሎትን ልምዲ ኣማዕበለ። ንሕሙማት ንኽጽልየሎም ካብ ርሑቕን ቀረባን ቦታታት ደብዳቤ ክውሕዘሉ ስለ ዝጀመረ፡ ኣብ ኩሉ ዝተሓተቶ ቦታ ይኸይድን የገልግልን ነበረ። ብምኽንያት ጻዕቂ ኣገልግሎት፡ ናይ ቡምባ ስርሑ ይደናጎይ ስለ ዝነበረ ድማ ዓማዊሉ ናብ ካልእ ሰራሕተኛ ምኻድ ጀመሩ። ሓደ ጊዜ ንገዝኡ ምስ ተመለሰ ስራሕ ዝሒሉ፡ ሓንቲ መበለት ሰበይቲ ጥራይ ኣማራጺ ስኢና ከዐርየላ ትጽበዮ ስለ ዝነበረት፡ ተቐላጢፉ ናብ ገዛኣ ኸደ። ነቲ ዝተበላሸወ ቱቦታት ማይን ጽገና ዘድልዮ ቦሎፎንን ኣዓርዩ ምስ ወድአ ድማ፡ እታ ሰበይቲ ክንደይ ከም እትኸፍሎ ምስ ሓተተቶ፡ “እዚ ንጎይታ ዘቕርቦ ናይ መጨረስታ ናይ ስርሐይ ውህበት እዩ“ ብማለት ዝኾነ ክፍሊት ከይተቐበለ ንገዝኡ ተመልሰ። ብኸምዚ ድማ ነቲ ዝነበሮ ስራሕ ብምዕጻው ናይ ሙሉእ ጊዜ ኣገልግሎት ጀመረ። ዘይ ከምቲ ዝሰምዖ ዝነበረ ናይ ኣገልገልቲ ናይ ድኽነት ዛንታ፡ ንጎይታ ብእሙንነት እንተ ደኣ ኣገልጊሉ፡ ጎይታ ድማ ብኹሉ ዘድልዮ ዘበለ ከም ዝድግፎ ሙሉእ ምትእምማን ነበሮ። ምስ ኣምላኽ ብዝነበሮ ዕርክነት ብምትእምማን ድማ፡ “ዝኣረገ ጫማ ይኹን ኣብ ብርኩ ዝተቐደ ስረ ፈጺመ ክኽደን የብለይን። ካብዞም ነገራት ሓደ'ኳ እንተ ጎዲሉኒ፡ ናብ ናይ ቀደም ስርሐይ ክምለስ እየ ብማለት ንጎይታ ተዛረብኩዎ።“ ኣብ ኩሉ ናይ ኣገልግሎት ዘመኑ ኣምላኽ ብዘድልዮ ዘበለ ኩሉ ስለ ዝደገፎ ድማ ናብ ናይ ቀደም ስርሑ ፈጺሙ ኣይተመለሰን።
ስሚዝ ናብ ስኮትላንድ ኪኸይድ ባቡር እንዳ ተጸበየ እንከሎ፡ ኣብ ህይወቱ ኣዝዩ ዘሕዝን ዜና በጸሖ። ፖሊ ብሕማም ልቢ ኣብ ሕማቕ ኩነታት ከም እትርከብ ተሓቢሩ ናብ ገዛ ምስ ተመለሰ ድማ ድሮ መይታ ጸንሓቶ። ሽዑ ስሚዝ ነቲ ናይ ሞት መንፈስ ገሲጹ ንሓጺር ጊዜ ካብ ሞት ከም እትትንስእ ገበረ፡፡ “ኣብዛ ሰዓት እዚኣ፡ ናባይ ናብ ገዛ ክወስዳ እደልይ እየ“ ብማለት ጎይታ ተዛረቦ። ስለዚ ድማ ብዝተሰብረ ልቢ ነታ ንነዊሕ ዓመታት ዘፍቀራ በዓልቲ ቤቱ ምስ ጎይታ ንኽትከውን ፈነዋ። ፖሊ ዊግልስዎርዝ ክሳብ'ታ ናይ መወዳእታ ሰዓት ዕለተ ሞታ (1 ጥሪ 1913) ንጎይታ ኣገልጊላ። ድሕሪ ሞት ፖሊ ድማ ስሚዝ ንጎይታ ዕጽፊ መንፈስ ኪህቦ ለመኖ፡፡ ካብቲ ጊዜ ጀሚሩ ድማ ብዝተዓጻጸፈ ሓይሊ ምግልጋል ቀጸለ። ብዙሕ ከይጸነሐ ድማ ምስ ጓሉን ሰብኣይ ጓሉን ብምዃን ናብ ብዙሕ ዓድታት እንዳ ተጓዓዘ ከገልግል ጀመረ። ኣብቲ ጊዜ'ቲ ኣብ ብሪጣንያ ሃይማኖታዊ ዜናታት ምቕራብ ልሙድ ኣይነበረን፡፡ ይኹን እምበር The Daily Mirror ዝተበሃለት ጋዜጣ ንናይ ዊግልስዎርዝ ኣገልግሎት ብኣርባዕተ ስእሊታት ኣሰንያ ኣብ ቀዳማይ ገጽ ኣቃለሐት። እታ ጋዜጣ ኣዝያ ተፈታዊትን ብብዝሒ ትንበብ ስለ ዝነበረትን፡ ኣብ ኣገልግሎቱ ሰባት ብብዝሒ ክውሕዙ ጀመሩ። ንእምነት ብዝምልከት ዓሚቕ ምግላጽ ስለ ዝነበሮ ድማ፡ እቲ ኣዝዩ ተሪር እዩ ዝተበሃለ ልቢ ከይተረፈ መኺኹ ናብ ፍቕሪ የሱስ ይቕየር ነበረ። ናይ ስሚዝ መምርሒ “እመን ጥራይ“ እዩ ኔሩ። ኣምላኽ ብፍሉያት ሰባት ጥራይ እዩ ዝሰርሕ ዝብል እምነት ኣይነበሮን። “ሓቀኛ እምነት፡ ኣምላኽ ንሚልዮናት ሰባት ሓሊፉ (ገዲፉ) ነዓኻ ከም ዝቐብኣካ ናይ ምግባር ክእለት ኣለዎ“ ብማለት ቀጻሊ ይዛረብ ነበረ። ብዙሓት መጻሕፍቲ ንምስጢር ሓይሊ ዊግልስዎርዝ ንምርካብ ተጻሒፎም ኣለዉ፡ እቲ መልሲ ግን ቀሊል እዩ። እቲ ዝነበሮ ዓቢ እምነት ካብቲ ምስ የሱስ ዝነበሮ ሕብረት ዝመንጨወ ኢዩ። ካብቲ ምስ ኣምላኽ ዝነበሮ ርክብ፡ ንኹሉ ዘጋጥሞ ኩነታት ዝኸውን መልሲ ይመጽእ ኔሩ። ኣምላኽ ፍሉያት ሰባት የብሉን፡ ንሱ ብዝኣምን ዘበለ ይሰርሕ እዩ። በቲ ዝነበሮ መትከል ብዙሕ ተቓውሞ እንተ ኣጋጠሞ'ኳ፡ ስሚዝ ስለ'ቶም ዝቃወምዎ ካብ ምድንጋጽ ሓሊፉ ካብ እምነቱ ፈጺሙ ፍንትት ኣይበለን። “በቲ ዝርእዮን ዝሰምዖን ዘይኮንኩስ በቲ ዝኣምኖ እየ ዝምራሕ“ ይብል ኔሩ።
መንፈስ ቅዱስ ንስሚዝ ዝተፈላለየ ደረጃታት እምነት ክምህሮ ጀመረ። ብመጀመርታ ደረጃ ድማ እምነት ኣብ ካልኦት ሰባት ክፍጠር ከም ዝኽእል መሃሮ። ነዚ ኣብነት ዝኾነና፡ ሓደ ቆልዓ ኣዝዩ ስለ ዝሓመመ፡ ስድሩኡ ስሚዝ ንኽጽልየሉ መልእኽቲ ሰደዱ። ኮይኑ ግን ስሚዝ ኣብቲ ቦታ ምስ በጸሐ፡ ነቲ ቆልዓ ኣዲኡ ኣብ ኣፍ ደገ ተቐቢላ “ዶንጊኻ ኢኻ መጺእካ፡ ሕጂ ዝግበር ነገር የሎን“ በለቶ። ስሚዝ ግና “ኣምላኽ ኣብ ዝኾነ ይኹን ቦታ ዶንግዩ (ጊዚኡ ምስ ሓለፈ) ሰዲዱኒ ኣይፈልጥን እዩ“ ብማለት መለሰላ። እቲ ቆልዓ ኣዝዩ ሓሚሙ ስለ ዝነበረ፡ ስድሩኡ ክሓዊ እዩ ዝብል እምነት ኣይነበሮምን። ቅድሚ ነዚ ቆልዓ ምጽላዩ፡ ስሚዝ ኣብ ሓደ ናይቲ ከባቢ ቤተ ክርስትያን ኣብ ዝካየድ ምትእትታው ቃል ኪዳን ኪርከብ ስለ ዝነበሮ፡ ነቶም ስድራ ሕጂ ክምለስ እየ'ሞ እግዚኣብሄር ብድንቂ ነዚ ቆልዓ ስለ ዝበጽሖ ክዳውንቱ ኣዳሊኹምሉ ጽንሑኒ ብማለት ከደ። እቶም ስድራ ግና ክሓዊ እዩ ዝብል እምነት ስለ ዘይነበሮም፡ ስሚዝ ክሳብ ዝምለስ ዝተበሃሉዎ ከይገበሩ ጸኒሖም። ኮይኑ ግን ብርግጽ ማለቱ ኮይኑ ይዛረቦም ከም ዘሎ ምስ ተረዱኡ ተቐላጢፎም ናይቲ ቆልዓ ክዳውንቲ ኣምጽኡ። ሽዑ ነታ ክፍሊ ዓጽዩ፡ ነቲ ተስፋ ዘይነበሮ ቆልዓ ካብቲ ቅድሚ ሕጂ ዝተለማመዶ ፍልይ ዝበለ ነገር ከም ዝፍጸም ተዛረቦ። “ኣእዳወይ ኣብ ልዕሌኻ ምስ ገበርኩ፡ ኣነ ጠጠው ምባል ክሳብ ዝስእን ክብሪ ኣምላኽ ነዚ ቦታ ኪመልኦ እዩ። ኣነ ካብቲ ክብሪ ኣምላኽ ዝተላዕለ ኣብ ምድሪ ኽወድቕ እየ““ በሎ። ነቲ ቆልዓ ብኢዱ ትንክፍ ምስ ኣበሎ ድማ ክብሪ ኣምላኽ ነቲ ቦታ መልኦ፡ ካብቲ ሓይሊ ኣምላኽ ዝተላዕለ ኸኣ ስሚዝ ካብቲ ዝወደቖ ክትንስእ ኣይከኣለን። እቲ ቆልዓ ግን ሽዑ ንሽዑ ብዓውታ “ጎይታ፡ እዚ ዝኾነ ንኽብርኻ እዩ!“ ምባል ጀመረ። ተንሲኡ ክዳኑ ተኸዲኑ ድማ ማዕጾ ብምኽፋት “ባባ፡ ኣምላኸ ኣሕውዩኒ! ኣነ ሓውየ እየ!“ በለ። ክብሪ ኣምላኽ ነቲ ቦታ ስለ ዝመልኦ ድማ ኣቡኡን ኣዲኡን ከይተረፉ ኣብ ምድሪ ወደቑ። በዚ ዝኣክል ድማ ኣብታ ከተማ ዓቢ ምንቕቃሕ ኮነ። ኣብታ መዓልቲ ስሚዝ ብኣንብሮተ ኢድ ከመይ ጌርካ እምነት ክመሓላልፍ ከም እትኽእል ተመሃረ። ሓድሽ ደረጃታት እምነት ስለ ዝተመሃረ ድማ ካብታ መዓልቲ ንደሓር ኩሉ ኣገልግሎቱ ካብቲ ኣቐዲሙ ዝነበሮ ተሞክሮ ዝተፈለየ ኮነ።
ምስ ኣምላኽ ብዝነበሮ ጥቡቕ ርክብ ድማ መጽሓፍ ቅዱስ ከንብብ ከሎ እቶም ካብ ኣምላኽ ገለ ነገር ዝተቐበሉ ሰባት ውጽኢት መታን ክረኽቡ ብመሰረት ቃል ኣምላኽ ናይ እምነት ስጉምቲ ዝወሰዱ ሰባት ምዃኖም ተረደአ። ስለዚ ድማ ኣብ ኣገልግሎቱ፡ “ሓደ ስጉምቲ ንቕድሚት እንተ መጺእኩም ኣምላኽ ክባርኸኩም እዩ፡ ዝያዳ እንተ ተንቀሳቒስኩም ከኣ ዝያዳ ክባርኸኩም እዩ፡ ናብዚ መድረኽ እንተ መጺእኩም ድማ ክንጽልየልኩም ኢና፡ ኣምላኽ ከኣ ዘድልየኩም ዘበለ ክመልኣልኩም እዩ“ ይብል ነበረ። ነቶም ናይ እምነት ስጉምቲ ምውሳድ ዝኣብዩ ወይ ዝወላወሉ ሰባት ድማ የተባብዖምን ምስኦም ኮይኑ ይድርኾምን ነበረ። ንኣብነት ኣብ ኣሪዞና ኣብ ዝተኻየደ ፕሮግራም፡ ሓንቲ ቱበርኩሎስስ ዝሓመመት ሰበይቲ ንጻውዒቱ ተኣዚዛ ናብ ቅድሚት ምስ ወጸአት፡ “ሕጂ ኣነ ክጽልየልኪ እየ፡ ንስኺ ድማ ኣብዚ ክፍሊ ክትጎይዪ ኢኺ“ በላ። ሽዑ ምስ ጸለየላ “ጉየዪ ኣንቲ ሰበይቲ!፡ ጉየዪ!“ በላ። እታ ሰበይቲ ከኣ “ኣይክእልን እየ፡ ኣይኮነን"ዶ ክጎዪ ደው ክብል ከማን ብጣዕሚ እየ ዝሽገር“ በለቶ። “ኣይትመልስለይ! ጥራይ ከምቲ ዝበልኩኺ ግበሪ!“ በላ። ምስ ተወላወለት ከኣ ካብ መድረኽ ዘሊሉ ወሪዱ ኢዳ ብምሓዝ ክጎዪ ጀመረ። ኣብ መጀመርታ ተደጊፋቶ ክትጎዪ ጸኒሓ፡ ብድሕሪኡ ግን ብልዑል ፍጥነት ምጉያይ ቀጸለት። ሓደ ሓደ ጊዜ ድማ ስሚዝ ኣብ ኣግልግሎቱ ፍልይ ዝበለ ናይ እምነት ስጉምቲ ይወስድ ኔሩ። ሓደ ጊዜ ብሉጽ ድግስ ኣዳልዩ ንጥሙያት፡ ልሙሳትን ሓንካሳትን ዓዲሙ ኣብልዖም፡፡ ቅድሚ ምፍናዎም ከኣ “ሎሚ ኣዘናጊዕናኩም ኣለና፡፡ ኣብ ዝመጽእ ቀዳም ድማ ካልእ ኣኼባ ክህልወና እዩ። ንስኻትኩም ንነዊሕ ጊዜ ዝተሳቐኹም፡ ብዓረብያ ክትጓዓዙ ዝጸናሕኩም፡ ዝነበረኩም ኩሉ ገንዘብ ኣብ ሕክምና ዝወዳእኩም፡ ነቲ ሎሚ መዓልቲ ብስም የሱስ ዝኾነልኩም ሓርነት ብምምስካር ብተራኹም ክተዘናግዑና ኢኹም“ ምስ በሎም፡ “ክሓዊ ዝደሊ መን ኣሎ“ በሎም። ነዚ ሕቶ ደኣ'ሞ መን ክነጽጎ? ሓንቲ ብዓረብያ ትኸይድ ዝነበረት ሰበይቲ ናብ ገዛኣ ብእግራ ከደት፡ ሓደ ንዓሰርተ ሸሞንተ ዓመት ዝኣክል ብዘውድቕ ሕማም ዝተሳቐየ ሰብኣይ ሽዑ ንሽዑ ሓውዩ ኣብ ውሽጢ ክልተ ሰሙን ስራሕ ጀሚሩ። ሓደ ኣብ ሰብነቱ ሓጺን ተጌሩሉ ዘመጸ ቆልዓ ድማ “ባባ፡ ባባ፡ ኣብ ኩሉ ነብሰይ ይሓልፍ ኣሎ“ በለ። ኣብ ነፍሲ ወከፍ ሰሙን ኣብ ዝግበር ድግስ፡ ከም ውጽኢት ናይቲ ኣቐዲሙ ዝተገብረ ኣገልግሎት፡ ብዙሕ ናይ ፈውሲ ተኣምራት ይፍጸም ነበረ። ብቓል ኣምላኽ ናይ እምነት ስጉምቲ ስለ ዝወሰደ ጥራይ፡ ኣብታ ከተማ ብርቱዕ ምንቕቓሕ ኮነ።
ስሚዝ ዊግልስዎርዝ ከምቲ ኣብ እብራውያን 11፡6 ተጻሒፉ ዘሎ ብዘይ እምነት ንኣምላኽ ከተስምሮ ከም ዘይከኣል ዝተገንዘበን ዝኣምንን ሰብ እዩ። ስለ ዝኾነ ድማ ነፍስ ወከፍ ክፋላት መንፈሳዊ ህይወቱን ስራሕ መንፈስ ቅዱስን ምስዛ እምነት ዝተተሓሓዘ እዩ። ሓደ ጊዜ ስሚዝ ብኸመይ ቀልጢፉ ኣብ መንፈስ ከም ዝኣትው ምስ ተሓተተ ከምዚ ብምባል መለሰ፡ “እቲ መልሲ ከምዚ እዩ፡ መንፈስ ኣምላኽ እንተ ዘየንቀሳቒሱኒ፡ ኣነ ነቲ መንፈስ የንቀሳቕሶ።“ ነዚ ናይ እምነቱ መምርሒ ዘይተረድኡ ሰባት እቲ ዝሃቦ መልሲ ንዘለዎ ትዕቢትን ጉድለት ኣኽብሮትን ዘርእይ እዩ ብማለት ይወቕስዎ። ይኹን ደኣ እምበር፡ ስሚዝ ከመይ ጌሩ ንመንፈስ ቅዱስ ከም ዝዕድም ዝፈልጥ ሰብ እዩ፡ እዚ ድማ ካብ ትዕቢት ዘይኮነስ ካብቲ ዘለዎ`እምነት ዝተላዕለ እዩ። ፕሮግራም ምስ ተጀመረ መንፈስ ቅዱስ እንተ ዘይተንቀሳቒሱ፡ ስሚዝ ንኣቓልቦ ሰማዕቱ ናብ ቃልን ሓይሊ ኣምላኽን ብምስሓብ ንትጽቢታቶም የበራብሮ። ከም ውጽኢቱ ድማ መንፈስ ቅዱስ ሽዑ ንሽዑ ናይ እምነት ግብረ መልሲ ይህብ። ስሚዝ ተበግሶ ብምውሳድ፡ ብእምነት ነቲ ኣብ ውሽጡ ዘሎ ውህበት የንቀሳቕሶ። ገለ ነገር ብተኣምር መጺኡ ናብ መንፈስ ከእትዎ ኣይጽበይን እዩ። ብሓድሽ ቋንቋ ንምዝራብ'ውን ናይ እምነት ተበግሶ ከም ዘድልይ ነታ ኣካል ክርስቶስ ክምህር ጀመረ። ሓደ ጊዜ ኣብ ካሊፎርንያ ኣብ ዝተኻየደ ዓቢ ጉባኤ፡ እቶም ብመንፈስ ቅዱስ ዘይተጠመቑ ኣብ ዘለዉዎ ደው ክብሉ ስሚዝ ጻውዒት ገበረ። ቀጺሉ ድማ ነቶም ጥምቀት ተቐቢሎም ክነሶም ንልዕሊ ሽዱሽተ ወርሒ ብሓድሽ ቋንቋ ዘይተዛረቡ ደው ከም ዝብሉ ገበረ። “ሕጂ ኣነ ቀሊል ጸሎት ክጽልይ እየ፡፡ ጸሎተይ ምስ ወዳእኩ፡ “ቀጽል” ክብል እየ፡ ንስካትኩም ድማ ንሓድሽ ቋንቋ ክትዛረቡ ኢኹም“ በለ። ከምቲ ዝበሎ ጸልዩ ምስ ወድአ “ቀጽል!“ ምስ በለ ነፍስ ወከፍ ሰብ ብካልእ ቋንቋ ኪዛረብ ስለ ዝጀመረ፡ ከም ብዙሕ ማያት ዝመስል ድምጺ ነታ ዝነበሩዋ ኣዳራሽ መልኣ።
ስሚዝ ዊግልስዎርዝ ዝፍለጠሉ ካልእ መለለዪኡ ድማ እቲ ዝነበሮ ድንጋጸ እዩ። ካብ ዝተፈላለየ ክፍልታት ዓለም ንኽጽልየሎም ደብዳቤ ክሰዱሉ ከለዉ፡ ስለ ነፍስ ወከፎም ተሰሚዕዎ፡ ሓደ ሓደ ጊዜ'ውን እንዳበኸየ ይጽልየሎም ነበረ። ብርቱዕ ዋዒ ኣብ ዝህልወሉ እዋናት ድማ ንህጻናትን ዓበይትን ብዝነበሮ ድንጋጸ፡ ብቐዳምነት ይጽልየሎም ነበረ። ከምቲ ኣብ ግብረ ሃዋርያት 19፡11-12 ዘሎ፡ ስሚዝ ምስ ጸለየሎም ብዙሓት ኣሽሓት ሰባት ካብ ሕማሞም ሓውዮም፡ ነቶም ብኣካል ክመጽኡ ዘይከኣሉ ድማ መንዲል ይሰደሎም ነበረ። ብ1920 ኣብ ስዊድን ንኣገልግሎት ስሚዝ ንምትዕንቓፍ ሰበ ስልጣንን ናይ ሕክምና ክኢላታትን ብሓባር ተሰማሚዖም ኣእዳዉ ኣብ ሕሙማት ከየንብር ከልከልዎ። ይኹን እምበር ንኣምላኽ ዘገድሶ እምነትካ እምበር እትጥቀሞ ኣገባብ ስለ ዘይኮነ ስሚዝ ብዙሕ ኣይተሰመዖን። ፕሮግራም ተጀሚሩ ስብከቱ ምስ ወደአ፡ ነቶም ዕስራ ሽሕ ዝኾኑ ሰባት ንሱ ክጽልየሎም ከሎ ፈውሶም ከም ዝቕበሉ ብምእማን ኣእዳዎም ኣብ ገዛእ ርእሶም ከንብሩ ተዛረቦም። ኣዝዮም ብዙሓት ሰባት ድማ ፈውሶም ተቐበሉ። ስሚዝ ነዚ ከምዚ ብደረጃኡ ዓቢ ዝኾነ ፈውሲ “ጃምላዊ ፈውሲ“ ብምባል ይሰምዮ። ብተመሳሳሊ ኣብ ስሪላንካ ኣብ ዝተኻየደ ዓቢ ጉባኤ ብማእከል ኣሽሓት ሰባት ብእምነት እንዳተንከፎም ሓለፈ፡፡ ብመሰረት ድሒሩ ዝበጽሐ ሓበሬታ ድማ ብጽላሎቱ ከይተረፈ ብዙሓት ሕሙማት ሓወዩ። ብ1922 ናብ ኒውዚላንድን ኣውስትራልያን ተጓዕዘ። ብናይ ስሚዝ ምምጻእ ኣብዘን ዓዲታት ጴንጤኮስታል ማሕበራት (Pentecostal churches) ከም ዝተወለዳ ሓደ ሓደ ሰባት ይዘረቡ። ዋላኳ ስሚዝ ኣብዘን ዓድታት ዝጸንሓሉ ጊዜ ሒደት ኣዋርሕ እንተ ኾነ፡ ኣሽሓት ሰባት ድሕነት ረኺቦም፡ ካብ ሕማሞም ሓውዮም፡ ብመንፈስ ቅዱስ ተመሊኦምን ብሓድሽ ቋንቋ ተዛሪቦምን። ካብ ኩሉ እዋናት ብዝተዓጻጸፈ ደረጃ ድማ ኣብ ኣውስትራልያን ኒውዚላንድን ዓቢ ምንቕቓሕ ኮነ።
ዋላኳ ዊግልስዎርዝ ዓበይቲ ተኣምራታትን ቅጽበታዊ ፈውሲታትን በዒንቱ እንተ ረኣየ፡ ንሱ ንገዛእ ርእሱ ግና ነዚ ዝመስል ተኣምራት ኣብ ህይወቱ ኣይተሞከረን። ብ1930 ስሚዝ ዕድሚኡ ሰብዓታት ኣብ ዝኣተወሉ ጊዜ፡ ብርቱዕ ቃንዛ ይስምዖ ነበረ። ብዙሕ ጊዜ ጸልዩ፡ እቲ ቓንዛ ግና ኣይገደፎን። ስለዚ ድማ ናብ ሓኪም ከይዱ ተመርሚሩ ራጂ (X-ray) ምስ ተረኣየ፡ ኣብ ኩሊቱ ጸጸር ከምዘሎን ኣብ ኣስጋኢ ደረጃ ከም ዝበጽሐን ሓበሮ። እቲ ዝረኣዮ ዶክተር፡ ስሚዝ ከይተሓከመ በቲ ዘለዎ ኩነታት እንተ ጸኒሑ ናብ ሞት ክበጽሕ ከም ዝኽእልን፡ እቲ እንኮ ተስፋ ድማ መጥባሕቲ ምግባር ጥራይ ከምዝኾነን ሓበሮ። ስሚዝ ግና “ነዚ ኣካላት ዝገበረ ኣምላኽ እዩ፡ ንሱ ድማ እዩ ዘሕውዮ። ኣነ ብህይወተይ እንከለኹ ኣብ ኣካላተይ ካራ ኣይሓልፍን እዩ“ ብማለት ኣቕበጸ። እቲ ቃንዛ ካብ መዓልቲ ናብ መዓልቲ እንዳ ወሰኸ ከደ። ኣብዚ ኩነታት እንከሎ ኣብ ኣገልግሎቱ ሓደ መዓልቲ'ኳ ከይደንጎየ ዝበዝሕ እዋናት ኣብ መዓልቲ ክልተ እብረ የገልግልን፡ ሓደ ሓደ እዋናት ድማ ክሳብ ንሾሞንተ ሚእቲ ፈውሲ ዝደልዩ ሰባት ይጽልይ ነበረ። ቃንዛ ከይገደፎ ንክልተ ዓመት ዝኣክል ኣገልጊሉ ክነሱ ተስፋ ኣይቆረጸን። የግዳስ ብ1932 ኣምላኽ ኣብ ዕድሚኡ 15 ዓመታት ኣገልግሎት ኪውስኾ ለመነ። ኣምላኽ ልማኖኡ ምስ ሃቦ ድማ ናብ ዝበዝሕ ክፋላት ኣውሮጳ፡ ደቡብ ኣፍሪካን ኣመሪካን ብምኻድ ብዙሕ ኣገልገለ። ኣብ ኩሉ ኣገልግሎቱ እቲ ዝለዓለ ዕላማኡ ድማ ሰባት ንስሚዝ ዊግልስዎርዝ ዘይኮነስ ንየሱስ ክርእዩ ነበረ። ኮይኑ ግን ኣብ ህይወቱ ኣብታ ናይ መጨረሽታ ወርሒ፡ ካብ ኣውስትራልያ፡ ህንዲ፡ ሲሎንን ኣሜሪካን ኣብ ሓደ ጊዜ ጻውዒት ምስ ቀረበሉ “የዒንቲ ብዙሓት ናባይ ገጸን ጠመታ“ ብማለት ኣዝዩ ጓሃየ። “ሚስኪን ዊግልስዎርዝ! ሰባት የዒንቶም ናባይ ብምግባር ከመይ ዝበለ ጌጋ ፈጸሙ! ኣምላክ ክብሩ ንኻልእ ፈጺሙ ስለ ዘይህብ፡ ንዓይ ካብዚ ኪወስደኒ እዩ“ እንዳ በለ ብጓሂ ክነብዕ ጀመረ። ድሕሪ ሸውዓተ መዓልቲ ድማ ኣብ ናይ ሓደ ዓርኩ ናይ ቀብሪ ስነ ስርዓት ኪርከብ ኣብ ውሽጢ ቤተ ክርስትያን ኮፍ ምስ በለ ርእሱ ኣድኒኑ ምንም ከይተዛረበ ብዘይ ጻዕሪ ንሓዋሩ ደቀሰ። ስሚዝ ዊግልስዎርዝ ምስ ኣምላኹ ኪኸውን ብመጋቢት 12/1947 ካብዛ ዓለም ተፋነወ።
ብሓው ተሾመ (ManaHiwet)
(ካብ ጎድስ ጀነራልስ ካብ ዝብል መጽሓፍ ዝተተርጎመ )
ታሪኽ ህይወት ስሚዝ ዊግልስዎርዝ (1859–1947) „ሃዋርያ እምነት“
Typography
- Font Size
- Default
- Reading Mode


text:
Radio Erena: 30 December 2018
ብወገን ራማን ዛላምበሳን ተጀሚሩ ዝነበረ ናጻ ምንቅስቓስ ዳግማይ ድሕሪ ምዕጻዉ፣ ኣብ ኤርትራ ናህሪ ዋጋታት ሃለኽቲ ነገራትን ናይ ህንጻ መሳርሒ ኣቑሑን ይንህር ከምዘሎ ምንጭታት ሬድዮ ኤረና ሓቢሮም።
እዚ ናህሪ ዋጋታት ካብ ፍርቂ ክሳብ ዕጽፊ ዝበጽሕ ምዃኑ ዝሓበሩ ምንጭታትና፣ ምምሕዳር ከተማ ኣስመራ ነዚ ንምቁጽጻር ሕግታት የውጽእ ከምዘሎ ገሊጾም።
በዚ መሰረት ክሳብ ዕለት 26 ታሕሳስ ካብ ኢትዮጵያ ናይ ዝኣተዉ ኣቑሑ ዋጋ በቲ ዝነበሩዎ ወይ ካብኡ ንታሕቲ ክሽየጡ፣ ምኽዛን ጀሚሮም ዘለዉ ናይ ብሕቲ ነጋዶ ከኣ እንተተረኺቦም ከቢድ መቕጻዕቲ ክብየነሎም ምዃኑ ዝገልጽ ምልክታታት ኣብ ከተማ ኣስመራ ይዝርጋሕ ከምዘሎ ይግለጽ።
ብወገን ዓሰብ ኣዲስ ኣበባ ዘሎ ዶብ ብኣንጻሩ፣ ገና ከምዘይተዓጽወን ናጻ ምንቅስቓስ ሰብን ንብረትን ይካየድ ከምዘሎ፣ እንተኾነ ካብ ኢትዮጵያ ናብ ኤርትራ ዝኣቱ ዝኾነ ንብረት፣ ናብ ካልእ ክፋል ኤርትራ ክጎዓዝ ከምዘይክእልን፣ ነጋዶ ካብ ከባቢ ጢዖ ከምዝምለሱ ይግበር ከምዘሎን ተሓቢሩ።
ንሃገራት ምዕራብ ንምዕሻው ኢሉ ግዚያዊ ናይ ዶብ ናጻ ምንቅስቓስ ከምዝፈቐደ ዝንገረሉ መንግስቲ ኤርትራ ብዘይ ወግዓዊ ኣዋጅ፣ ዶብ ክኸፍትን ክዓጹን ይረኣይ ብምህላዉ፣ ኣብ ህዝቢ ኤርትራ ዝያዳ ሻቕሎት ፈጢሩ ከምዘሎ ምንጭታትና ይገልጹ።
======================


text:
Radio Erena: March 24, 2014
ኣብ ጅቡቲ ኣብ ቤት ማእሰርቲ ኣብ ሕማቕ ኩነታት ዝርከቡ ኤርትራውያን ፍታሕ ንኽረኽቡ ንምጽዋዕ፣ ኤርትራዊት ተጥባቒት ሰብኣዊ መሰላት ኤልሳ ጭሩም ኣብ ጄኔቫ ኣብ ዝርከብ ቀጽሪ ቤት ጽሕፈት ውድብ ሕቡራት ሃገራት ኤምባሲ ጅቡቲ መግቢ ናይ ምሕሳም ኣድማ ተካይድ ምህላዋ ተገሊጹ።
ዳይረክተር ሓልዮት ሰብኣዊ መሰላት አርትራ ኤልሳ ጭሩርም፣ ኣቐዲማ ንኩነታት እቶም ኣስታት 267 ኤርትራውያን ንምክትታል ናብ ጅቡቲ ከይዳ ከምዝነበረት ዝፍለጥ ኮይኑ፣ እቶም ኤርትራውያን ኣብ ኣዝዩ ሕማቕ ኩነታት ከምዝርከቡ ናይ ዓይኒ ምስክርነታ ሂባ’ያ።
ካብ 2008 ኣትሒዙም ንኣስታት ሽዱሽተ ዓመታት ኣብ ቤት ማእሰርቲ ነገድ ዝሳቐዩ ዘለዉ ኤርትራውያን፣ መንግስቲ ጅቡቲ ዝኾነ ቆላሕታ ክህቦም ኣብ ርእሲ ዘይምኽኣሉ፣ ነዞም ካብ ምልካዊ መንግስቲ ኤርትራ ሃዲሞም ዑቕባ ዝሓተቱ መንእሰያት ኣህጉራዊ ማሕበረሰብ’ውን ጸምማም እዚኒ ምሃቡ ኤልሳ ጭሩም ብተደጋጋሚ እዋን ኣብ ዘቕረበቶ መግለጺታት ክትነቕፍ ጸኒሓ።
መንግስቲ ጅቡቲ፣ ነቶም ዶባ ሰጊሮም ዑቕባ ንምሕታት ዝኣትዉ ኤርትራውያን ከም ምሩዃት ኵናት ሒዞውም ከምዘሎን ግቡእ ሕክምና፣ ጽሬትን ዝተመጣተነ መግብን ክረኽቡ ብዘይምኽኣሎም’ውን ግዳያት ዝተፈላለየ ሕማማት ይኾኑ ከምዘለዉን ይፍለጥ።
ኣብ ዝሓለፈ ወርሒ’ውን ብሰንኪ ሕማቕ ኣተሓሕዛ፣ ሓደ ኤርትራዊት ከምዝሞተ ኣይርሳዕን።
ኣብ ጅቡቲ ኣብ ቤት ምእሰርቲ ነገድ ተታሒዞም ካብ ዘለዉ 16 ኤርትራውያን ምሩኻት ኵናትን ኣስታት 240 ስደተኛታትን ሳኣን ግቡእ ሕክምናን ክንክንን ዛጊት ሰለስተ ሞይቶሞም ከምዘለዉ’ውን በብእዋኑ ዝተቓልሐ ጸብጻባት የመልክት።
ኤልሳ ጭሩም፣ ብዘይካ’ቲ እዚ ኣብ ቀጽሪ ቤት ጽሕፈት ውድብ ሕቡራት ሃገራት ኣብ ዝርከብ ኤምባሲ ጅቡቲ መግቢ ብምሕሳም ጀሚራቶ ዘላ ጻውዒት፣ ኣብ ኩሉ ኩርንዓት ዓለም ዝርከቡ ኤርትራውያን’ውን ኣብ ቀጽሪ ኤምባሲታት ጅቡቲ ተቓውሞታቶም ከስምዑ ተማሕጺና።
መንግስቲ ጅቡቲ፣ ብኤርትራ ተታሒዞም ኣለዉ ንዝበሎም ምሩዃቱ ኩነታቶም ከይፈለጠ፣ ኣብ ልዕሊ’ቶም ዑቕባ ንምሕታት ናብ ጅቡቲ ኣትዮም ዘለዉ ኤርትራውያን’ውን ዝኾነ ቆላሕታ ከምዘይህብ’ዩ ብተደጋጋሚ ዝጠቕስ።
ጅቡቲ መሰል ስደተኛታት ንምኽባር ንውዕል ጀነቬ ዝኸተመት ሃገር ክነሰ፣ ካብ ምልኪ ሃዲሞም ናብ ዑቕባ ንምሕታት ንዝመጹዋ ኤርትራውያን ግና ብኣዝዩ ኣሰካሕካሒ ኩነታት’ያ ትሕዝቶም ዘላ።
እዚ ከምዚ’ሉ እንከሎ፣ ሎሚ ጽባሕን ኣብ ዝካየድ መበል 25 ኣኼባ ማሕበር ሃገራት ዓረብ፣ ጉዳይ ኤርትራን ጅቡትን ክዝተየሉ ምዃኑ ተፈሊጡ ኣሎ።
=========================================


text:
ወሃቢ ቃል ዓለምለኸ ኮሚቴ ቀይሕ መስቀል ኢዋን ዋትሰ ሩስያ ኣብ ከበባ እትርከብ ዩክሬናዊት ከተማ ማርዮፖል ንሰብኣዊ ረዲኤት ኣፍደገ ትኸፍት ትኸውን ብዝብል ተስፋ ናብኡ መገዲ ጀሚርና ኣለና ኢሎም።
ሓገዝ ዝፀዓና ዓበይቲ መኻይን: ኣብቲ ዕፅዋ ንዝርከብ ህዝቢ ንምውፃእ ዝተዳለዋ ኣውቶቡሳት ብሓይልታት ሩስያ ትማሊ ሓሙስ ከይንቀሳቐሳ ተከልኪለን'የን።
እዚ ከምዚ ኢሉ ከሎ ሰበስልጣን ሩስያ ክልተ ሄሊኮፕተራት ዩክሬን ሎሚ ንጉሆ ኣብ ሩስያ ከተማ ቤልጎርድ ንዝርከብ መዋህለሊ ነዳዲ ከምዘቃጸላ ይገልጹ።ሩስያ ዩክሬን መጥቃዕቲ ፈጺማ ክትብል እዚ ፈላማይ'ዩ።
ብኻልእ ዝተሓሓዘ ዜና ድማ ሩስያ ኣብ ልዕሊኣ ንዝተነብሩ እገዳታት ምዕራባውያን ምላሽ ዝህብ እገዳ ከምእተንብር ገሊፃ።
ኮምሽነራት ሕብረት ኣውሮጳ፣መራሕቲ ወትሃደራዊ ስርሒታት፣ኣባላት ቤት ምኽሪ: ሰበ ስልጣናት መንግስትን ሰራሕተኛታት መሓውራት ዜናን እገዳ ካብ መንጎ ዝግበረሎም ምዃኖም ሚኒስትር ጉዳያት ወፃኢ ሩስያ ትማሊ ሓሙስ ገሊፁ።


text:
ጅቡቲ፡ ፕረዚደንት እስማዒል ዑመር ገለ ንሓሙሻይ ግዜ ኣብ ምርጫ ተዓዊቱ
ፕረዚደንት ጅቡቲ እስማዒል ዑመር ገለ ንሓሙሻይ ግዜ ኣብ ዝተወዳደረሉ ፕረዚደንታዊ ምርጫ 98 ሚእታዊት ብምርካብ ተዓዊቱ።
እንኮ መወዳድርቱ ዝነበረ ዘካርያ ኢስማዒል ፋራህ ድምጾም ካብ ዝሃቡ መረጽቲ ናይ 1.59 ካብ ሚእቲ ጥራይ ክረክብ ከም ዝኸኣለ ተገሊጹ።
ዘካርያ ኢስማዒል ኣባላቱ ኣብ ማእከላት ምርጫ ምንክልባት ይገጥሞም ከም ዘሎ ብምግላጽ ብዓርቢ ድምጺ ከም ዘይህብ ሓቢሩ ነይሩ።
ንከይዲ እቲ ምርጫ ዝመርሐ ሚኒስተር ውሽጣዊ ጉዳያት ኣሕመድ ሼኽ፡ ብዓርቢ፡ 177 ሽሕ መረጽቲ ድምጾም ከም ዝሃቡ ሓቢሩ።
ኣብ ፈለማ ብዝሒ ኣብቲ ፕረዚደንታዊ ምርጫ ድምጾም ንምሃብ ዝተመዝገቡ 200 ሽሕ ምዃኑ ተነጊሩ እዩ።
ኣብዚ እዋን ወዲ 73 ዓመት ኮይኑ ዘሎ እስማዒል ጊለ፡ ካብ 1999 ጀሚሩ እዩ ነታ ሃገር ዝመርሕ ዘሎ።
ብመሰረት ቅዋም እታ ሃገር ንዝቕጽል ሓሙሽተ ዓመታት ነታ ሃገር ክመርሓ እዩ።
ኣብ ቀርኒ ኣፍሪቃ ኣብ ስትራተጂካዊ ቦታ እትርከብ ብስፍሓታ ንእሽቶ ዝኾነት ጅቡቲ፡ ብዝሒ ህዝባ ትሕቲ ሓደ ሚልዮን ኮይኑ ወተሃደራዊ መዓስከራት ኣሜሪካ፡ ቻይናን ፈረንሳን ዝርከብዎም ሓያላን ሃገራት ይርከባ።
ልዕሊ 14% ደቂ ጅቡቲ ኣብ ሕሉፍ ድኽነት ከም ዝነብሩ፡ ጸብጻባት ባንክ ዓለም የነጽር።


text:
Radio Erena: 03 March 2015
ስዑዲ ዓረብን ግብጽን ኣብ ጉዳይ የመንን ጸጥታ ቀይሕ ባሕርን ዘትየን።
ብሰንበት 1 መጋቢት ናብ ስዑዲ ዓረብ ዘምርሐ ፕረዚደንት ግብጺ ዓብደልፈታሕ ኣልሲሲ ምስ ንጉስ ሳልማን ካልኦት ሰበ ስልጣንን ብምርኻብ፣ ኣብ ጉዳያት የመን፣ ሊብያን ሶርያን ከምዝዘተዩ ንሰበ ስልጣን እታ ሃገር ብምጥቃስ ኣሶሸትድ ፕረስ ኣረጋጊጹ።
ግብጺ፣ ብፍላይ ኣብ ጉዳይ የመን ከቢድ ስክፍታ ከምዘለዋን ክሳብ ወትሃደራዊ ምትእትታው ንምፍጻም ቅርብቲ ምዃናን ክትገልጽ እንከላ፣ ስዑዲ ዓረብ’ውን ብወግዒ ዝሃበቶ መግለጺ እኳ እንየዘየለ፣ ካብ ናይ ግብጺ ዝፍለ መርገጺ ከምዘይህልዋ’ዩ ዝትንተን።
ጋዜጣ ሞኒተር ናይ ግብጺ ኣቀዲሙ ኣብ ዝዘርግሖ ሓበሬታ’ውን መራሕቲ ስዑዲ ዓረብን ግብጽን ኣብ ጉዳይ የመን ተበግሶታት ክወስዱ ዝጽውዕ ደብዳቤ ካብ ፕረዚደንት ኢሳይያስ ኣፈወርቂ ከምዝተለኣኸ’ዩ ዘመልክት።
ይኹን’ምበር ብዛዕባ እዚ ፕረዚደንት ኢሳይያስ ልኢኽዎ ዝተባህለ ደብዳቤ ካብ ክልቲኤን ወገናት ኣይትሰምዐን።
ገስጋስ ተቓወምቲ ሒቲ፣ ነታ ምስ የመን ሰፊሕ ዶብ ዘለዋ ስዑዲ ዓረብ ምስፍሕፋሕ ሃይማኖት ሺዓን ናይ ኢራን ወትሃደራዊ ምትእትታውን ከም ቀዳማይ ስግኣት ክትጥምቶ እንከላ፣ ግብጺ ብወገና፣ እቶም ተቓወምቲ ንባብ ኤል መንደብ ከይዓጽዉ ዝብል ስክፍታ ኣሕዲሩላ ይርከብ።
እዚ ናይ ፕረዚደንት ግብጺ ዑደት ናብ ስዑዲ ዓረብ’ውን ጎኒ ጎኒ’ቲ ብ ንግድን ፋይናንስን ዝምልከት ዘተን ዋዕላን፣ ኣብዚ ብጉዳይ የመን ዘለወን ስኽፍታን ስግኣትን’ውን ተዘራሪበናሉ ኣለዋ።
ኣብ ልዕሊ’ዚ ኣብ ማእከላይ ምብራቕ ዝዓበየ ኣጀንዳ ኮይኑ ዘሎ ጉዳያት ሶርያን ሊብያን’ውን ሓደ ካብ ዝተዘራረብሉ ነጥቢ’ዩ።
=============


text:
ልዑል ዝኾነ ናይ ዲጂታል ቴክኒክ ስልጠና ምውሳድ
ምስ ኮነክስዮ Konexio
ልዑል ዝኾነ ናይ ዲጂታል ቴክኒክ ስልጠና ምውሳድ
እንታይ ኢዩ?
ማእከል ልዑል ስልጠና ናይ ኢንተርኔት (TSSR) ንሓደ ዓመት ዝጸንሕ .
- ጽዑቖ ናይ ኢንተርኔት ቴክኒክ ምጽናዕ
- ብቅዓትን ምእክንቲ ከተጥርዩ (“softs skills”) ምኽኣል
- ምድላዋት ናይ ልዑል ቴክኒክ ናይ መርበብን ናይ (ደረጃ RNCP ደረጃ 5)
i ኣገዳሲ ሓበሬታ! እቲ ናይ ልዑል ብቕዓት ስልጠና፣ ክእለት እዚ ፣ ናይ ዲጂታል ፣ መርበብ ሓበሬታ፣ ብፍላይ ኣብ ሲስተም ወይ ሜላ ናይ ኮነክሽን ከምኡውን ናይ ሎጀስቲክ ነገራትን ዝምርኮስ እዩ።
እዚ ናይ ኮነክሽን፣ ዝልጠና ሓደ ስታጅ ወይ ኣልተርናንስ ማለት ትምህርቲን ስራሕን ምጥማር ፣ ተኽእሎታት ናይ ስልጠና ይህብ። እቲ ዕላማ ድማ ምስ clients ወይ ዓመዊል ናይቲ ስልተና ምስራሕ ዘጠቓልል ይኸውን ።
ንመን ኢዩ ፧
ኣብ ፖለምፕልዋ ተመዝገቡ
ን 12 ኣዋርሕ
ዞባ\ ዴባርትሞ
75 - Paris
ኣብ ፖለምፕልዋ ተመዝገቡ
ን 12 ኣዋርሕ
ዞባ\ ዴባርትሞ
75 - Paris
ስለምንታይ እዩ እዚ ጉዳይ ኣገዳሲ ኾይኑ፧
ዲፕሎም ንምሓዝ
እዚ ስልጠና TSSR ኣብ Konexio ሓናይ ደረጃ ዝዳረጃ bac +2 (RNCP 5).
ኣዝዩ ምዕቡል ስልጠና ንምስታፍ
ኣዝዩ ምዕቡል ዝኾነ ቴክኒክ ናይ መርበብ ሓበሬታ ስልጠናታት ማለት፣ ከምኒ Cloud Computing, Réseaux CISCO et Cybersécurité. ምስናይ ሳይበር ሰኩሪቲ ስልጠናታት ምውሳድ
ናይ ውልቀ ተመክሮ ምምሕያሽ
ብሳላ እዚ ናይ ዲፕሎምን ስራሕን ናይ ምሃብ ሰልጠና ዘውህብ ስልጠና እዚ፣ ኣብ ምህናጽን ምድልዳልን CV ኹም እውን ዓቡይ ተራ ክጻወት እዩ።
ሓደ ስልጠና ምስ ነጻ ኮምፑተር
እዚ ስልተና እዚ ንኹሎም ተሳተፍቲ 100% ነጻ ዝኾነ ኮምፑተር ተዳልይሎም ኣሎ
ውልቃዊ ኣሳላይነት ምርካብ
ሓደ ሓጋዚን ቀላሲን መገዲ ናይ ፐዳጎጂ ወይ ስነ ትምህርቲ ፣ ኣብ እዋን ስልጠና ምህላው።
ዝርዝራዊ ስልጠና
እቲ ስልጠና 800h => 400h en ጽዑቕ + 400h ድማ ምስ ስራሕን ትምህርቲን ዝተሰነየ እዩ
እቲ ስልጠና ንምስታፍ ናይ እዞም ዝስዕቡ ግዴታታት ኣለዉ
- ናይ 35h ብቕዓት ናይ ስራሕ
- Stack tcp/ip & réseaux ሎሊ 55h ሰዓታት
- Administration d’un équipement réseaux , 85h ሰዓታት
- Virtualisation, cloud et conteneurisation 80h ሰዓታት
- Gestion sécurité et incidents 90h ሰዓታት
- Administration Windows 45hሰዓታት
- Administration Linux 60h ሰዓታት
- Compétences non techniques 50h ሰዓታት
- Cours complémentaire réseaux, cloud computing, cyber-sécurité 300h ሰዓታት ዝውድእ እዩ
ብ ኸመይ ኣብርክቶይ ይሳተፍ
ስልጠና ኣብ ኢንተርኔት
ን ምዝገባብ ቕጥታ ኣብዚ ኢንተርኔት ሳይት እዩ ዝወሃብ : https://airtable.com/shrM7IdysX5NIXj1n
i ኣገዳሲ ሓበሬታ :ኣብ ዓመት ውሱን ቦታ እዩ ዘሎና ፣ቦታ ናይ 20 ተሳተፍቲ ኣብ ዓመት
ናይ ስልጠና ኣገባባት
ድሕሪ ምምዝጋብኩ ዘሎ ዝቕጽል ኣዋርሕ ድሕሪ 2 ቅድሚ ምእታውኩም ናይ ቴክኒክ ፈተና ይወሃበኩም፣ እዚ ድማ ኣብ ኦንላይን እዩ ፣ ኣብ ገዛኹምን 1 ሰዓት ዝጸንሕ
እንተደኣ ተዓዊትኩም ናይ ደቓይቕ ናይ 30 ፈተና ትገብሩ .
እንተደኣ ኩሉ ነገር ጸሊጡ ፣ ኣብ ዝቕጽል ናይ ዝለዓለ ቴክኒክክ ናይ ልዑል ትልህርቲ ስልጠና ናይ ዲጅታል ኣብ Konexio ትረኽቡ !


text:
ኣብ ቃዛ ዝተኸፍተ ወትሃደራዊ ወፍሪ ንውሕ ንዝበለ ጊዜ ክቅፅል‘ዩ ኢሎም ቀ/ሚ ቤንያሚን ኔታንያሁ፣በዝሒ ብነፈርቲ ውግእን ታንክታትን እስራኤል ሎሚ ዝተቀትሉ ፍልስጤማውያን ድማ ኣስታት ሚእቲ ምብፅሑ ተገሊፁ።
እንተኾነ እቲ ግጭት ቅድሚ ሰለስተ ሰሙን ካብ ዝተወለዐሉ ንነዘ ኣብ ዘሎ ጊዜ በዝሒ ዝተቀትሉ ፍልስጤማውያን ልዕሊ 1,100 ከምዝኾነ ሰበ-ስልጣን ፍልስጤም ሓቢሮም።
ነፈርቲ ውግእ ብጠንቂ ዝፈፀመኦ ደብዳብ ኣብ ቃዛ፣ንእንኮ ምንጪ መብራህቲ ዝነበረ ጀነሬተር ከምዝወቅዓን፣እተን ኣብ ውሽጢ 24 ሰዓታት ናይ ሰለስተ ሰዓት ኣገልግሎት መብራህቲ ይረኽባ ዝነበራ ከተማታት ከምዝተለከማን ዝረኸብናዮ ዜና ገሊፁ።
እዚ ከምዚ‘ሉ ከሎ፣ቀ/ሚ ቤንያሚን ኔታንያሁ ብመሰረት ዝሃብዎ መግለፂ፣ ሃማስ ሮኬታት ናብ እስራኤል ዝትኩሰሎም ጎዳጉዲ ክሳብ ዘይተደምሰሱ ሃገሮም ነቲ ወፍሪ ከምዝተይትኾልፎ ኣፍሊጦም።
ብዝተኣሳሰረ ዜና፣እስራኤል ኣብ ቃዛ ጅምላዊ ህልቂት ትፍፅም‘ያ ዘላ ኢሎም ወቂሶም መንፈሳዊ መራሒ ኢራን ኣያቶላ ዓሊ ከሚኒ።ስለዚ ኢሎም ንሶም፣እስላማዊ ዓለም ንህዝቢ ፍልስጤም ንከዕጥቅ ፀዊዖም።


text:
ኣብዚ ሰሙን`ዚ ኣብ ፈረንሳ ዝተኻየደ ፕረዚደንታዊ ምርጫ፡ ኣብ መንጎ ሃገራውነትን ዓለማውነትን ዝተኻየደ ተገይሩ`ዩ ተራእዩ። መሻርኽቲ ፕረዚደንት ባይደን ፕረዚደንት ኤማኑኤል ማክሮን ብምስዓሩ ድማ፡ ደምበ ዓለማውነት ስዒሩ`ሎ ክብሃል ይክኣል።
ተንተንቲ ኣመሪካ`ውን ዝመጽእ ወርሒ ሕዳር መንፍቓዊ ምርጫ ንክትገብር ኣብ ትቀራረበሉን፡ ፓርቲ ፕረዚደንት ባይደን ከቢድ ውድድር ኣብ ዝጽበዮ ዘሎን እዋን፡ ኣመሪካ ካብቲ ናይ ፈረንሳ እንታይ ክትምሃር ትኽእል ይብሉ፡፡
ፕረዚደንት ባይደን ብዛዕባ ዓወት ፕረዚደንት ፈረንሳ ኤማኑኤል ማክሮን ሓጎሱ ገሊጹ`ሎ፡፡
"ብዛዕባ ምርጫ ፈረንሳ ጽቡቕ ተሰሚዑና`ሎ" ዝበለ ባይደን ምኽንያቱ `ውን ክገልጽ ፈቲኑ ኔሩ`ዩ።
ሩስያ ንዩክሬን ምውራራ ድሕሪ ካልኣይ ኩናት ዓለም ዝዓበየ ጸጥታዊ ስግኣት ኣጋጢምዎ ኣብ ዝርከበሉ እዋን፡ ዓወት ማክሮን ንኣጀንዳ ባይደን ዝድረዕ ኮይኑ ተራእዩ`ሎ።
ናይ ነዊሕ መሓዛ ኣመሪካ ዝኾነት ፈረንሳ፡ ኣብቲ ኣንጻር ሩስያ ዝግበር ዘሎ ኣካይዳ ኣብ ጎኒ ኣመሪካ ደው ኢላ`ያ፡ ማክሮን`ውን ከም ሓደ ቀንዲ ሸምጋሊ ጌሩ ንነብሱ ኣቕሪቡ`ዩ። ባይደን ድማ ኣብ ዝሰደደሉ ናይ ትዊተር መልእኽቲ ነዚ ኣንጸባሪቕዎ`ሎ።
ካልኦት መራሕቲ ዓለም`ውን ነቲ ውድድር ብተመሳሳሊ ዓይኒ ዝረኣይዎ ይመስሉ፡ ንማክሮን ምድማጽ ከም ንደሞክራሲ ምድማጽ `ዩ ንሕጊ ዝመሰረቱ ዓለማዊ ሕጊ ይብሉ።
ገለ ተንተንቲ`ውን ፈረንሳውያን ኣድመጽቲ`ውን ከምኡ ዝበለ ኣረኣእያ ከምዘለዎም ይጠቕሱ። ፒየር ማርኮስ ኣብ ማእከል ስትራተጅን ኣህጉራዊ መጽናዕትን ዝሰርሕ ዘሎ`ዩ፡“ፈረንሳ ካብ መጀመርታ`ቲ ወራር፡ ብሕብረት ኤውሮጳ ኣብ ዝውሃብ ዝነበረ ምላሽ ጸረ-ወራር ሩስያ ፡ዋና ሃንዳሲት ኮይና ጸኒሓ`ያ። ስለዚ እዚ ምርጫ`ዚ ንኻልኦት መራሕቲ ኤውሮጳ`ውን ዘሐጉስ ምዃኑ ንጹር`ዩ። ፈረንሳ ኣብቲ ዝካየድ ዘሎ ኣህጉራዊ ምላሽ`ውን ሃንዳሲ ተራ ሒዛ ከምትቕጽል ዘርኢ`ዩ" ይብል።
ናይ ኣመሪካ ግን ፍሉይነት ኣለዎ። ባይደን ካብ ኣድመጽቲ ዝተሓዋወሰ ርእይቶታት`ዩ ዝመጾ ዘሎ። ብመሰረት ኣይፕሶስ ዝተባህለ ትካል ዝኣከቦ ኣሃዛዊ ሓበሬታ፡ ብዛዕባ ሩስያ ዘለዎ ኣተሓሕዛ 37% ክድግፍዎ ከለዉ፡ ብዛዕባ ዩክሬን ዘለዎ ኣተሓሕዛ 46% ደጊፎሞ።
ተንተንቲ፡ ናብ ጸጋማዊ ክንፊ ዝዘንበለ ፓርቲ ባይደን፡ ኣብቲ ዝመጽእ ዘሎ መንፍቓዊ ምርጫ ክዕወት እንተኾይኑ፡ ካብታ ወላ እንተዘይተዓወተት`ውን ካብ ዝሓለፈ ዝሓሸ ድምጺ ዝረኸበት መወዳድርቲ ማክሮን ዝነበረት ማሪን ሊ ፐን ክምሃር ኣለዎ ይብሉ።
ሰሊያ በሊን፡ ኣብ ብሩኪንግስ ኢንስቲቱት፡ ተመራማሪት`ያ፡ንሳ “ካብቲ ክውሰድ ዝኽእል ትምህርቲ ሓደ፡ ብዛዕባ ዕለታዊ ናብራ ደቂ-ሰባት`ውን ምስትብሃል`ዩ። እዚ ብድሕሪ`ቲ ሃገራውነት ድዩ የማናይ ክንፊ ዝብሃል ነገር ተኸዊሉ ዘሎ`ዩ። ሰባት፡ ክብሮም ተሓልዩ ሰሪሖም ክኣትዉ ይደልዩ፡ ዓቕምታት ናብርኦም ከመሓይሹ ይደልዩ። ስለዚ ማሪን ሊ ፐን ነዚ ዝተረደኣቶ ይመስለኒ፡" ትብል።
ሕጂ ኣብ ምርጫ ፈረንሳ ተዓዊቱ ዘሎ ፕረዚደንት ማክሮን፡ ፓለቲካ ነዊሕን ብዙሕ ሓጎጽጎጽ ዘለዎን ምዃኑ ኣብ ዝርድኣሉ እዋን፡ ፕረዚደንት ኣመሪካ ጆ ባይደን ድማ ቅድሚ`ቲ ኣብ ዝመጽእ ዘሎ ወርሒ ሕዳር ዝግበር መንፍቓዊ ምርጫ ፡ብዙሕ ጉዕዞ ከምዝጽበዮ ይግመት።


text:
ነበርቲ ሓውሲ ከተማ ማይ-ምነ፡ ኣብ’ቲ ከባቢ ኣንጸላልዩ ዘሎ ሓደጋ ፍግረ-መሬት ንምክልኻል፡ ሰፊሕ ናይ ምዕቃብ ማይን ሓመድን ንጥፈታት የካይዱ ከምዘለዉ፡ ወኪል ኤሪና ሓቢሩ።
እቲ ብህዝቢ ዝሰላሰል ዘሎ ስራሕ – ብቐንዱ ነታ ሓውሲ ከተማን ኣብ’ቲ ከባቢ ዝርከብ ናይ ሕርሻ መሬትን ንምድሓን ዝዓለመ ምዃኑ፡ ነቲ ስራሕ ዝከተታተል ዘሎ ጆሜትራ ተኽሎም ጸጋይ ኣረዲኡ።
እዚ ብምውህሃድ ምምሕዳር ዞባ ደቡብን ፕሮግራም ልምዓት ውድብ ሕቡራት ሃገራትን ዝሰላሰል ዘሎን፡ ኣስታት 1.6 ሚልዮን ናቕፋ ከምዝውድእ ዝተገመተን ፍግረ-መሬት ናይ ምክልኻል መደብ፡ ምህናጽ 13 ዓበይቲ ናይ መንደቕ ከትርታትን ልዕሊ 18 ኪሎ-ሜተር ቅናታዊ ዛላታትን ከምዘጠቓልል እውን ገሊጹ።
ሓውሲ ከተማ ማይ-ምነን ኣብ ከባቢኣ ዝርከብ ናይ ሕርሻ መሬትን፡ ካብ በረኽቲ ቦታታት ብዝፈሱ ወሓይዝ ብፍግረ- መሬት እናተባሕጎጐ ናብ ኣሰካፊ ደረጃ ከምዝወረደ እዩ’ቲ ሓበሬታ ዘረድእ።